text:
19 MARCH 2017(SUN)
我地食左一個豐富早餐後,我地就即刻急急腳又走去玩,因為要去Planet J投入虛擬童話世界~
其實上次嚟澳門都有打算嚟依度玩,不過都係鐘意跳唔停嘅小小豬就選擇左PLAYHOUSE大放電.今次就可以嚟試下玩啦!
Planet J其實就係一個角式扮演嘅主題樂園,入到嚟小朋友就可以裝扮一番,之後就齊齊遊戲接受大考驗~
每事問嘅小小豬又嚟發揮佢嘅問題小子本能,一嚟到就不停問姐姐點玩~
如果小朋友想玩遊戲,就要另加150蚊購買魔法裝置(入場費150元(3歲或以下免費入場))~
拎住個魔法裝置就開始可以去玩啦~
話明係童話世界,就當然係有故事嘅內容,職員姐姐就先同小朋友們介紹故事起源及遊戲玩法~
原來場景都真係非常之大呀~
原來全程都有職員姐姐跟住,指導小小豬去接受挑戰呀~
原來每個魔法裝置內嘅任務都係有所不同,所以小小豬要好留心睇下魔法裝置內嘅故事,從而去適當地方做指定任務~
好啦...可以開始接受挑戰啦~
終於到左第一個任務位置~
一步步依指示就可以完成啦~
其實每一個挑戰都有唔同嘅難度,雖然有啲小小豬都真係未必識,不過全程有姐姐帶領,係適當時又加以幫忙同鼓勵,所以都唔怕會失敗呀~
其實每個任務位置嘅佈置都真係好仔細,所以都忍唔住要影下相,不過由於我地嘅魔法裝置只有一小時時限,所以小小豬就唔肯同我影相,要繼續去挑戰呀~
小小豬好努力地完成一個個挑戰,我就成為陪小小豬行住玩,跟隨唔同嘅任務前往唔同嘅區域,都真係左行行右行行,仲要急急腳(因為限時嘛),其實都真係幾攰(我指我自己),不過小小豬就精力無限,仲越玩越起勁,因為想快快手完成多啲任務嘛~
時間過得超快,一小時嘅魔法裝置遊戲時間就完啦.雖然冇得玩,不過仍然係可以留底係入面不停影影影,其實好多場景都係好精美,如果可以多啲時間我估真係可以影起碼大半日都未影完呀~
由於我地之後再有重點活動,就係去睇「體驗夢工場」冰之歷奇冰雕展(按此重溫),所以影得唔夠喉就要走啦.
係我地交還魔法裝置時,原來係會因應你玩到嘅程度,之後就會有COUPON送返俾小朋友,等佢可以係POP-UP STORE買嘢. 當然我地因為太趕下個節目,冇時間SHOPPING呀~
有別於一般嘅PLAYROOM,小朋友可以用用腦力考下智力,其實都真係唔錯,不過我個人就覺得如果大個啲嘅小朋友去玩,可能佢地能力高啲投入感會大啲.小小豬唔係唔鐘意玩,只係有某啲題目對佢嚟講就難左少少,導致投入感減去少少.
不過值得一讚就係那靚靚場景,真係好吸引呀,一個入場費就可以係園內全日任影(留意...係可以全日任行,不過一離開左就唔可以再入去,即係話只要係唔走先可以全日任行). 唯一就係....如果入場費可以平少少,我想就一定可以吸引多啲人入去玩呀!
More information :
澳門金沙度假區「冰之歷奇」2天自由行套票 每位$699起
- 包「體驗夢工場」冰之歷奇門票
- 包金光飛航香港往返澳門經濟艙船票
- 酒店餐廳內享用早餐或午餐(可免費提升至「體驗夢工場」功夫熊貓之舞林盛宴享用早餐)
- 包一晚酒店住宿(可選擇:澳門金沙城中心假日酒店,澳門巴黎人,澳門威尼斯人或澳門金沙城中心康萊德酒店)


c: text/html

text:
事實證明,就算李澤楷咁有錢,都唔會提供到免費既娛樂平台.
由TVB年代開始,我地就習慣咗扭開電視機就有免費電視睇.
到咗電視開始走下坡,大家又走去網上,尋找免費既娛樂(小說,
我地都覺得資訊係免費既,娛樂係免費既,文字係免費既.
真係咁大隻蛤乸隨街跳?我地為咗得到呢啲「免費」既野,
其中最明顯一定係質素,免費意味住無監管,
無必要去做好,因為反正免費既,
你又冇俾錢佢,你憑咩要佢做好啲?
結果網上充斥住大量既內容農場,標題黨,垃圾廣告,同政治打手.
點解而家所有既娛樂平台都充斥住啲我地唔需要既內容?
免費野其實最貴.無人會無目的咁提供好既娛樂.
點解要免費?佢既然唔收你錢,咁佢收邊個錢?
香港人如果仲想保有自己既娛樂,
無論係好既節目,好既作者,好既youtuber,你要記住,
你鐘唔鐘意唔再係佢既第一考慮因素,
反正你要睇文,反正你要娛樂,反正你最後都係要俾錢(
讀者決定咗呢個世界有啲咩作者,你地養起一班咩作者,
你鐘意呢個作者,你想繼續睇到呢個作者寫落去,
唔洗好多錢,假設個作者有一千個支持者,如果每個讀者一個月俾$
咁佢就唔洗每日都諗點樣賣廣告,唔洗諗點樣起個標題呃like,
因為你地俾錢直接支持緊一個作者,
小心輕看(www.facebook.com/
建立良好既風氣,使香港都可以做到文字有價.
支持除咗講一句我支持你之外,我地仲可以做咩?
唔通就只可以等stakk炒曬啲主持既時候,就走去留言話:「
等佢地可以自由咁創作,去為佢地既讀者提供優質既娛樂.
我知道,香港而家無呢個風氣,要讀者俾錢唔容易,
但如果小心輕看要生存到,就只有呢一條路,必須要相信讀者,
訂閱方法 https://goo.gl/forms/
Photo: 小心輕看 Facebook

robotstxt: allowed

filter: keep


text:
摩連奴賽前從未係聖占士球場贏過波,面對今時今日要為護級而努力嘅紐卡素,就算點無信心都無諗過真係會一分都拎唔到掛.事實係由車仔年代就開始同佢鬥嘅賓尼迪斯,今場激發到班球員去搏命,呢隊喜鵲真係對親曼聯都咁醒神 (當然唔少得前利記球員舒爾維喇).撇開對手表現,我地今場波嘅表現如果放係全季黎講已經唔算係太差,前場有攻勢欠運,後場失死球已經係老生常談.睇完半場令我諗通左起以前隊曼聯係某一環比而家優勝之處,你又知唔知係咩呢?
呢場波只講兩個事件,首先山齊士扭過門將後面對空門,佢無直接起腳反而修正左一下先射波,最後被勤力嘅利祖尼護空門清走.呢球只可以話佢唔夠信心,但未達恥笑級別,事關過完人之後的確有啲人快波慢嘅情況,心急起腳又可能射唔中龍呢.山齊士加盟後攻勢已經入肉左,今場又屬於少有踢得好嘅紅魔鬼,真係怪佢唔落.第二球波好多人怪史摩寧控甩左腳波,插水失敗輸個死球俾人結果入埋.史摩寧當然錯在技術差,否則都唔洗情急之下插水,但呢個失誤何嘗唔係由鐘斯交球醫院波先呢,再者附近隊友都企定定睇住佢自己去,如果華倫西亞提一提場結果可能已經唔同.至於死球盯漏人相信大家都知道有咩問題,而家應該要俾返啲空間普巴調整心理同狀態,睇多幾場先再談論普巴喇.
上半場傳波慢到嚇死人,我開始思考點解以前曼聯無咁易老鼠拉龜.中前場分析就多喇,但今場有走位有交靚波又不乏埋門機會,問題係個波係中後場悶傳太多,好耐先做到一腳組織出黎.
係後防.當里奧同史高斯效力緊曼聯時,即時高峰已過,仲可以利用簡單短傳黎拉空對手.史摩寧腳下功夫麻麻,不過踢法同視野比起鐘斯同伊雲斯更似里奧,費爵爺退休前明顯想佢接班.我認為佢仍然擁有上述長處,不過之後三任領隊唔鐘意後衛上腳太多,於是我地而家見到馬迪拎波位置愈黎愈深,希望帶上去再交波.事實係佢同其他中場球員斷橋,只要搵專人壓迫馬迪就可以令攻勢減緩,甚至要放長波.
以前兩老又會點踢?佢地好興一路面對面互傳俾對方一路將防線推到中圈附近,過程無甚風險,因為一個望住後場一個望住前場,隻鬼未到就已經傳走左個波.熒幕上好似無意義嘅傳球﹐實際上對組織進攻有幫助,而呢場即使做左好多下轉邊,都因為傳控速度慢而變得低效.史摩寧同鐘斯絕對識亦都做到One touch交俾簡單目標,但保守令佢地習慣正面控波仲要黐腳,修正多腳先再傳走,到真係有人埋黎拍就出事.呢種惡性循環令到佢地自己信心下滑之餘,中場負擔都增加左唔少,睇下季中隊隊都識得迫搶馬迪就知喇.
好多人批到史摩寧一文不值,其實佢有一啲傳統英人中堅無嘅質素,至於用唔用得著就要睇下摩連奴喇.踢得唔順究竟係咪純粹人腳問題呢?係咪大清洗就得呢?


text:
細仔Marcus 已經3歲啦~
所以佢正式開始左佢既漫長既學習生涯~
見到佢N班畢業既呢張相...
就會唸番係呢三年,經歷左好多....
而家K1 老師呢星期就投訴Marcus 成日同同學傾計..
仲第一次叫爸爸媽媽
第一次學行一仆一碌,整傷左個額頭~
小朋友父母一齊亦經歷過不同的成長路
有濕疹底.....(不過近呢一年濕疹少左好多)
又試過"兩次"去法國醫院留醫
出院之後瘦左成個碼....要戒甜戒凍野
知道奶粉對小朋友營養吸收同成長發展好重要 !
亦都為左保住條氣管..轉食左ILLUMA
奶粉都年幾
問過其他人/醫生既意見話
若果D奶粉 係無蔗糖..無咁"死"甜...
會少D機會蛀牙..又有助BB健康成長,
若果大家想比BB轉奶粉既...1-2歲都係一個好適合既年齡.
不過千奇唔好一次過就轉哂,
要慢慢轉...一日轉一餐先..不過唔好溝奶粉A +B
即係兩餐A...一餐B
之後先一餐A ...兩餐B
要先睇小朋友腸胃適唔適應到,又可以睇下D便便軟唔軟身~
不過都要睇下係咩奶粉既,唔係隻隻奶粉都一樣.當然夾唔夾就睇人~
以Marcus 為例,,第三日已經成功轉到啦
(好多媽咪都擔心便便問題,
不過由轉奶到而家,so far 我地而家真係無呢個問題)
成長過程...亦都去過幼稚園面試/揀學校
呢三年亦都帶過呢個百厭星Marcus 去過不同地方旅行
期待四歲既你係新學校/新環境學到更多既知識
最緊要學得乖D..唔好成日發脾氣..成日都要笑
希望日後Marcus 你都可以健康健康成長
開開心心已經足夠 !
Marcus 3歲生日Party


text:
今朝仍然 9 點半起身 瞓近窗邊真係比較熱 出面就凍好多 但我都係鍾意瞓窗邊 因為唔怕碌落床 哈哈 ~
沖埋涼就去食早餐 諗住試新嘢 但個 menu 唔吸吸引 所以去番丹提咖啡了 ~
又曬醒咗
都係果句 一開窗簾見到陽光就最開心
呢盞燈唔係伸縮架 所以夜晚坐喺床頭睇嘢 都唔係話好夠光囉
我鍾意食蒸餃 但我覺得呢 d 係午餐 or 晚餐 哈哈
又去番丹堤
我好鍾意呢個嘢 我唔知叫咩呀 一震就知有得取餐 好方便呢
早餐來了 望到呆一呆囉 咁大份嘅 @@
好味道
材料好豐富 (=好飽肚)
食剩咗炒蛋同薯仔 真係好浪費 但真係食唔落 唉
番上酒店抖陣 之後又周圍行下 終於去買杯黑糖珍珠鮮奶 好味道呀 唔怪得成日有人排隊啦 ~
胡椒仔幾有氣勢
開始忙了
朝早食一個 真係可以頂半日
我番到香港睇張單 原來係叫 "珍煮丹" 我以為係珍煮母呀 嘩哈哈哈哈哈 好在無同人講咋 唔係比人笑死都似 哈哈
真係似珍煮母喎
個 mon 係咁不斷 sell 杯黑糖鮮奶 但確實好味道 哈哈
送呢張卡比我
我反而覺得呢 d 唔太吸引噃
我飲黑糖珍珠鮮奶
買完就行去西門町 又好想食魯肉飯 我都覺得自己好有食力 同埋我知道每日會行好多路 所以我先敢咁樣食法咋 如果唔係唔會咁狼呢 哈哈 ~
行去西門町
入去 8 下
馬仔無興趣呀
其實台北嘅地方都好古舊下
對面就係 "相機街"
高雄銀行 下次有機會 入去睇下先
我地一見有早餐食嘅店舖 就會影低 咁聽日可以試下嘛
台北有浙江 又有中山 唔知以為喺大陸
唔想再食牛肉麵喇
蔥抓餅
老字號 ?!
好舊色嘅店舖
剪番個靚髮先
三美呢座 building 應該都好有歷史
唔好有阿強飛出來呀 哈哈
台北按摩都唔平喎 45-50分鐘都要接近 HK$130
呢個塗鴉幾特別
紋身街
呵呵 又去買木瓜牛奶
我超勁鍾意食蕃鬼荔枝 台灣叫 "釋迦" 我睇價錢係同香港差唔多一樣咁滯 正路應該喺台灣食係平 d 家嘛 除非你想新鮮食啦 否則唔會買
我覺得台北 d 嘢真係貴咗好多呀
@ 程味珍
佢地揀緊滷味
都 full 哂喎
選擇唔多
肥仔奶 哈哈
問阿姐係咪就咁出去夾滷味 佢態度唔係咁好話係 哼
丸類就無咩興趣喇
老實講 我除咗夾咗半條白蘿蔔之外 其餘嘅甜不辣 豆腐乾同雞肝 我只夾咗 1 件咋 估唔到每樣黎一碟囉 可能最低消費啩 大嫂 今餐食到我好飽呀 哈哈哈哈
其實好唔明 點解唔抹乾淨先比客人
撈埋一齊食 但就唔食 d 肥膏
雞肝好味 但成碟食就好滯囉 因為里奧大人唔食嘛 @@
豆腐乾都唔錯
白蘿蔔好甜呀 好味道
我覺得好勁囉 可以食得哂 所以要影相留念 哈哈 因為咁樣 頭先我買果杯珍珠奶茶係無飲過囉 希望唔好壞啦 哈哈
我會讀金魚涮涮鍋
遮肉專門店啱我多 d 哈哈
好多人買咁喎 可惜我太飽 唔係都想試下
進入西門町
今日都熱架
其實苦瓜汁都好味道架 清清熱氣都唔錯
里奧大人又偷影 我當時做緊咩呢 哈哈 好似個傻婆咁
大家跟我讀一次 "斯敏顛"
條街無咩人行 幾咁舒服
尋晚喺呢間麥格子買嘢
周圍行
峨眉街
我對台灣護膚品有 d 抗拒 因為用到皮膚敏感 嗚嗚
里奧大人最驚我見到買衫嘅地方 哈
動漫 絕對唔啱我啦 哈哈
中班時間 唔知係咩時段呢 ?!
里奧大人無啦啦行入去睇公仔
又出番去西門町喇
住西門町都好方便
里奧大人好鍾意呢個 Nike Logo
真善美劇院 係咪睇電影架 ?!
最鍾意影時間 今日氣溫 32度呀
一心去西門紅樓 但門口維修囉 所以有 d 失望 因為我特登叫里奧大人來影相嘛 ~
咁行入面 d shop 順便涼下冷氣 一唔落雨就好熱 不過我寧願熱 哈哈哈哈 ~
維修呀 嗚嗚嗚
超勁愛麵包車
入去睇其他嘢
冷氣唔算勁 但好過無
上去睇下
closed d 裝飾好得意呀
壓扁嘅玻璃酒瓶
文化界人士就有興趣
一場黎到 周圍睇下
可以入去睇就好啦
新舊交錯
有緣再見 ~~~~
好靚呀
好似一齊出黎出動咁
My dream car 仲要係里奧大人生日嘅車牌
正
走人
又見警察局
今日去大安區嘅敦化誠品 我以為係大安站 真係好在里奧大人睇位置咋 唔係就慘了 我真係路痴呢 ~
好多人咁
里奧大人成日覺得我拎本天書好重 所以佢影低想去嘅地方 咁我今日就唔駛拎天書喇 同埋今日主要係周圍行 基本上都唔駛帶天書呢
深藍色係關愛座 所以又係無人敢坐啦 煩
落車
我睇指示牌 ok 架 呵呵 但認路就......
個捷運站好大
夜晚黎到 上面無人行都幾恐怖 叫妳名就千奇唔好擰轉頭應佢呀 哈哈哈哈
行極唔完咁
印度神遊好搞笑 哈哈
我叫里奧大人扮佢 衰奧係咁話快 d 快 d 我話你夠成日要我咁影啦 之後佢話我影好快嘛 妳影就成個字都未影完 頂佢丫 又唔知自己扮得唔似要再影喎 @@
Minions 呀
我好鍾意月睇盒
佢都好鍾意睇杯 杯呢家嘢 真係只可睇不可買 因為買唔到咁多呢 隻隻都鍾意喎
聖誕節來了
去到誠品 一坐就兩個幾鐘了 ~
我同里奧大人講係咪入錯地方呀 ?!?! 咁似商業大樓嘅 ?!?! 我以為係商場入面咋
試食麵包
要買杯茶王提提神
坐喺呢度睇書 呢個位置勁正 可以挨住睇書
好感恩今日買滿 NTD1,000 有 8 折 買咗 4 本書 即係平均 $8X 一本 里奧大人話抵呀 香港要買百幾蚊架 ~
又差唔多 6 點 lu
去旅行打的 里奧大人一定會上車先 話我上車先係好危險 如果司機立心不良, 一開車 佢就追唔到我了!!
原來台北都有好多教會 以前真係無留意呢


text:
(死侍2)7大 Deadpool 2令人期待的看點,死侍組X-Force,有幾多個新角色登場?
兩年容易又Deadpool,今年Deadpool又翻黎見大家啦!今個月15號就上映啦,大家係咪都好期待呢?今次呢個最反傳統又寸寸貢的Superhero,繼續行賤嘴路線,越殺越興奮!今集佢為了拯救一名死肥仔細路,不惜吹雞叫齊老友,一齊對抗來自未來嘅超級士兵機堡.套戲就未上映,不過最近就出咗Final Trailer吊大家癮啦,等小編一齊同大家搵下今集有咩看點啦!
1. 死肥仔嘅真正身份?
我地都知道機堡喺未來千里遙遙黎到而加,就係為咗殺一個死肥仔細路,究竟呢個死肥仔有咩咁重要呢?Deadpool又因為啲咩原因而咁搏命去保護一個死肥仔呢?
Final Trailer 大放送!
2. X-Force成員角色背景揭盅?
《Deadpool 2》嘅演員名單入面,其中一位X-Force成員Domino確認咗會出現.雖然其中一啲成員背景開始變得明朗,但係到底電影入面會繼續賣關子丫,定係喺電影入邊揭盅呢?題外話,死肥仔嘅角色名叫Russell Collins,有可能就係X-Force成員之一嘅AKA Firefist,因為佢地個名係一樣嫁!
3. 新角色屈機超能力?
喺預告入面,有唔少嘅新角色出現,包括Bedlam,Shatterstar同Domino,佢地都有唔同嘅超能力,喺呢度就唔劇透啦,就由你入劇院入面自己去發掘啦!
4. Deadpool變種人嘅困境
同X-men一樣,Deadpool主打都係變種人.預告入面睇到好多監獄,工廠嘅場景,睇黎今集Deadpool會講多啲時代背景俾觀眾知,可能會請多啲人類同變種人嘅衝突.
5. 超「爽」動作鏡頭
一部Marvel嘅電影,又點少得動作鏡頭呢?出現唔少精采既畫面,跳車,跳樓,跳飛機呢啲都係基本,仲有喺溫哥華街頭嘅大混戰,打鬥同爆炸不斷出現喺銀幕,睇到人熱血沸騰,一個字,爽!
6. 大boss機堡點解會咁打得?
預告入面,見到一眾變種人出盡神功,但係都好似對今集嘅大boss機堡冇乜效用,甚至Domino同Deadpool都要出動「無敵較剪腳」.
7. 笑話連翻
Deadpool口賤說係人都知,但口賤得後都非常抵死,下下都篤中笑點.喺預告入面嘅已經笑到小編出哂腹肌,Deadpool出品,必屬笑品,加上廣東話嘅在地字幕,一於一齊入去戲院留名等笑啦!


text:
1.8km瀡落山─首爾最長斜波滑車究竟有幾正?
告別炎夏,有咩爽得過同秋風玩遊戲呢? 就係置身大自然入面同秋風玩遊戲囉﹗ 韓國近年大熱嘅斜波滑車愈開愈多,想知邊條滑道最正? 仁川江華島今年六月開咗新滑道場,最最最長滑道可以瀡足1.8公里,1.8公里係咩概念呢?未試過嘅朋友的確好難想像,等小編用數字答大家~ 根據小學教嘅數學,時間等於距離除速率,但斜波滑車嘅快慢係可以自由控制㗎嘛,即係你想瀡一聲落咗山,定係瀡足一日,都係自己揀.最過癮係一張券可以玩足3次,即係等於一日瀡足(1.8km x 3 )5.4公里,即係13.5個標準運動場嘅長度,即係坐的士的話就要畀HKD$52.9,即係喺太空館行去深水埗黃金電腦商場咁遠再遠啲,即係……唔好問小編條數點計出來,總之無錯﹗唔信嘅話,一於趁住秋高氣爽嘅天氣去瀡一瀡. 江華島滑道位於首爾近郊,係一個充滿歷史文化氣息嘅地方,島上面嘅支石墓仲被納入為世界文化遺產.但對小編來講,迷人嘅島嶼風光已經值回票價. 想玩斜波滑車,要坐纜車上去先,沿途已經可以飽覧江華島全景咁滯,加埋怡人嘅天氣,心情一定會好好. 一個人瀡又點會夠成班friend瀡咁開心吖﹗仲可以鬥快落山添~ 上咗滑車之後,操作真係非常簡單,將手桿推前或拉後,就可以加速前進或者減慢暫停,小朋友都可以自己揸一架車. 既然可以玩3次,好多人會試下高速瀡落山,體驗一下飄移嘅刺激感,加上成條滑道嘅設計有唔少彎位同急斜,好多人玩到尖叫. 雖然只係齋坐就咁瀡落去,但玩完3次都要補充體力㗎.小編大力推薦島上傳統市場─江華風物市場﹗同市區多人去嘅廣藏市場一樣,呢度都揾到生魚片或者傳統韓食,比較出名嘅有海鮮刀削麵,湯頭好鮮甜㗎. 食飽飽,好多遊客會去埋富平地下街shopping,話晒呢度係南韓最大嘅地下街,唔買嘢都要去行下望下啦. 小編明白有片有真相,睇下呢條片就知瀡得幾過癮﹗ https://www.facebook.com/ganghwaresortluge/videos/171108406786953/
更多:
向澳洲出發之墨爾本篇
去完悉尼之後,梗係唔少得去斴近嘅另一大城市--墨爾本啦!! 嚟到墨爾本呢個由2002年到依家被稱為世界最佳居住城市的三甲城市,梗係要感受下佢咁高評價嘅原因啦!
2017-18冬日必去!盤點韓國三大滑雪勝地
滑雪係韓國嘅國民運動,所以冬天嚟到韓國一定要去滑雪暖下身! 今次推介韓國三大滑雪勝地比大家做定功課plan下今個冬天嘅滑雪大計! (方便之選-芝山滑雪場) 要數到首爾最方便嘅滑雪場,芝山滑雪場一定係數一數二嘅選擇! 芝山滑雪場位於京畿道利川市,距離首爾市中心只係大約一個鐘車程,因此係韓國熱門滑雪勝地! 一共有7條滑雪道,分為初,中同高三個級別! 仲提供初學者專用嘅扶手電梯 可以先喺練習區練習下,再按照自己嘅程度選擇唔同嘅滑雪道! 小朋友都可以坐喺雪兜上面滑雪,大人小朋友都一樣玩得咁盡興! [...]
海賊王粉絲必去!
講起日本嘅主題樂園,大家一定第一時間諗起東京迪士尼同大阪環球影城! 其實除左上述嘅樂園外,日本仲有好多好玩嘅主題樂園!今次同大家介紹其中一個,就係Lagunasia拉格娜登堡,鍾意海賊王One Piece嘅粉絲一定要去潮聖!跟住海賊兵團一出發,玩到樂以忘返啦! Lagunasia拉格娜登堡位於名古屋愛知縣,樂園以海洋為主題,有二十幾種遊樂設施,例如VR過山車,360度3D影院,急流小船同摩天輪等,一定夠你玩足一日啊! 樂園仲對住個無敵大海景,真係相當浪漫啊! 7至9月仲會開放水上樂園,有六種唔同嘅泳池,好似人造浪池,泡泡池同漂流河等,啱晒一家大細玩! 雖然樂園入面樣樣設施都好好玩咁,但要數到最吸引嘅遊樂設施一定喺烈陽號! 烈陽號巨型獅子造型嘅船頭,草皮做成嘅甲板,像真度極高,就好似置身喺動畫入面咁!真係忍唔住大叫一聲「我要為海賊王!」 烈陽號大約1至2小時就有一班,全程約30至40分鐘,要留意一定要喺出航前20分鐘抵達碼頭,唔係就miss左冇得上船! 難得上到烈陽號,一定要瘋狂影相打卡!船上有多個打卡位,海賊王一眾角色人物分散喺船上每個角落,真係由上船影到落船啊! [...]
新沙洞必去4大心水推介
去首爾行街,唔少人首選都係明洞或者弘大 如果嫌明洞或者弘大太多人,咁就一定要去新沙洞林蔭大道到慢慢行! 新沙洞位於江南區,呢到一帶都係以中價時裝店為主,所以賣嘅衫都有番咁上下質素而且冇咁容易同人撞款! 今次小編就同大家分享幾間新沙洞必去嘅心水推介,一齊去買新衫啦! Indibrand 如果有上網買開韓國時裝嘅朋友都可能聽過Indibrand呢個牌子 本身係一間有頗有名氣嘅網店,近呢幾年仲開埋實體店,單係新沙洞已經有三間分店! Indibrand主打簡約休閒風格女裝,陳列以顏色分類,擺放得十分整齊,而且空間非常寬敞,所以可以慢慢試真邊件衫最啱自己! 除左女裝,店舖入面仲有飾物配件,手袋同童裝買,女士們真係要帶夠錢先好去行啊! [...]
你不知道的關西好去處!
每次嚟到日本關西都淨係去大阪同京都,唔悶咩?係時候搵啲新景點去下啦! 等travelwebsite.com幫你開發大阪新景點啦!今次就同大家介紹幾個關西同本州地區鮮為人知嘅景點,下次plan行程識做啦! 砂の美術館 位於日本本州西部嘅鳥取對於香港遊客嚟講可能比較陌生,其實鳥取擁有全日本面積最大嘅觀光砂丘「鳥取砂丘」,經歷十萬年大自然嘅洗禮,每年都吸引唔少遊客專程嚟參觀 而喺砂丘附近嘅砂の美術館,都喺鳥取著名景點 美術館分為室內同室外展區,展出多座唔同造型嘅砂像 而美術館每年有3個月暫停開放,專注製作新嘅砂像,所以每段時期都會展出以唔同主題為題嘅嘅砂像 龍貓屋 [...]


text:
13 DECEMBER 2016(TUE)
朋友係要去見嘅,所以當朋友問我有冇興趣一齊去歎可愛嘅熊仔下午茶,貪玩嘅我就當然即刻二話不說答應啦.既可以充充電,又可以食個可愛下午茶,都幾好玩哦,所以今日趁小小豬返左學之後,就去DK Cuppa Tea歎佢地最新嘅「皇家奇想曲」下午茶啦~
其實DK Cuppa Tea嘅下午茶我都成日聽朋友介紹,每一次嘅主題都係好吸引,有木馬,貓仔,鴨仔....好多都好特別.今次就英倫熊仔為主角,總之就係熊...全部都係熊啦!
先嚟一杯暖烘烘嘅薰衣草朱古力茶,淡淡嘅朱古力味有帶點薰衣草真係好特別,我自己都飲咗好多杯呀~
等咗一陣,我地嘅下午茶已經準備好,真係超靚呀,如果小小豬在場一定尖叫不停,因為佢就係最鐘意啲毛毛熊公仔~
我個人就最鐘意那朱古力皇冠下嘅黑松露芝士蛋糕,將黑松露混合係芝士蛋糕之中,估唔到個味係咁夾,真係超級好食,香而不膩仲一啲都唔覺得甜,絕對係我嘅大力推介呀!當然旁邊嘅小熊守衛牌唔可以錯過,以黑朱古力精細地刻畫,造得都好仔細,真係有啲唔捨得食.唔食唔食...都係要食(唔好浪費嘛),一向黑朱古力都俾我有一陣苦澀味,不過依個又真係一啲都唔覺,令我對黑朱古力改觀了~
印有英國旗圖案嘅榛子馬卡龍,唔甜得嚟個榛子味好出,真係好想食完一粒再一粒呀~
玫瑰朱古力心太軟蛋糕,暖暖嘅甜點充滿濃郁朱古力同埋玫瑰嘅香味~
除左甜點之外,SET內亦配有鹹點,同樣都好有驚喜.法國鵝肝配上小餅乾,芝士拼盤,提子鬆餅同埋莎樂美香腸薄片.不過論最吸引我嘅,就一定係英式芝士肉醬肉丸,估唔到一個簡單嘅肉丸,可以變出咁有特式,同平日食嗰啲真係好食好多呀~
食飽飽之後,店員就會同我地玩個小遊戲,係五張「魔法咭」內隨心抽一張,之後就會為我地介紹屬於我嘅香薰精油及其療效~
原來我係啱用香柏木,佢嘅代語就係耐性,力量同可靠性,又好似幾準哦,我依排嘅力量又真係好弱,充滿負能量,睇嚟又真係要搵啲可靠性朋友幫幫我呀~
最後,下午茶還附送皇室小熊明信片,將願望寫上之後,就可以放到店門外的皇家郵寄筒寄出,睇下自己嘅願望會唔會成真啦~
食左一個又靚又好味嘅下午茶,又同朋友暢談一番,真係充滿力量,又可以返去服待兩位老細了.
依個SET供應到二月尾,就到時間一定要帶小小豬嚟,有咁多熊BEAR BEAR陪佢食嘢,佢一定勁興奮呀!
**我地的FACEBOOK PAGE,齊齊來交流親子.育兒.烹飪啦**


text:
25 JANUARY 2017(FRI)
哈哈哈...又嚟到愛心便當,寫依啲愛心便當系列主要都係紀錄下自己整過咩傻便當,等自己開心下之餘,又可以繼續有動力去整靚靚便當!
今個星期抵呀,因為農曆新年將至,所以都只係需要整三日就得啦...哈哈哈~
星期一就真係超級簡單,整左洋蔥牛肉飯~
其實我係有啲頭痛,所以真係完全冇心機去整公仔飯團,所以只係原飯盒咁為小小豬準備.原本我都以為佢係會嘈我,點知佢話:MaMi,我知你今日整左個D字俾我...哈哈哈!
又真係估依隻豬仔咁有創意,既然佢話係D字就係D字,最緊要係佢食得開心嘛!
星期二就整左肉醬意粉~
意粉都係小小豬要求嘅,我估佢又係見到同學仔食意粉佢想一1樣啦,不過佢就叫我一定要整個A字母俾佢(緊係尋日個D字影響到佢啦),咁小嘅要求我當然冇問題,所以就用紅蘿蔔條整個A字啦!
星期三就係時候整返個公仔便當俾佢啦~
主菜係粟米肉粒加西蘭花,有菜有肉夠晒健康.之後就用火腿整豬耳同豬鼻,再用藍莓做眼睛,一個可愛嘅豬仔便當就完成啦!
豬仔飯配小小豬,簡直係絕配,我自己都覺得整得唔錯,都幾可愛呀(又嚟自我感覺良好了).當然小小豬都一樣好鐘意,仲話叫我下次再整添!
小小豬開始放新年假了,即係我又可以停一停手,休息十日之後就再嚟過.不過我都要趁假期上網研究下有咩新餸菜係啱做便當,同埋整咩新公仔啦!
**我地的FACEBOOK PAGE,齊齊來交流親子.育兒.烹飪啦**


text:
究竟羊奶定係牛奶好d?
-
lerena last edited by
因為我d奶水愈黎黎少, 想話買奶粉俾bb但聽人講話係羊奶好d, 又有人話牛奶最好
其實揀邊隻至啱呢?
-
bayking last edited by
好難話邊隻好d架喎, 都要睇下bb飲完會有乜反應
-
baby_yuen last edited by
都係要夾過先最重要,我就俾illuma organic呀囡食,見佢有有機認證就俾佢試試,
估唔到又夾得幾好,所以一食就食到而家
-
sharon777 last edited by
你個b有幾大先? 唔同歲數個需要都會唔同
-
lerena last edited by
@sharon777 said:
你個b有幾大先? 唔同歲數個需要都會唔同
差唔多18個月大啦
-
emily_c last edited by
咁其實都可以俾bb試下唔同嘅奶粉
我個女歲幾時都飲過幾款,亦試過有敏感,係飲左kaxxhome羊奶粉就無再肚瀉,比較夾到
-
sabng030sabng last edited by
@emily_c said:
咁其實都可以俾bb試下唔同嘅奶粉
我個女歲幾時都飲過幾款,亦試過有敏感,係飲左kaxxhome羊奶粉就無再肚瀉,比較夾到
我細囝都係飲呢隻, 哥哥之前就飲另一隻
比較之下的確係無咁易敏感同埋細囝都大隻d
-
manl last edited by
@lerena 羊奶真係未試過俾BB食,始終都係呢一兩年先興起,我都係比番BB食番本地大牌子A+.有信心保證
-
conyyyy last edited by
最緊要夾得到BB啫
-
lamlam1906 last edited by
我始終覺得人奶最好,天然D ,同埋真係切合到BB 需要,但如果你奶水唔夠,轉人奶奶粉會易D 適應同少D 敏感,好似雅培HMO咁都唔錯
-
obaba last edited by
都係睇同BB夾唔夾得好既者,好似illuma 咁,入面有sn2同hmo,兩樣對bb都好,呀仔食緊又日日有便便
-
beanna last edited by
我BB唔中意羊奶陣味, 所以揀左有機eleva畀佢, 目前都飲得好好, 濕疹都冇咩翻發, 但最緊要都你夾到你小朋友


text:
Orderly inhuman. Trivially sensitive. Incredibly traumatized.
台灣有個作家因為長期受抑鬱症困擾而喺首本新書出版之後突然自殺,轟動一時,事態發展連香港媒體都有跟進.單新聞之所以不停發酵,除咗因為所謂紅顏薄命惹人同情,更在於林奕含佢將發生過喺自己身上嘅悲劇改編成書,內情牽涉性罪行之餘,更觸動師生戀禁忌嘅討論.加上佢嘅家人出面控訴某補習名師就係佢地個女抑鬱症嘅起源,而坊間又一味同氣連枝咁對補習老師大加撻伐,悲劇嘅源頭,反而唔多有人留意得到.
多得作家自己口供自己錄,喺林奕含嘅小說入面,有心了解嘅讀者會見到所謂無知少女其實有知嘅一面,而十惡不赦嘅所謂賤男亦值得拎返一半嘅公道.女主角房思琪同化名為李國華嘅老師相戀,並唔係完全被動嘅行為,與其話教師利用權威逞兇,倒不如還原老師嘅風流倜儻,同埋女主角嘅早熟而一往情深,更貼近真人真事.佢受到對方演講時嘅意氣風發所吸引,又畀對方接近自己時嘅甜言蜜語打動,顯而易見,佢愛嘅係對方堪比胡蘭成嘅才華,追求嘅係自己有朝一日可以陷於傾城之戀,教師只不過一如發情動物咁樣孔雀開屏,同時又好似普通男性咁刻意投其所好,以誘姦去形容,未免太侮辱林奕含本人嘅智商.
無奈,人生不如意事十常八九,女主角好快就發現對方原來並非只愛自己,而且受唔住對方竟然要求性交嘅打擊,結果因為夢碎而崩潰,而佢本人亦都喺現實之中陷入絕境,對人間嘅真善美徹底絕望.佢震驚於優秀嘅文學家喺現實之中竟然係一個有暴力傾向嘅老公,亦無法理解山盟海誓竟然會因為一句我地唔夾就灰飛煙滅,最後不停自我拷問,反覆揭開傷口驗傷——自以為獨一無二,偏竟失去男神托世嘅李國華,愛情原來係咁脆弱,人原來係咁善變,於是佢鑽入牛角尖,直至死,先至終於得到解脫.
佢嘅遭遇,無疑係悲劇,但悲劇嘅不可抗,往往係因為先有悲劇人物,同埋好多悲劇人物滿足於得到折磨嘅痛快感覺而得以周而復始發生.林奕含熱愛文學,亦自報家門,言明自己係張迷,可以想知,佢有一定思想深度去痛恨胡蘭成嘅不忠,但亦一定理解胡蘭成有幾令張愛玲無法自拔.女性對胡蘭成之流嘅苦戀,以林夕曾經寫過畀衛蘭嘅歌詞去概括,就係「可惜你有才華沒良心」,同埋「偏偏你有才華便吸引」,林夕本人久久無法平復嘅創傷,不無巧合,亦係由花心小王子黃耀明而生.記得林夕喺網上流傳嘅訪問入面直認過,黃耀明就係佢情緒病嘅根源,大失戀令佢痛不欲生到試過自殺,只係僥倖死裡逃生.再細加發掘林黃之事,旁人亦會如同睇林奕含嘅書一樣,見到有血有肉嘅胡蘭成,而李國華同黃耀明嘅相似係多於相異.
楊千嬅有首經典,叫《假如讓我說下去》,慘情到無以復加.如無意外,裡面所唱嘅就係林夕因為黃耀明唔想理佢,叫佢自己寫吓歌詞抒發情緒,於是佢情緒失控嘅故事.失眠,只求對方一句問候,但對方叫你放鬆自己,失戀,只想隔空傳遞一句掛住你,但對方一直以笑迴避,避到不筋竭都力疲,「陪著我像最初相識我當時未怕累」嘅熱情,已經一去不返.畀人拋棄確實可憐,亦可憐得可愛,但愛情嘅殘酷,時機嘅錯誤,所附帶嘅必然係熱情減退,無病呻吟係唔會改變劇情發展.對方態度堅決,自己仍然喺道妄想打風可以打到死人冧樓,只求臨死之前可以聽到對方最後嘅電話,本身就係刻意將自己矮化,推向失戀嘅深淵,營造殉情嘅淒美.呢類享受淒美嘅人,往往極其感性而有所追求,林奕含完全命中呢兩點,成為悲劇人物亦係註定.
林夕因為受難而成就自己,無數歌詞,靈感都係來自黃耀明嘅傷害.但事實上,黃耀明係咪壞人,愛情入面係咪有輕易二分嘅是非對錯,涉世稍深嘅人都會知道.明知道愛得義無反顧等同豪賭,明知道胡蘭成具有毀滅自己嘅威力都要燈蛾撲火,悲劇人物自己又點可以免責過骨?平時大眾談論莎士比亞筆下四大悲劇,人人都會認知到馬克白係自取滅亡,哈雷姆特係執迷不悔,奧塞羅係引火自焚,而李爾王則係權力蒙蔽雙眼,可見悲劇人物步向悲劇收場,全部係佢地性格使然,每個抉擇,都正如林奕含喺訪問中所誤用嘅嗰句,係「明知不可為而為之」,但點解林奕含悲劇自招,受千夫所指嘅只有男方?佢對愛情嘅好奇同貪婪,本質上就係慾望,慾望驅動人性,然後人性再推動悲劇,悲劇發生,並唔係一朝一夕嘅事.卑微嘅愛係好動人,但「越美麗的東西我越不可碰」,身為張迷應該早有覺悟,悲劇重演,講穿咗不過係因為自己唔願意放手,想試探愛情嘅底牌,貪一刻驚天動地.
林奕含係咪的確有如胡蘭成筆下嘅張愛玲咁脫俗,萬綠叢中一點紅,留待公論,而我所見到嘅,只有一個不可理喻而且生人勿近嘅癡情人.成年定未成年,係男定係女,都唔係關鍵.佢活喺自己嘅烏托邦世界,脫離現實,對世界抱有過高嘅期望,最後因為本來就已經近乎奢想嘅幻想徹底破滅而受創,任何人錯手拮爆佢個夢,就會中伏.正因為咁,雖然A貨胡蘭成,即係小說入面嘅李國華雖有過犯,但亦極之無辜,因為靚仔唔係罪,識得講「都是你的錯,你太美了」,都唔係佢想嘅.佢嘅溝女對白係徐志摩式嘅肉麻當浪漫,用喺廿一世紀明顯係相當out,溝到女都真係唔容易,難得嘅係比一般高中生博學嘅林奕含竟然無比受落,亦係一奇,我諗佢自己掟完煲之後都嚇親——就算人地真係胡蘭成,首先你都要係張愛玲掛.
的而且確,林奕含係遇人不淑,對方愛情觀歪離世道,但由幾時開始,只要身分定性為受害者,要求所謂受害者審視自己對件事有幾大責任,就必然演變成道德超人口中嘅blame the victim?強姦犯有錯係毋庸置疑,但喺呢件事入面,所謂受害者本人根本冇定性過自己係受害者,而佢有關美好愛情嘅思考,亦遠遠超過用正義與否去討論性侵罪行.對受害者再加責難係錯,但每個人都要為自己人生負責任亦唔係錯.世間嘅兇險,愛情嘅不對等,係要靠自己半爬半摸去累積經驗,訴諸無知,甚至責怪第三者同埋學術論文唔預先提點自己都係不切實際,因為其他人都係以經一事,長一智嘅方式去換取成熟,成長係冇得衣來伸手,飯來張口.成長係好痛苦嘅事,發現現實世界完美愛情難求亦然,但拒絕現實,忽然一朝驚醒現實為何物嘅時候,代價只會比當初接受現實深重千百倍.
拒絕現實嘅人,佢地唔一定係胸無點墨,反而係因為有所涉獵而又經脈不通,至會去到恨錯難返嘅田地.就正如林奕含,佢識得好多理論同文學作品,亦非頭腦簡單嘅人,但係往往空談理論,用死一套理論,或者誤用甚至扭曲理論,讀好多書但係冇學過做人,唔明白現實嘅限制,社會嘅規範,出事嘅係性格,唔係智商.佢話睇孔子講「詩三百,一言以蔽之,思無邪」,亦相信,人言為信,在心為志,發言為詩,情話應當發自胸臆,優美言辭必有真情,所以佢接受唔到對方溝佢只係為扑佢,肉體交流凌駕靈性對話,但熱戀期嘅說話唔可以當真,人言為信係君子而非小人所為,不論喺香港定台灣都係常識黎.就當唔係常識,除咗文學,佢可唔可以稍為研究吓人類學,或者道德心理學,試吓了解人類呢個物種喺幾多萬年前已經掌握講大話嘅技能?又或者,佢可唔可以睇吓倫理學,換個角度諗吓美同道德原來可以分開,因為美係永恆而道德係常變,唔好單純到試圖用一個框架去包攬兩者,同埋樂觀到以為有才華就會係好人?好恨拍拖嘅時候,就堅信人性極善,等待張愛玲眼中嘅胡蘭成,現實不如預期嘅時候,信仰就秒速崩潰,然後認定所有男人都係胡蘭成,由一個極端仆去另一個極端,以偏概全,喺做人方面好難唔係一個失敗者,禍福亦係自招.
好在,林奕含比較內歛,反覆思考先至動筆寫作,亦未有憑藉一己之經驗權充權威,總算有自知之明.有啲同佢一樣少女情懷泛濫但又極度渴求旁人注視嘅幼稚病人,所作所為比佢離譜得多.佢地缺乏人生經驗,思考亦欠周密,但又自以以為自己識得思考,於是經常催趕自己為事情落定論,最後講多錯多,誤己誤人而不自知,為害之廣大,不勝枚舉.未涉情愛即同陌生人初嘗雲雨,就同人講性愛無聊,性愛不妨分開,廿歲出頭至拍第一次戲短情淺嘅拖,唔太體會到愛為何物,就急於發放聲明,話拍拖難比單身自在,再去到三四十歲都未遇到真愛,就怪世人歧視自己,怨人負心怨自己命途多舛,殊不察覺天作孽猶可恕,唯自作孽則不可活嘅墮落,完全係不知所謂.
戀愛罹難,能夠救自己嘅,從來只有人自己.寶藥黨要呃錢,首先都要有蠢人.太執著於某人或某種信仰而唔識得抽離,簡而言之不過係愛情令人盲目,虧欠佢嘅係佢嘅屋企人,係佢自己,唔係李國華,唔係街外人.自己太敏感太纖細,諗到個世界太美好,出事嘅時候只怪世間無情而唔識自我檢討,寧願自欺欺人,用世界好黑暗去自我安慰,都唔願意承認自己幼稚,甚至發放出「我有錯,但人地一定更加錯」嘅怨念,呢種人喺現實嘅世界係註定受傷,因為冇人奉旨陪你保護你,確保你愛得輕鬆又開心.愛情之所以會令一般人又愛又恨,正在於愛同痛會成正比,而痛過至會令人感覺到生存嘅真實感,從情人嘅愛至會體現到自己嘅存在價值,唔投入,就唔會明白愛情嘅可貴,而投入,亦等同自綁雙手,任人魚肉.To be or not to be,人係可以揀,揀咗就唔好喊.
胡蘭成周旋於張愛玲小周秀美三女之間,係帶痛嘅愛.亦只有一個有條件嘅人,至會調製得出帶痛嘅愛.佢就係因為有佢自己一套嘅價值觀所以異於常人,所以令愛上佢嘅人都會因為喺佢身邊而沾染到佢嘅獨特,但當你自己嘅價值觀真係無法同佢調和,你亦唔需要相信佢為自己開脫嘅廢話,大可以同佢斷絕來往.唔好忘記,分離可以係單向,但交合必然係雙向.「是應該還是不應該,我只能不求甚解,甚至不去多想,總之他是這樣的,不可以解說,這就是理了」呢種說話,我都講過,因為我就如同李國華,如同胡蘭成,係佢地嘅分靈.我對自己無比寬容,而又真誠希望喺對待感情嘅事上面可以拖拖拉拉得過且過,所以我至今仍然記得我曾經傷害過嘅人每次聽到我用「我都唔想,唔好意思」去應對嘅時候,佢地既心如刀割而又不得不深表理解嘅反應——知錯而不停犯錯,喺我自己嘅世界只係順性而為,而到底中意好多個人,即係所謂身痕,係咪一種罪過,仍然係有待定義,怨亦無謂.
唔想同呢種世俗認為不知廉恥嘅人糾纏,理性嘅人可以離開自救,離開就會風平浪靜——只要林奕含甘於風平浪靜,戒得甩胡蘭成.而受傷之後,復康之路亦唔係得一條,死其實唔係唯一解決方法.有真材實料嘅,會好似林夕咁,以苦痛自殘成一家,到最後參透佛理,反能看破世情,又或者好似程蝶衣咁,人戲不分,癡到盡頭,玉石俱焚,就成為傳奇.但人若然不思進取,缺乏叩問真理嘅決心,只係想永遠匿喺避風港逃避現實,喺自己狹隘嘅小宇宙裡面自我中心自我陶醉,終究會失去所有同情,因為佢已經淪為煩膠.林黛玉雖然迷人,但迷人並唔係因為佢偏執成狂,不食人間煙火,而係佢係有長處嘅煩膠.當林黛玉變成奇行種,林奕含變魯芬,悲劇人物就註定要承受更大嘅悲劇,因為得人中意都要講資格,現實就係現實.
張愛玲筆下嘅胡蘭成,係屬於張愛玲嘅胡蘭成,情人眼裡出西施嘅結果,必然係放大優點而縮細缺點,稍通人性嘅人都知,唔知嘅只係林奕含.如果林奕含冇咁早慧,冇咁渴望戀愛,一切悲劇亦無從開始,怪只怪佢太缺乏安全感,太缺乏愛.林奕含投射過無盡嘅愛,喺佢太早遇上嘅胡蘭成身上,旁邊觀眾念念不忘嘅儆惡逞奸,從頭到尾都唔係佢嘅所思所想.一個唔願意面對現實嘅人,其實由一開始就唔期望複雜嘅分析,文學理論同社會正義,不過係尋求體面落台階,掩飾性格缺陷嘅包裝紙.若然故事純屬虛構,作家之死歸入劇本終章,其寶癡心錯付薄情郎以悲壯嘅死亡畫上句號,係極富詩意嘅收結,重寫再重寫,呢個收結都係保留勝於改動.無奈,大眾寄放嘅同情太壓迫,投入嘅成見太雜亂,大好一齣悲劇,最後就只能因為過度嘅解讀而變成流傳於悠悠眾口之間嘅俗物,作者起初渴望傳世嘅淒美,終究消失殆盡,要講順變節哀,都唔知由邊道講起.


text:
馬丹 必去景點及機關槍海灘附近酒店推介
機關槍海灘附近酒店預訂
神秘優惠價幫你慳更多
即時揭開神秘優惠價,慳得更多
馬丹必去推介 - 機關槍海灘
想去 馬丹 自由行?等 Hotels.com 帶你玩盡 馬丹機關槍海灘 啦!留意我地文章,話你知去馬丹 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋馬丹機關槍海灘 附近有咩酒店,等你更加容易計劃行程,慳返酒店來回景點嘅時間.
馬丹機關槍海灘 自由行
去得馬丹機關槍海灘 自由行最緊要一定係揀啱日子去.一啲熱門景點例如,馬丹 嘅 機關槍海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
馬丹機關槍海灘 交通
想去機關槍海灘 暢順無阻濟,最好就係出發前,睇清楚馬丹機關槍海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
馬丹機關槍海灘 必食必買攻略
馬丹機關槍海灘一直都係旅遊熱門地點,去到馬丹機關槍海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
WEDNESDAY
17th Oct 2018
由20歲起就想收集嘅「絕不過時款式」
優愛嘅時尚定番圖鑑--乾濕褸
所謂基本款,就係無關季節同品味都一樣着得!
我由高中開始就好憧憬著乾濕褸.
但個時對我嚟講乾濕褸有啲太成熟,所以一直都冇買,直到20歲,我先買咗我人生第一件乾濕褸.
著過之後,我先感受到佢強大嘅包容力,真係咩都襯到.
襯我最愛嘅牛仔自然唔洗講,連亮眼嘅顏色呀嬌柔風嘅衫都完全冇違和感,真係太好喇.
覺得爭咁啲嘢,或者有啲凍等等想著件薄薄地嘅外套嘅時候,就會不自覺咁拎嚟著.
仲有啲熱嘅時期嘅日頭,拎住件風衣可以扮型,再涼啲之後,又可以著喺裡面保暖.
無論係想著得正經啲嘅日子,定係想休閒啲嘅日子,都可以著到.我一直都咁鍾意乾濕褸就係因為佢咁萬能!
Trench coat/Traditional Weatherwear 青山WOMENS店
Knit/UNRELISH
Skirt/DEICY LUMINE EST新宿店
Bag/ROSE BUD
Shoes/A de Vivre
圖裡面著緊嘅乾濕褸,出自1974年由布料表面有防水橡膠塗層嘅大褸起家嘅英國MACKINTOSH公司旗下品牌「Traditional Weatherwear」.特點係有高級光澤感,同埋順滑嘅質感.原本用作軍用嘅風衣,可以將女性纖瘦嘅身形輪廓展露出嚟.喺肩章同由肩位一直延至胸位嘅檔布度都可以感受到正統結構嘅魅力.
今個月嘅優愛Photo
久違地返咗老家
可以同我隻狗Haro(ハロ)仲有屋企人一齊過嘅時間真係好幸福!
Model/新川優愛 Photo/藤原宏 (Pygmy Company・Model) 梅村駿 (Product) Hair & Makeup/河嶋希 (io) Stylist/笠原百合


text:
巴科瑙 必去景點及卡薩努海灘附近酒店推介
卡薩努海灘附近酒店預訂
神秘優惠價幫你慳更多
即時揭開神秘優惠價,慳得更多
巴科瑙必去推介 - 卡薩努海灘
想去 巴科瑙 自由行?等 Hotels.com 帶你玩盡 巴科瑙卡薩努海灘 啦!留意我地文章,話你知去巴科瑙 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋巴科瑙卡薩努海灘 附近有咩酒店,等你更加容易計劃行程,慳返酒店來回景點嘅時間.
巴科瑙卡薩努海灘 自由行
去得巴科瑙卡薩努海灘 自由行最緊要一定係揀啱日子去.一啲熱門景點例如,巴科瑙 嘅 卡薩努海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
巴科瑙卡薩努海灘 交通
想去卡薩努海灘 暢順無阻濟,最好就係出發前,睇清楚巴科瑙卡薩努海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
巴科瑙卡薩努海灘 必食必買攻略
巴科瑙卡薩努海灘一直都係旅遊熱門地點,去到巴科瑙卡薩努海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
我印象中,應該喺佢參選2016立法會之前,早已經ADD 左佢FB,嗰陣好似係因為大家都姓容,又見佢有上新聞,有FB 咪ADD.
ADD 左之後,過了好多年都無交流,佢無SHARE 無COMMENT 我啲嘢.但幾年後嘅2017年9月17日,唔知是咪因為補選近了,佢竟然走來R LIKE.
人都癲啵,你咩料呀?大家都係搵食姐,你無嘢俾我又想R 我嘢,有無咁討厭?呢啲人梗係要CAP 圖公審啦.
點知佢竟然埋來講兩句:
咁建制派人士來到反對派陣地(好似係),難免有大量口痕友:
既然建制派咁鍾意玩派月餅,口痕友一定講架啦
佢竟然話好.
之後佢仲直播整餅:
兌現承諾 親手整冰皮月餅
Posted by 容海恩 Eunice Yung on 2017年9月27日
咁今日終於食埋.食月餅,唔係食佢.
容議員去買雞翼俾我,仲問我全翼/全槌,好細心…. 😘
Posted by 容樂其 on 2017年9月30日
建制派搞政治,的確係深知道拉關係嘅重要.
每個人都鍾意被人重視嘅.
當有人笑佢多雀斑,佢問番嗰個人介紹啲嘢來搽面.
當有人笑佢只係識派月餅俾阿婆,佢就親手整足二十個派俾你班口痕友.
當我介紹其中一位同事姓藍係原居民,佢即刻講到沙田排頭村,唔洗諗就UP 得出兩個名(我當然係唔記得),然後藍生話兩位藍生都係住佢隔離.
當我再講佢係會搞打機比賽,佢就即場拿出手機同佢玩番場,仲要扮輸(好似係).
Eunice Yung 容議員同 Terence Nam 即場玩 Crash Royale (好似係咁串)
Posted by 容樂其 on 2017年9月30日
當有出席者拿住兩封請願信突襲,佢從容不迫接完即場拆.
Eunice Yung 即場拆請願信lol
Posted by 容樂其 on 2017年9月30日
可能好多人話佢都係靠老豆有錢靠葉太,我就覺得,大把人有錢過佢,大把人聽話過佢,點解到最後係佢代表呢個派系出戰仲要贏,我諗有啲因素係憎佢/憎建制派嘅人睇唔到.
而我都只係剛剛開始認識佢.起碼我而家唔會憎佢.
佢係新民黨立法會議員容海恩,呢個名值得我擺喺心度.
PS:咁今日我終於知道點解佢唔理我啲嘢,因為佢俾左部手機我睇,哈,原來UNFOLLOW 左我幾年 :0)


text:
提示:以下名字仅为在你起名时提供参考,请勿在未做分析的前提下直接使用.
孔清骅 孔清桦 孔紫涵 孔令熙 孔世哲 孔子欢 孔芝欢 孔丽杰 孔忆涵 孔九奂 孔九焕 孔颖捷 孔繁深 孔繁健 孔军欢 孔育竹 孔远达 孔垂泽 孔垂贤 孔垂长 孔凡硕 孔凡豪 孔凡辉 孔雪芹 孔沛源 孔浩勃 孔玉涛 孔韬霖 孔阔 孔源露 孔子函 孔铎 孔紫晗 孔姊晗 孔令涛 孔鑫晔 孔宇晗 孔子晗 孔倚未 孔盈铨 孔祥兰 孔艺博 孔建 孔卓捷 孔货 孔淑贞 孔宜昕 孔亦昕 孔姿萱 孔宁萱 孔静萱 孔建华 孔仪萱 孔仪昕 孔子忆 孔智贤 孔虞萱 孔令淳 孔令闻 孔心语 孔梓成 孔雅楠 孔梓丞 孔梓尧 孔梓承 孔梓 孔令岩 孔令水 孔令凡 孔繁卓 孔鑫炎 孔昀昊 孔路莎 孔维浩 孔澜清 孔维涵 孔泓懿 孔池 孔馨 孔德成 孔佑仁 孔茗娴 孔次生 孔君雯 孔嘉雯 孔思远 孔芳野 孔德海 孔皓诗 孔薇平 孔羿佩 孔彦露 孔凡奎 孔华珍 孔蓓 孔丹丹 孔凡凤 孔祥李 孔斌桦 孔飞兵 孔繁星 孔德邻 孔德馨 孔锐琦 孔玺钧 孔言光 孔箫音 孔令俊 孔垂训 孔瀚 孔翰 孔予 孔令舜 孔爱明 孔毓轩 孔雨轩 孔迂捷 孔庆威 孔凡伊 孔繁伊 孔利利 孔耀扬 孔维华 孔乙己 孔苗一 孔繁彬 孔凡智 孔乐 孔春华 孔耀民 孔璎 孔嬴 孔祥云 孔海勇 孔彦雨 孔丽坤 孔祥智 孔元元 孔林鑫 孔梓潼 孔杏桥 孔蓓琦 孔楹 孔兴陶 孔陶 孔维林 孔羽 孔唬臣 孔虎臣 孔丽智 孔薪智 孔俊力 孔际强 孔凡惠 孔繁斌 孔晟宇 孔健宇 孔杨林 孔颖杨 孔文霖 孔静仪 孔文路 孔艾 孔雯华 孔秀哲 孔庆辉 孔孟蓓 孔俊 孔穆穆 孔孟晋 孔宪法 孔繁珏 孔苓 孔泠 孔霖 孔伶 孔浣 孔棱 孔繁恬 孔滇 孔淋 孔清 孔铃 孔澄澜 孔王林 孔秀敏 孔菊 孔凡群 孔小方 孔章喜 孔歆 孔祥庚 孔德平 孔菲扬 孔菲洋 孔德耀 孔雅菲 孔凡喜 孔苗善 孔易恬 孔奕恬 孔于宏 孔英军 孔宏伟 孔英宏 孔英俊 孔俐丹 孔维宇 孔维京 孔俊仙 孔颖雯 孔绮 孔祥惠 孔艺权 孔伟安 孔维安 孔凡星 孔令勋 孔雷 孔士钊 孔德钊 孔永建 孔永健 孔保华 孔宪滢 孔德睿 孔淑平 孔攀豪 孔攀 孔馨艺 孔佳宜 孔真 孔蕾蕾 孔源 孔子瀚 孔容可 孔焰 孔艺全 孔艺凡 孔壑桥 孔德健 孔越桥 孔艺橼 孔艳华 孔梦菡 孔闹村 孔沙滩 孔艺缘 孔子菡 孔德源 孔紫菡 孔奕函 孔鹫 孔奕菡 孔俊博 孔艺桥 孔贻涵 孔藓 孔毅涵 孔艺弘 孔毅函 孔奕晗 孔杖 孔罗锅 孔得俊 孔德俊 孔子桥 孔塑桥 孔艺峰 孔艺淼 孔艺莲 孔艺彤 孔艺荃 孔艺桓 孔艺洹 孔飞朝 孔跃然 孔绘然 孔子墨 孔子承 孔子默 孔文析 孔德正 孔乔桥 孔德瑞 孔建兵 孔志方 孔艺源 孔艺泉 孔佳潞 孔臣佑 孔林锋 孔云裳 孔翊嘉 孔堂熙 孔崇瑞 孔繁达 孔铁锋


text:
李卓人 近排忽然活躍,咁係嘅,因為據傳佢係劉小麗嘅Plan B ,只不過佢又大中華膠上身,鬧香港年青人同六四切割,又唔反省自己有幾唔民主,唔好話去六四晚會, 李卓人 想學人做Plan B?我嘅結論係叫佢返去早抖吧.
李卓人 根本大中華膠上身
李卓人 嘅言論,其實同好多大中華膠嘅作為一樣,就係迫人國籍或國家認同係中國,只不過佢地唔係好似中共咁人渣,手持國家機器咁解,如果佢地手持國家機器,我十分之懷疑,佢地同中共有無分別.
國籍或國家認同呢家嘢,其實係無得迫,因為呢個涉及多年以嚟生活積聚嘅愛與恨,而過去十年中國喺香港嘅仆街管治,以及中國人對香港嘅態度,基本上,你只能將1989年北京大屠殺講成猶太大屠殺同類嘅反人類事件(當年北京人反而係正確描述,直接鬧開槍屠城班友係法西斯),咁樣仲話可以團結到大多數人去悼念,你依家 李卓人 仲係想借1989年嘅亡魂,作為一次大中華膠綑綁年青人洗腦事件,你條友無嘢嘛,你自己同幫燭光晚會倒米,根本一啲分別都無.
李卓人 鬧年青人之前,你應該反思一吓,中國人呢個國籍,呢個民族,近果十年犯咗乜錯誤,搞到香港年青一代怨恨至此,甚至我覺得依家嘅火藥味,仲衰過1965年Singapore is out之前,接近1947年228事件嘅級別.如果支聯會係一個大中華膠機構,作為一個仲有良知嘅大中華膠,就應該反思成個民族出咗乜問題,並且承認錯誤,否則只會越嚟越多人憎爆你們.
近排有線中國組林建誠嘅訪問,其實再度印證咗一點,越了解中國嘅人,越討厭中國,往往佢地對中國基層老百姓帶有極大嘅同情,有啲嘢,當你發現問題唔係純粹政權仆街,而係成個國族出咗事果陣,你就會自然再見中國,我係經歷過呢個過程嘅人,所以我至質疑 李卓人 究竟要膠到何年何月,如果 李卓人 真心係想為當年嘅冤魂昭雪,唔該唔好再膠,屌票係唔會幫到任何人,而依家呢班大中華膠,只不過係港獨嘅助燃劑,如果話乜人有份推廣港獨,我只能講,呢班蠢材一定係重要一員,一如港獨最大嘅推手,其實係中共一樣.


text:
我都曾經患過一次乳腺炎, 今個月連續兩次乳房塞咗, 琴日姑娘先醫好我. 我覺得你嘅情況應該是塞咗, 可能你和醫生都唔識摸, 例如以下徵狀:
媽咪的乳房:
1) 奶變黃色可能是膿;
2) 乳房感覺棘痛和漲痛;
3) 乳頭有損傷, 有一塊白色嘅幕;
4) 有硬塊, 可能係好深的地方, 要有經驗先摸到;
BB:
1) 冇大便, 因為乳腺塞咗食唔到後奶;
2) 食時不停喊, 好似食唔到奶一樣;
3) 好快就肚餓, 食得好密;
我都曾經睇過醫生, 食過抗生素都冇用, 因為要將乳腺塞咗D奶揸出嚟先可以好.
首先, 你今晚用熱敷你覺得痛嘅地方(一定要用熱水和毛巾, 因為我試過用花灑水唔熱), 然後用好似英文字母C字的手型揸往乳房, 輕輕力用母指由上至下推, 推到乳頭附近用陰力一下一下按落去, 睇下有冇奶出, 如果冇就搵附近其他地方或者可能係乳房中間, 直至按到為止, 但不要太耐, 因為越按得多會令乳汁增加, 令你原本塞的地方因按不出奶而越來越塞. 其實乳房的組織好複雜, 乳線分佈不同的位置, 有時唔係一定係直線, 可能是曲的, 所以要在不同方向推和按, 如果方法是得, 你就每日做一次, 每次最多10分鐘, 唔好令佢再塞. 其實是好難講,希望你明白啦, 因為我都試過好多次都唔得,最後都要搵姑娘幫我.
如果你真想搵人幫, 你就PM我介紹姑娘給你啦! 希望你早日康復, 不要唸放棄要堅持落去呀!


text:
[KJFOODLIFE 油麻地] 黃巴士埋站 炎燒布丁梳乎厘 精選 推薦
終於一試呢間旺角既人氣黃巴士,雖然位角大街角落,但真係長期好多人排隊,門口永遠都堆滿人,今日行過見到都係等五六個就一於試下喇.
咁大架黃色巴士真係好搶眼,其實平日既下晝都仲係好多人,上面都有好多裝飾,好似側邊有大大隻既Figure同出餐位都有好多Snoopy既裝飾.
連裝卡片既架都整到黃巴士既樣真係好有心思,另外仲有用左個砌架牌整左自己個店名出黎,好多地方都有啲小心思見到.
店仔細細其實就係正店內整Souffle,見住店員一次過將啲麵醬放入去焗,打開又反轉佢,一次過可以整到六舊所以今次我等十幾張單都唔算好耐.
叫左限量既《炎燒布丁梳乎厘》($48),話係限量但我係下晝接近食飯時間去其實仲有,面頭有層燒左既焦糖,不過稍微過硬咬落脆口,梳乎厘其實係原味上面再燒同埋淋上吉士醬,食落唔太甜,感覺上似係蛋糕口感多過似梳乎厘.
店名:am.pm
地址:油麻地彌敦道560譽發廣場地下B舖
即刻入去Like & Share埋我地既其他頻道:
Facebook: KJFOODLIFE飲食玩樂地圖
Instagram: KJFOODLIFE
Website: KJFOODLIFE飲食玩樂地圖
Openrice: KJFOODLIFE
Ublog: KJFOODLIFE飲食玩樂地圖
歡迎報料同合作:
Email: kjfoodlife@gmail.com
Mobile: 63525193
餐牌:


text:
當年曼聯助教韋倫就咁樣形容連加特:「佢身型真係輸蝕,不過佢有耐性,肯同隊友展現互信,所以無嘢係唔可能.我見過好多小球員因為受傷,因為身型唔夠強壯而離開青訓場,但亦有充滿意志嘅球員,呢樣係最強大嘅無形資產.」讚連加特,唔係讚佢腳法,唔係讚佢射術,佢過人之處在於「意志」.
無他,單睇英軍對瑞典一役連加特跑動係全隊之冠,跑足12公里嘅佢,足足比第二名嘅捷比亞跑多1.3公里!當然只係跑係無用的,位置感唔好,跑錯位浪費氣力,其實都係一種罪.之但係連格特就係有種閱讀球賽的能力,對於中前場的連繫起到關鍵作用.「馬甲領隊」修夫基如是說:「連格特對於空間嘅認知能力好強,擅長無球跑動,遠離皮球的情況下依然可以連繫中場及前鋒線.」就係咁,努力跑跑跑嘅佢,加上位置感同埋少少腳法,成就咗一位令人刮目相看嘅新星.
三獅當中有連格特不可或缺嘅位置,咁曼聯呢?加利仔就咁講:「連格特跑動超多,作為隊友你會好開心有佢同你拍檔.佢令我諗起朴智星.人人都只係記得C朗,朗尼,但無星仔同夏格維斯呢種球員的話,球隊就會失去平衡.連加特就係呢種球員,佢為隊伍帶來源源不絕嘅動力,佢可以連繫普巴,盧卡古等出色球員.」
打咗咁多場波,作為球迷亦睇到連加特有幾明顯嘅進步,信心比起小組賽時增加唔少,亦可以預期佢可以將呢種強大帶返曼聯!如果運用得宜,佢會唔會成為解放普巴,山齊士嘅關鍵人物呢?諸君不妨好好期待一下!


text:
女讀者問:明明有做安全措施,點解仲未黎M? 精選
「死喇,呢個月仲未黎M!」小編收到Fans嘅求救,同另一半發生關係後,好多女仔包括小編都擔心過呢個問題,明明做曬安全措施,應該無事,但一遲黎M都係驚足咁多日!傾傾下仲發現佢講左好多女仔都會問嘅問題.小編不私藏,就同大家一齊分享下情侶相處同避孕方法呢個話題!
一對穩定嘅情侶更需要每件事都有共識包括避孕,一般香港情侶大多會使用安全套或者體外射精,女仔內心都會超無安全感擔心避孕失敗,因為以上方法都由男性主導,有機會因為實際使用情況而降低成功率!
好多人覺得避孕丸唔安全和副作用多,擔心會影響生育能力,或者驚日後有左BB都會變「畸胎」.其實,不育同食避孕丸完全無關,無論食避孕丸幾耐都好,只要唔食,身體好快就恢復到食藥前嘅狀態.大量臨床研究,唔食避孕丸後嘅女仔,其實啲藥幾日內就會排出,隨時會有BB,唔會影響長遠生育,亦唔會有畸胎.
而情侶常用嘅安全套,原來只得82% - 98%成功率,因為完全正確使用下先達到98%,但實際性行為過程中,安全套穿左或者甩左,都會減低成功率.短效避孕方法當中,避孕丸嘅避孕效果可達99.7%,較安全套嘅避孕率更高!不過安全套係能夠防止性疾病傳播感染(如愛滋病)嘅唯一避孕方法,所以愈來愈多人採用雙重保護,實行你有你戴套,我有我食藥.
好多時候對避孕方法無全面了解,「識少少扮代表」,又以為體外射精好安全,但其實係極不可靠嘅避孕方法,有效性得78%,即每年用體外射精嘅100個女仔,就約有22個會唔小心有左BB.
所以預早同另一半好好分析最有效,避孕率最高嘅方法,避免小生命意外發生個陣,先發現大家諗法唔同,令關係危危乎咁.
小編仲係討論區到見到3種常見既謬誤,一次過同大家分析,唔好人講你就信!
呢位網友都講啱咗一半,避孕套唔係話有牌子就一定得,而係要睇下儲存成點 ,同埋用成點.其實係做到一半先用嘅嘢,基本上都好易中招,而在性行為中穿左,甩左,無全程用,唔啱Size又或者有任何精液漏出,都一樣會有機會中獎,安全套嘅成功率仍然維持82% - 98%,因為擺得唔啱都有機會令到避孕失敗㗎!
另外,網友提及既另一種情況,其實精子體外嘅存活時間係1至6小時內,如果過左呢段時間再進行性行為,相信唔關有無沖身事喇,因為男仔係完全射精前,可能會係自己唔知道嘅情況下溢出少量精子,都足夠令女仔懷孕.
有啲網友擔心緊避孕丸會積存係身體入面,其實當你一路食,藥物都一樣會keep住排出體外,如果唔係就唔駛日日食啦.同埋一停藥,其實已經可以隨時生BB啦,唔係網友講返唔到轉頭.
而且,避孕丸其實唔只得避孕作用,仲可以幫助舒緩婦科問題.
話唔定個女仔係研究過晒啲資料,覺得食避孕丸先有安全感呢,同埋婦科醫生其實都會開避孕丸比健康女仔食,有時候唔係咩都要靠人!仲要咁大件事,梗係靠自己啦!
其實呢,愛一個人唔係睇佢比唔比你食避孕丸,男朋友有無了解過避孕丸係咩,其實避孕丸有其他婦科好處,而唔係得大家諗到有副作用!所以都係要全面了解多啲資訊,最緊要大家對避孕方法有共識,有溝通就得.
最後,小編揀左5種避孕方法比大家參考,等大家唔洗只係聽人講,又唔知人地講得岩唔岩:
reference:
* Guillebaud J. Contraception today. 6th edition. 2007
# Rice LW. Gynecology Oncology. 2010; 118:202-207


text:
(妖霧の封域(魔海王))
關卡資訊(冥)
關卡:5×5,總計1關,限制50回合
所需體力:50
經驗值:20697
先制:
敵方技能反射盾效果持續8回合
敵方反擊效果持續8回合
第四回合:
地圖從上數至下第一列,從左數至右第二格至第四格暗屬性炮擊
地圖從上數至下第五列,從左數至右第二格至第四格暗屬性炮擊
地圖從左數至右第四列,從上數至下第二格至第四格暗屬性炮擊
第五回合:
地圖從上數至下第二列,從左數至右第一格至第四格光屬性炮擊
地圖從上數至下第五列,從左數至右第一格至第四格光屬性炮擊
地圖從上數至下第三列,從左數至右第三格光屬性炮擊
地圖從上數至下第四列,從左數至右第二格光屬性炮擊
第六回合:
地圖從上數至下第一列,從左數至右第二格至第四格木屬性炮擊
地圖從上數至下第五列,從左數至右第二格至第四格木屬性炮擊
地圖從左數至右第三列,從上數至下第二格至第四格木屬性炮擊
第七回合:
地圖從上數至下第一列,從左數至右第二格至第四格水屬性炮擊
地圖從上數至下第五列,從左數至右第二格至第四格水屬性炮擊
地圖從左數至右第二列,從上數至下第二格至第四格水屬性炮擊
地圖從左數至右第四列,從上數至下第二格至第四格水屬性炮擊
第八回合:
王自身周圍12格水屬性擊退炮擊
王自身物理減傷盾效果持續10回合
無方轉型:沒有任何動作
無方集中:敵方無敵效果持續1回合
無方紅槍:王自身下兩格火屬性炮擊
無方放呪:我方全體水屬性咀咒效果持續八回合
一方光柄:地圖左上至右下斜列光屬性炮擊
一方黑刃:地圖從上數至下第三列暗屬性炮擊
二方怒嵐:地圖右上至左下斜列木屬性炮擊
四方創起:我方全體位置打亂
四方爆水:王自身縱一列水屬性誘爆炮擊
四方罰葬:王自身斜列水屬性炮擊
全方魔鎧:
敵方Combo盾效果持續八回合
我方暴擊率下降效果持續八回合


text:
文:辦公室日報x聶瞳
以前做記者嗰陣,啲親戚朋友一聽到我嘅職業就會講:「嘩,你好叻呀?」嗱嗱嗱,對於呢啲門面虛偽嘢千祈唔好沾沾自喜,因為好戲在後頭,通常第二句就會問:「你做咩版架?」
綜合我自己同埋其他行家嘅經驗,做唔同版會得出以下不同反應.
1.港聞版
親戚朋友:好勁喎,有冇試過去啲兇案現場影死屍?上次嗰單殺人案呢,你係咪入咗去旁聽呀?啲律師係咪好似電視嗰啲咁架?個殺人犯係咩樣架?
港聞版行家點諗:首先做港聞係有分文字記者同埋攝影記者,另外去聽審就係法庭版嘅事,而且通常法庭都係朝早開審,好多案件係同一時間處理,一個記者係聽唔晒,一定要同行家互相駁料,否則識分身都做唔掂,呢啲認知好似係基本嘢,但要講到外人明白又好似好難.
2.娛樂版
親戚朋友:狗仔隊呀?日灑雨淋慘過做地盤喎,仲要畀啲明星鬧......呀係呢,你同啲明星應該好熟啦,有冇黃子華飛呀?你用記者證帶埋我入後台得唔得呀?
娛樂版行家點諗:你又要踩我,又要喺我身上攞著數,想點呀?
3.財經版 & 馬經版
喺親戚朋友眼中,做財經同馬經係一樣架咋,因為佢哋得一句對白:有冇貼士呀?係咪一定掂架?
財經版 & 馬經版行家點諗:應該冇乜得點諗,慣晒架喇,唔畀話你冇料到,做記者都收唔到料,畀咗料之後如果賺錢唔會多謝你,輸錢就唱你十世.
4.體育版
親戚朋友:同財經,馬經一樣,問貼士,再彈下報紙啲推介成日唔中,最誇張係問你係咪一早知賽果.
體育版行家點諗:又係唔知點解釋體育版有分本地版同埋波經版,但都係嗰句,外人係唔明,另外好想大叫一聲「我打份工架咋,如果一早知賽果,我匿埋喺屋企賭波啦,使鬼返工呀!」
5.風月版
首先而家已經冇乜風月版,因為好多報紙要打入校園,近年逐漸洗底令到形象入屋,不過當年仍然有好多親戚朋友咁講:你就好啦!成日可以免費去夜總會,點解啲小姐肯畀你影相嘅?
已絕種嘅風月版行家當年點諗:死蠢!全部鱔稿嚟架,日日去夜總會就腎虧死咗啦,啲相係客提供架,你唔係諗住我真係會拎支長鏡落夜總會影相呀?我每日返工就喺個位度砌相砌稿,宅過隱青呀!
而無論你係做咩版都好,梗會有啲親戚朋友想利用你嘅記者身份幫佢做私人嘢,攞戲飛,攞演唱會飛,攞波飛,攞書展入場劵好碎料,仲有啲係買嘢畀人呃,或者同人嘈交鬥氣,會叫你拍硬擋寫單嘢出嚟唱衰人,幫佢出啖氣,做過記者嘅人一定試過.
冇獎問答遊戲,知唔知報紙或媒體咁多版塊當中,邊一版嘅記者最易轉行同搵工?下期專欄揭曉.


text:
有幸穫公關邀請到澳門十六浦索菲特酒店享用米芝蓮星級廚師準備既星級晚宴兼入住高級客房一晚. 起初問公關有冇我識既bloggers去,點知全部都冇. 但後來去到碼頭時見到人氣美容blogger Meling,跟住佢仲話不眠王子都會黎! 而且仲有兩個bloggers我都識,咁就太好喇,起碼有多d熟人都可以一齊玩!!
到達澳門碼頭,驚見酒店排人接待,仲要寫左我個網名,真係超級搞笑. 另一個名就係由香港接我去澳門既公關. 因為我都好遲先俾個真名又真既!! 呢個牌真係要留念,哈哈!! 但安排真係十分好!!
到達十六浦索菲特酒店,見到個門口有少少意外......咁金既!!
連入面都係金光閃閃!!! 不過就幾鍾意佢個星星天花!
準備開始我地既星級傳媒夜宴喇. 當晚bloggers有六位,另外仲有八袋弟子,即查良鏞兒子.
晚宴係其中一間高級客房內飯廳舉行,好夠氣派. 我就當然最鍾意紅玫瑰啦,好想拎幾支呀!! ;p
酒店方面除左請我地食一餐,仲送上小禮物,真係好窩心呀!!
晚飯開始之前先有小食. 睇個樣真係十分精緻,相信好睇一定好食. 不過我為左要留肚所以冇食到,有d後悔添,哈哈!
酒店方面有幾位公關同佢大中華區副總裁都同我地一齊進餐,佢身邊就係八袋弟子喇!
全晚都係提供Louis Moreau Chablis白酒配菜.
餐前麵飽我都係冇食,真係怕食唔落咁多美食!!
Amuse Bouche - 法國白珍珠生蠔,賣相極之靚,入口亦爽甜,再加上白酒煮既汁同青蘋果粒,令到口感十分豐富.
香煎帶子配白味噌湯,鮮菇及葡國腸配Chablis A.O.C - 帶子幾大隻,可惜我呢隻熟左少少,有少少韌.但我身旁blogger既就煎得剛剛好. 廚師亦加入葡國元素,有葡國腸,幾惹味.
煎法國鴨肝伴木槿花糖漿配Chablis 1er Cru Vaulignot - 鴨肝煎得好香,而且內面超軟滑!! 一流!! 而且木槿花糖漿酸酸甜甜,好配合食鴨肝!!!
法國鮮魽魚配海鮮湯青檸酒肉丸多士配Chablis Grand Cru Les Clos - 其實條魚叫John Dory,我唔知翻譯係咪真係叫魽魚. 因為我食過河鮮既魽魚係十分嫩滑,肉質係偏實,但就唔似呢款魚欠魚油. 但John Dory魚味係好濃,呢個係佢優勝之處,但香港人食魚都係食滑既為主,呢款咁獨特既法國魚就未必會合香港人口味. 我估用Cod會比較好.
朱古力變奏曲配Chablis Grand Cru Vaudesir - 有四個唔同口味既朱古力一次過食哂,好有心思. 有軟有脆,又有香滑,實在美味. 連我唔多好甜品都食左大半件!
唔少得香濃咖啡!
Petite Fours 精緻得好似藝術品一樣,而且有一款仲有果汁注入甜品內,好玩又好食!!
米芝蓮大廚William Frachot溫文有禮又靚仔,當然要同佢影張合照啦!! 嘻嘻!! 仲有佢身旁係酒店主廚,功勞都唔少架!!
呢個米芝蓮餐供應到3月6日,價錢為MOP888,要食就要快d喇!!!詳情睇呢度啦: http://promo.macau.com/2011/02/sofitel/en/
跟住我會為大家介紹下索菲特酒店,仲有旅程掃街食品,千萬唔好錯過呀!!!


text:
Photo By Wade W.
服務詳情
評語 提交評語
我上網見到佢哋D相,好鍾意佢哋嘅style.
我本身book咗crew係2P1V1A,但係到之前嗰日攝影師打俾我,話想個rundown做得好啲,會派多個同事嚟幫手.我一聽到不知幾開心,因為我都成30圍,多啲人幫手會好啲.同埋我喺兩邊酒店出門,又會派相,有多個同事會跟得好少少,咁攝影師可以專心focus返早拍晚播.其實我結婚當日係平安夜,佢可以俾多個人我,我真係覺得好難得.當日派相嘅流程都ok,我都有分俾兄弟姊妹做,攝影師搞掂就分俾佢哋分配.
佢哋見到有朋友行埋嚟講恭賀說話,都會幫手攔一攔影張相,咁就一定唔會漏.有啲遲嚟又上唔到台影,佢都會幫手叫話影張相,完全都唔洗我哋用腦,成件事好順暢!
因為pre-wedding輯相影得好靚,所以我哋順理成章就搵返Wade影埋big day.而喺籌備婚禮過程中,Wade喺big day rundown上都俾咗好多意見我哋,我哋好多問題問佢佢都一一答到,連有咩顏色嘅衫唔著得我都問埋佢,佢提我哋可能有啲長輩冇咁鐘意灰色﹑深藍色等等.其實我本身揀姊妹裙係諗住揀白色,佢就話可能會同我婚紗撞,搵啲香檳色嘅影出嚟就會sharp啲.
當日我出門係喺九龍香格里拉,揀之前我都問過佢邊間酒店影相會靚啲,聽完佢建議之後我哋就揀咗香格里拉.而且佢同啲賓客互動好好,又會不時講啲喜慶說話,令啲長輩笑得開心啲.當日佢隊crew全日都有好多人幫我哋影,個感覺就好似一班朋友一齊玩咁,好開心.
當初喺網上搕到Wade,見佢喺香港影嗰啲相好靚,而且佢可以影overseas,不過我見佢啲overseas相只係得台灣.而我哋自己本身想去歐洲影,影London同Paris.雖然佢未影過嗰個地方,但我哋憑感覺,見到佢影啲相啱feel就放心俾佢影.佢個價錢$35000已經係包埋佢哋crew嘅住宿同機票,而我係影兩個地方,真係好抵.
出發之前我都唔太知道點影同埋去咩景點影,Wade俾咗好多建議我哋又俾好多相我哋睇,佢問我哋想影啲咩感覺嘅相,例如影古堡咁,再引導我哋諗.我之後再諗嗰陣就覺得自己真係想影歐洲feel嘅相,就決定去影巴黎先,之後買機票諗諗吓就不如去埋London影埋,佢又好好可以就到我.佢哋係預早去London等我哋,仲喺車站等埋我哋接我哋,再一齊搭EuroStar去Paris,因為當中我哋相處時間好多,影完又會成日一齊食嘢行吓街,所以關係好融洽.其實除咗影pre-wedding嗰兩日,我哋行街嗰陣佢都會幫我哋影吓相,變咗好似有啲生活照咁.
而Wade真係好落力,係一個「訓身」嘅攝影師,可能有啲景點好似London嘅大笨鐘要低炒先好睇,佢真係成個人訓喺度影,連件衫少少污糟同埋爛咗都唔會介意! 佢哋真係好細心,我哋雖然係六月影,但都係有少少落雨,佢哋兩個成日都好擔心我驚我凍親,一影完就即刻搵番件嬲俾我著,真係好細心.到咗揀相真係好難揀,因為真係張張都好靚,最深刻都真係大笨鐘嗰張,仲整埋掛畫.
之後我哋因為big day要整個decoration showcase pre-wedding啲相,所以拎D相去快圖美曬,連快圖美啲staff都讚我哋啲相影得真係好靚!
認識Wade都因為喺Facebook搵到佢,而後來發現佢原來係我小學既師兄!佢大我幾屆而本身都唔係太熟,但係搵到佢之後都有keep住留意佢啲作品.我哋後來都有去過婚展問過吓,但係因為太亂太多所以冇咩點考慮.我本身都幾清楚自己想要乜嘢,例如我自己就鍾意啲光啲,鮮明啲嘅相,所以有朋友介紹咗啲手法太花巧又或者太陰沉嗰啲我就覺得唔係我想要既嘢喇.另外我當初都好怕揀嗰啲所謂好有經驗嗰啲所謂大師,始終都怕佢哋會太寸同埋都會收得好貴,反而我會比較鐘意幫襯一啲新建立自己事業嗰啲,因為佢哋普遍都會似積極啲,加上年紀又會相近啲容易啲溝通.
都記得嗰時睇Wade啲相既時候覺得佢影嗰啲新娘個妝都化得好靚,後來留意到佢拍開嗰位化妝師 Koko Lai 就係佢女朋友,始終化妝師同個攝影師都要好夾好有默契先影得好,所以就揀咗佢哋幫手.初時同Wade見面自己都真係好多嘢都唔識,Wade 除咗講解自己service同埋流程之外都會俾好多意見我哋留意,後來排schedule都好彩有佢啲意見提醒我哋.
到咗big day當日佢俾咗好多意見我哋關於去邊度影外影,而我本身係喺中環擺酒,諗住去摩天輪影,但當日搞得所有嘢嚟之後啲時間真係趕唔切,始終要預時間俾佢執搞後製,所以都費事去咁遠.所以當時就揀咗係喺屋企附近個公園影,始終就我哋換衫都會方便啲.我哋臨時加去嗰個公園喺九龍灣,附近有個冇咩人嘅迴旋處而嗰度都幾靚.Wade去到都會即刻構思點樣利用當時環境同埋手上可以利用既嘢,例如當時我哋有四架花車,佢會主動安排啲車點擺,而我哋又會教我哋去邊到影同點擺pose,影出嚟我哋都好滿意!
到咗夜晚睇早拍晚播條片我哋都覺得好好,好鐘意!我哋成個過程都係好簡單,因為我哋堅持唔玩新郎!講到呢點其實Wade都有提過我哋如果冇咗呢個環節,早拍晚播可能會無咁多色彩又或者會變咗好短,但係我都覺得唔緊要啦,我哋真係唔想有「核突」或者唔靚既元素喺入面而都希望Wade可以遷就到.最後Wade都因為咁加多咗啲外拍片段入去,而另外又加咗我同我媽咪啲對話入條片到,感覺好好,真係好係我想要既嘢!
Wade 佢隊 team做得真係好好,我好深刻佢哋好肯花時間了解客人究竟係要乜嘢style,始終每個人偏好都唔同,而我鐘意簡單得嚟Wade都有有好好咁同我配合. 期望佢哋可以keep住呢個良好水準!


text:
容祖兒(Joey)日前受化妝品牌邀請,快閃韓國,仲同韓國天團BIGBANG成員勝利見面𠻹.Joey乘機同同樣受到邀請嘅老死黃偉文(Wyman)周圍又飲又食又買,不過向來大頭蝦嘅祖兒喺當地亦都繼續甩漏,真係好搞笑.
Joey雖然已經去過韓國四次,但從來都沒去過「東大門」,「冇去過佢哋傳聞中最神聖嘅東大門,噚日食完飯,最後一個晚上,我聞到我嘅化妝師,髮型師,助手,好似有一股想去東大門嘅興緻,我就話不如我都一齊去.」Joey跟大隊處女踏足東大門,覺得非常新奇有趣.不過出名大頭蝦嘅佢,去Shopping都唔記得帶錢,只能說不令人意外!「的確我係大開眼界嘅!因為嗰度真係包羅萬有,但最好笑嘅地方係我冇錢!冇韓圜亦都冇港幣,又唔俾碌卡,最後我助手俾咗二千蚊我買嘢,哈哈,咁我就要揀得好挑剔,好審慎咁去買,買咗幾對耳環.」
Joey 下次行東大門記得帶現金喇!
Joey 唔只Shopping 唔順利,就連搵食都有甩漏,爭啲搞到大家冇飯開,「噚日做完嘢之後,我同阿Y諗住一人一日安排食晚餐.第一日佢安排,好好味,係一粒星嘅米芝蓮;第二日我發板,我好鬼死老定帶佢去我食開好好味嘅人蔘雞補吓啦,點不知去到嘅時候變咗個地盤喎!天氣又愈嚟愈凍,我哋做完成日嘢未食過嘢,諗住求其搵個地址食,又搵極都搵唔到喎,最後都係喺番阿Y之前俾我一堆餐廳嘅list入面搵咗一間,要成廿分鐘車程先去到嘅一間烤肉店,所以最後其實嗰間餐廳都係阿Y介紹嘅,哈哈.」
都係 Wyman 可靠啲!


text:
每對情侶好多時都會面對唔同嘅問題,平時相處固然有溝通嘅問題,例如係生活習慣或者性格,不過除咗日常生活嘅問題,喺床上嘅問題可能都唔少㗎,最常見嘅係究竟開燈定熄燈,又或者戴定唔戴,不過有一個比較嚴重嘅問題,就係細佬唔聽話可以點算,今日就同大家搜羅咗細佬唔聽話嘅五大主因,等大家參考吓.
1. 唔集中
唔講唔知,原來分心係會影響細佬可唔可以抬起頭㗎,好似有屋企人係隔離房,又或者個地方隔音差,都會影響起機,所以最好就搵個安心又放心嘅地方先曳曳啦.
2. Condom 恐懼症
有啲男人唔知點解一戴condom 就起唔到機,其實有醫學研究顯示,若男性有呢種情況只需要更長時間去持續刺激,令陰莖維持勃起嘅狀態再用condom ,就無問題.所以當男方要戴condom時,女方不妨一路刺激,挑逗佢啦.
3. 生活習慣
好多研究都顯示,吸煙,飲太多酒同缺乏運動都係起機失敗嘅元兇,另外生活壓力都會影響表現,所以上得床記得要放低公事同煩惱,好好享受啦.
4. 睇太多AV
AV 如果睇得太多,會令人同現實生活中嘅性愛脫離,會幻想AV橋段先係真實,甚至越睇要越刺激先可以令自己興奮,面對實際性生活就覺得投入唔到,自然影響床上表現啦.
5. 骨盆底肌肉
骨盆底肌肉係影響一個人係床上嘅耐力,歐洲泌尿科曾指出只需要12個星期訓練就可以延長勃起時間,有興趣嘅不妨多啲練習.
相片來源:Icasais, urlgold @tumblr


text:
發展就是硬道理
長情原來係罪過,節儉原來係缺德.
話說日前換手機,連鎖電器鋪個售貨哥哥仔碌完卡後就例行幫我貼芒貼,跟住過電話簿資料.下載完啲電話去張micro SD卡之後,唔知咩原因部新機讀唔到張卡,於是過落張sim卡度,點知當佢拎張sim卡出嚟之後就同我講:你要換張nano卡喎,你去你個電訊商度換咗先返嚟幫你搞喇,行人專用區有佢哋嘅鋪㗎.
於是由街頭行到街尾,電訊商個哥哥幫我換完卡之後我順便問佢可唔可以幫我過埋啲電話.佢click幾click,睇兩睇,話我啲電話喺「支貓」度,唔駛轉喇.
出咗門口邊行邊檢查,發覺新機電話簿數目唔齊全.返到電器鋪,哥哥仔用佢哋張micro SD卡但就輪到我部舊手機讀唔到佢張卡(太大唔支援,so sad).我話係咪可以用藍牙,佢話藍牙有限制,我舊機太多電話云云(我係諗住自己搞,可能佢亦唔想再花太多時間).
唯有做日本首相(左騰右騰),騰翻去電訊商度.好在係大公司,店鋪樓上就有技術支援.個技術員哥哥仔嘗試用網絡同步幫我搞,但(佢話)慢到飛起,於是改用藍牙.佢邊等藍牙邊同我打牙骹:你部機比較舊,行得唔夠快,要啲時間(雖然係跌咗價先買,剛才售貨哥哥仔亦話我部機無得trade,但假假地都係某大牌子五年前嘅旗艦機嚟㗎!).我話:係呀,用咗四年.技術員哥哥仔跟住話:依家無人用手機用四年㗎喇,好多嘢都跟唔上㗎喇,舊電都脹脹哋喇(點解依家啲手機唔俾人換電?)!
題外話,同時間旁邊有位阿嬋問另一個技術員,話見人哋啲手機裝到好多「鴨屎」,點解佢嗰部唔得.個技術員哥哥睇兩睇佢部機,話:人哋啲機貴(容量大)好多㗎!我差啲笑咗出嚟.哈哈!
前後「折騰」咗兩個鐘(由有日光搞到天開始黑)終於搞掂,於是打道回府,食過飯後就下載慣用嘅「鴨屎」,到第二日先有時間去深水埗買過幾條Type C線,真係好唔得閒,好彩部新機頭幾日都幾OK,比舊機暢順得多之餘重成日都唔駛用尿袋.
話分兩頭, 點解電子產品硬件,無論係插頭,線,卡...都要不斷有新格式,當年啲開發人員無諗過呢啲問題嘅咩?另外,其實電器鋪嗰哥哥仔都算幾好服務,所以返歸時經過本想同佢講聲搞掂咗兼再唔該佢,但佢唔知係啱啱收咗工定去咗食飯,唯有下次,如果佢認得我嘅話.嘻嘻!


text:
過咗差唔多半年,今日再的起心肝繼續寫日本大阪之旅
今日行程出發去神戶麵包超人館
今朝起身既時候落雨,
心大心細去唔去神戶好,不過我地最後都係向神戶出發,
因為同M & M講咗兩日都未去,不過真係好好彩,成日都無落雨仲出大陽.
不過係大阪去神戶都幾遠,差唔多撘左一個鐘頭車先到.
下面有講多D神戶麵包超人館 (交通 + 地圖+舒服海景)
我地出發之前去咗心齋橋嘅金龍食拉麵做早餐,味道一般,好肥膩好多油.
(建議大家唔好去食..當早餐都差D)
Marcus去到日本都乖d,自己食
食飽飽就行去近鉄特急個邊撘車向神戶出發
好多人都問點去架,其他都係好方便,即日來回一定OK
由大阪去神戶交通圖解
交通方式01: 巴士
JR神戶轉山陽本線(神戶線)
JR垂水站落車,逢星期六,日及假期有穿梭巴士
大阪去神戶40分鐘/阪神電車券
交通方式02:從阪神梅田駅出發
直通特急,特急,普通 列車
起站:阪神梅田駅 終站:阪神 神戶三宮駅 或元町駅
交通方式03:從阪神難波線的大阪難波駅出發 (需轉車)
準急,區間準急,普通
起站:阪神 大阪難波駅 轉車:尼崎駅 終站:阪神 神戶三宮駅 或元町駅
Mosaic 廣場
我地坐咗高速神戶
大概撘咗一個鐘到就到咗神戶
下面就係附近地圖
JR神戶站出來,總知j都易搵
行去大家比較熟的神戶 Mosaic 商場,摩天輪方向走就到啦.
一出咗站就已經見到好多麵包超人既公仔可以影相,Mancent哥哥好主動要求影相.
終於到咗
終於都去到神戶麵包超人館,不過都已經十一點半,
好彩趕得切睇麵包超人真人show.
提提大家入麵包超人館所有BB車都唔入得,要放係門口
票價係大小同價1500円,一歲以上就要俾錢
玩波波都開心
日本既天空特別籃架
三父子影返張合照先,佢地3個今日都係著咗親子裝
二樓是主要都係D影相區域
好彩趕得切睇show,其實完全唔知佢哋講乜嘢,但係Mancent同Marcus都睇得好開心.
係劇場入面,會見到3-4主角出來表演
同埋東京同大阪嘅麵包超人館入面個show嘅故仔係唔同㗎
所以大家去咗東京嘅麵包超人都可以去買大阪呢個
神戶麵包超人館 (交通) + 故事內容
小朋友必見到好開心架
睇完show出黎就見到方包超人
仲有得give me five呀!
麵包超人理髮廳
不過到到都排長龍,最後我地係食咗紅精靈餐廳,有飯有漢堡飽同甜品食,
本來好想買麵包但係由去到到走個一刻都係排長龍所以我哋無買.
因為每次都係要攪咗2個小朋友食飯所有都miss咗相機食先,每次到記得已經係食甜品
食飽飽又去玩
慢慢玩....可以玩足一日
玩到三四點我地就離開麵包超人館
因為比出面既神戶海景吸引左...
臨走又見到飯團人,梗係要影吓相啦!
最後買左呢個返屋企
神戶海港
睇麵包超人館出邊有一個好靚嘅可以大家可以影吓相
中間仲停左架潛水艇
(Marcus 頭上面架果黑色野)
好開心....好耐未試過兩公婆一齊望海
神戶夜景+摩天輪
玩完大半日之後..兩兄弟開始無咩電.....
最後梗係shopping啦!
去左Mosaic 商場..本身Plan 左食最出名既神戶牛食 !!
但我本身唔係太鍾意神戶牛
所以都無特別搭車去食.
玩完麵包超人館,就去咗對面嘅shopping Mall到行咗一陣
竟然有收穫,但係我地冇係神戶度食晚飯,搭車返心齋橋食晚飯.
shopping mall收穫
買左Global work ..平過香港幾百蚊
之後再返梅田食晚
神戶麵包超人館網頁
====旅行仲有呢幾篇blog,總有一D啱大家====
(核輻射知識入門)
大阪 20 個適合小朋友玩的景點
1. 大阪海遊館 / 天保山摩天輪
2. 大阪環球影城
3. 大阪 Kid-o-Kid
4. 大阪兒童樂園 ( Kids Plaza Osaka )
5. 扇町公園
6. 大阪市立科學館
7. 大丸百貨 Tomica 組合工場
8. 大阪生活今昔館
9. 天王寺動物園
10. 大阪城 / 大阪城公園
11. 大阪歷史博物館
12. 道頓堀廣告牆
13. 本町 阿卡將本舖
14. 阿倍野 Q's Mall 阿卡將本舖
15. 池田日清泡麵發明紀念館
16. Big Bang 大阪府立大型兒童館
17. 甲子園 KidZania 兒童職業體驗樂園
18. 奈良東大寺鑽洞,餵鹿
19. 和歌山電鐵貴志川線
20. 和歌山淡神社
若果想知道我地日本親子之旅仲有咩好玩


text:
警槍 被搶,其實未必係新聞,因為如果對住一個食過吓夜粥,而立心搶 警槍 嘅人,係有可能發生.只不過,香港有單醉酒佬可以搶到 警槍 ,仲要開埋有人受傷,咁我覺得呢單嘢真係充分反映香港警察只係一班唔受過專業訓練嘅有牌爛仔,不如執咗佢.
警槍 點可以俾醉酒佬搶咗仲開埋
雖然被搶 警槍 果位係新紮師兄,但如果係咁,係唔係代表依家黃竹坑警察訓練學校嘅訓練十分之有問題,係唔係應該捉警校校長出嚟照肺,大佬,你學堂嘅防搶槍訓練同考試流㗎,咁都得,堅驚.仲要點三八都唔係話可以fire就fire,點解可以醉酒佬搶埋槍fire埋都得,成件事匪夷所思,係唔係警察只係顧住搞政治教育,呢啲應該做嘅專業嘢就無做好,咁唔出事就出奇喇,香港人行街堅心驚驚.
跟住如果係槍袋老化有問題,咁仲衰,我想問,依家你呢班差佬點做後勤管理,原來啲equipment得唔得係無人檢查,無人定期替換啲嘢,咁就可以派出去,唔X係嘛,呢次係新紮師兄嘅槍袋,照計應該係派一套新,或者做咗檢查同維修至俾果位阿Sir,依家可以咁搶槍都得,成件事真係黐線到極點,香港警察呢啲裝備後勤水平,遇到和理非非嘅泛民示威者就好似惡晒,遇正堅係食大茶飯嘅恐怖分子,你班友唔死傷枕藉就出奇,真係完全挑戰常識,我真係睇完想爆粗,問候呢班警隊管理人員.
點解依家香港人叫警察做黑警,除咗因為鎮壓人民不得人心之外,依家唔係休班警,當更警鬥犯法數字多,就係出現呢啲膠到無朋友嘅搶 警槍 仲要open埋嘅事件,呢啲係專業執法部門?呢啲不如叫有牌爛仔算,仲話要立辱警罪用枝槍迫市民尊敬你班所謂阿Sir,點尊敬得落呀.我只係睇班一枝紀律渙散,管理混亂,純粹為政權做打手,欺善怕惡嘅仆街喺度,咁香港市民堅係有理由要求警隊執咗佢.葛珮帆件仆街假博士仲好意思扮晒熱心探望果位警員,依家我未知open fire事件調查結果,但果位阿Sir好大機會係file花晒,仲話希望唔影響到佢工作,呢啲警員,講句難聽啲,唔即時革扯已經偷笑.


text:
佔旺刑事藐視法庭案,最終演變成審理中國喺香港藐視法庭, 唐琳玲 可以七十二小時唔交保釋金,又報假住址,搞到法官要出拘捕令,已經被警方拘捕.但 唐琳玲 案對香港司法傷害之大,如果 唐琳玲 以及其相關案件唔處理,香港法院同等執笠無分別.
唐琳玲 點解可以咁囂張
唐琳玲 點解可以囂張成咁,因為之前有兩宗法庭影相嘅藐視法庭案件根本無處理,一單就係梁天琦暴動罪果單案,法官明知陪審員受到威嚇都要判決,簡直不公不義,另一單就係何君堯案,所以如果法院想重建威信,唔單只要處理 唐琳玲 案,係何君堯案必須攞番出嚟審,並且搞到何君堯釘牌兼DQ埋立法會議席.而梁天琦果單,應該成單案,改為永久終止聆訊並釋放所有被告,因為無人信法院可以公正行事,呢啲監係公正監嚟㗎?唔係嘛.就算 唐琳玲 案重判,梁天琦果單案,同何君堯果單唔妥善處理,呢啲黐線事情仍然會繼續發生.而且司法機構無理由繼續俾律政司司長決定告定唔告藐視法庭,依家好明顯律政司係幫凶,如果唔係 唐琳玲 嘅行為太硬膠,我覺得差佬都未必會揸正嚟做,唔好講話律政司司長.所以呢單嘢膠成咁,司法機構某程度上係要負上一定責任,長期姑息養奸嘅結果,就係法院嘅威信不保,已經唔好講上訴庭果單一股歪風嘅事件.
依家全香港人食花生,睇法庭點處理 唐琳玲 ,但可以肯定係,如果法庭喺 唐琳玲 呢類真藐視法庭案件,處姑息態度,但陳曼琪條巫婆啲case,又「認真」處理,香港法院無晒公信力只係遲早問題,終審法院請乜嘢星級法官做非常任法官都無補於事,因為大家只會覺得,法院同律政司一樣是非不分,幫黨服務.我本來唔想用到咁辣嘅評語,以往只係裁判法院嘅釘官問題,但釘官未必涉及政治,更大可能係涉及個人偏見,法院文化以及升遷制度問題.但依家係高等法院都大量花生出現,呢個就係你成個司法機構出問題嘅結果,而點解李國能果陣無咁多問題,依家馬道立睇法院搞到好似倒瀉籮蟹咁,呢個問題,其實有唔少人自己心中有數,只不過喺香港果啲人就費時講喇,我喺德國就話可以講盡啲.


text:
基黑 必去景點及帕勞阿海灘附近酒店推介
帕勞阿海灘附近酒店預訂
神秘優惠價幫你慳更多
即時揭開神秘優惠價,慳得更多
基黑必去推介 - 帕勞阿海灘
想去 基黑 自由行?等 Hotels.com 帶你玩盡 基黑帕勞阿海灘 啦!留意我地文章,話你知去基黑 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋基黑帕勞阿海灘 附近有咩酒店,等你更加容易計劃行程,慳返酒店來回景點嘅時間.
基黑帕勞阿海灘 自由行
去得基黑帕勞阿海灘 自由行最緊要一定係揀啱日子去.一啲熱門景點例如,基黑 嘅 帕勞阿海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
基黑帕勞阿海灘 交通
想去帕勞阿海灘 暢順無阻濟,最好就係出發前,睇清楚基黑帕勞阿海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
基黑帕勞阿海灘 必食必買攻略
基黑帕勞阿海灘一直都係旅遊熱門地點,去到基黑帕勞阿海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
第一屆澳門國際新創週於十一月二十日至二十六日舉辦,相信各位有志創業嘅青年,都想知呢個「新創週」到底同一般嘅創業論壇有咩唔同?今次我哋就邀請到「新創週」組委會執行副主任,同時亦係澳門青年企業家嘅盧德忠(忠哥)為大家介紹一下首屆「新創週」有啲咩新意思啦.
忠︰盧德忠 記︰阿傑
記︰忠哥可以介紹一下「新創週」有啲咩特色?
忠︰「新創週」最大嘅特色就係獨特嘅模式,唔同於純粹嘅分享會,亦唔同外國嘅展覽,而係將兩種模式平均結合一齊,既有經驗分享會,亦都有創業展覽,我地有超過60位嚟自世界各地嘅講者同埋80個參展項目,而且現場設有一對一導師諮詢同埋多個工作坊,仲會舉辦商業比賽幫助參加者更了解商業運作.
記︰點解會有「新創週」嘅諗法?
忠︰因為澳門之前未做過同類嘅活動,我覺得而家澳門需要一啲新模式嘅商業展覽活動,亦都需要有人去做呢種新嘗試,正如「新創週」有成熟嘅商業經驗分享,又有各類型商業項目展示,咁樣澳門嘅創業人士就有機會學習到更多商業知識.其實而家澳門嘅展覽面對嘅困難就係人氣,因為澳門人少,如果展覽要取得成功就需要不斷創新同埋突破,而呢個係我一直以嚟從事會展業嘅信念,亦係「新創週」嘅目的之一.
記︰今年係第一屆「新創週」,你哋有冇想要達到嘅成果?
忠︰主要目標係希望入場人次可以去到八千至一萬人,因為今次「新創週」係一個新嘗試,搭建一個舞台畀創業者去展示佢哋嘅創意同埋實力.我哋想鼓勵年青人大膽思考同創新,而家有好多「孵化器」去幫佢哋起步,只要佢哋嘅創意或者計劃說服到投資人,創業就會冇咁困難.無論係唔係創業者都可以過嚟睇下,可以嚟尋求合作伙伴,亦可過嚟學習新嘅商業思維.
記︰喺籌備「新創週」嘅時候有冇遇過咩困難?
忠︰講起困難,其實最主要都係冇經驗,雖然之前都去過好多唔同地方嘅展覽考察過,但始終「新創週」係第一次喺澳門搞,完全冇先例可以參考,唯有多啲向老行尊請教,多啲聽其他人嘅意見去改進.另一個困難就係邀請講者,唔好睇我哋有六十位講者好似好多,背後其實係邀請過幾百個,唔係個個都嚟得到,當初都驚請唔夠講者,但係好在有同行幫手.
記︰想請教下忠哥,你認為應該抱住點樣嘅態度去創業呢?
忠︰總括嚟講係要厚面皮,唔怕輸,同埋要細心聆聽!首先係要厚住面皮去上門同人傾嘢,如果連上門開聲都唔敢,仲點去創業或者說服投資者支持你呢?要唔怕輸係因為冇人一開始會成功,輸唔緊要最緊要係知輸邊到,怕輸唔去試就永遠都學唔到嘢.同埋要細心聽取其他人嘅意見,唔好一味以為自己嘅創意冇問題,唔聽人意見,咁樣好易會鑽牛角尖,永遠唔知自己錯喺邊.其實我唔係好贊成一畢業就創業,我覺得出嚟打幾年工學吓嘢,吸收唔同嘅經驗,開闊自己嘅視野再去諗要唔要創業.創業唔係想像中咁輕鬆,唔好以為創業就係做老闆可以做少好多嘢,其實要兼顧嘅嘢比想像中多好多,做老闆可能比打工仲辛苦.
記︰最後,有冇說話想同有志創業嘅青年講?
忠︰我覺得而家嘅年青人可能係過得太幸福,工作嘅時候冇乜鬥心,其實無論係創業定打工都好,工作態度都好緊要,做嘢要勤力,多啲去思考,對要有要求,咁樣至會有進步,未來條路先會更闊.
(訪後餘記︰作為澳門會展業界嘅知名企業家,忠哥唔單止心繫業界未來,佢亦對澳門其他創業者後輩非常關心,其實無論做人同打工,都應該如忠哥所講咁,一定要對自己有要求,而喺呢個日新月異嘅社會入面原地踏步,就好難搵到出路,望各位青年人切記.)
記者/阿傑
攝影/Isaac
澳門國際新創週


text:
「銷售」
銷售真係一門好深嘅學問,因為唔係簡單咁簽幾張單,做一兩單生意就得.好多時都真係要有不屈不撓嘅精神,因為有時真係要試好多次先至有回報.當然有時係會浪費時間同精神,所以要知道邊啲要投放資源係好緊要.當然有時亦都要知道客戶嘅需要,如果無辦法滿足客戶要求,其實應該坦白直說.如果唔係到最後搞出一個爛攤子,損失嘅係自己嘅信譽.
「手法」
銷售嘅手法真係有好多種,但係就唔可以無道德.呃呃騙騙嘅手法真係見唔少,承諾太多但係到最後無辦法達到客戶嘅要求亦都唔少.當然好多時都會遇到一啲無理嘅要求,如果真係做唔到嘅話,其實真係唔可以勉強,因為到最後只會辛苦嘅係自己嘅團隊.所以銷售除咗為咗生意之外,其實都要自己嘅團隊可以孭得起先至得.正所謂無咁大個頭唔好戴咁大頂帽!
「心理」
每間公司都有自己嘅長處同短處,如果真係做唔到嘅真係唔好逞強.有時係要拒絕客戶嘅要求,做唔到就係做唔到.當然拒絕客戶要求係需要有啲技巧,但係有時少不免會受氣.不過唔緊要,今日唔得唔代表聽日唔得.如果客戶係欣賞你嘅,就算今日未必有機會合作,或者之後有機會呢.有時真係好難講,真係好睇時機.做銷售要有一個好嘅心理質素係非常重要!
Also published on Medium.


text:
古語有云行行出狀元,做嘢可以,打機亦都可以.唔少達人級玩家都好鍾意為自己Set一啲挑戰,透過達成目標,去證明自己打機嘅實力,挑戰方法有好多種,有啲人會追求Speed Run同時間競賽,有人會晉身電競圈劍指各大賽嘅冠軍,而呢位叫做Hakoom嘅達人就選擇咗用收集遊戲獎盃嘅方法去證明自己.
近年遊戲界嘅獎盃系統大行其道,各大平台都有自己專屬嘅類似系統,而喺PlayStation平台上,最高榮耀嘅獎盃就係「白金獎盃」,一般嚟講,要取得某隻遊戲嘅白金獎盃,你需要先拎晒嗰隻Game嘅其他全部獎盃,而每隻遊戲都總有一啲獎盃係勁難拎,好似係要喺某啲好困難嘅特殊條件下通過某一關咁.所以當你取得某某遊戲嘅白金獎盃,就代表你真真正正徹徹底底「打爆」並「玩盡」嗰隻遊戲,可以話係你已經Master咗隻Game,而呢位叫做Hakoom嘅玩家,最近就刷新咗健力士紀錄上「全球擁有最多白金獎盃嘅玩家」呢個Record,真真正正做到打機打到歷史留名.
據真‧爆機達人Hakoom所講,佢過去十年內差唔多每日都要用成10到20個鐘去打機,佢打機嘅目標就係要100%完成遊戲,而拎白金獎盃就係一個非常好嘅指標,根據獎盃排行網站 PSN Trophy Leaders資料顯示,佢而家擁有至少1717個白金獎盃(佢登錄健力士認證嘅時候有1691個),雷隊長望下自己個帳號,我真係覺得自己是零……


text:
早幾日同事同我傾開奧運閉幕,我先發覺原來我自2008年北京奧運之後就冇睇過奧運⋯⋯因為上屆同今屆都係忙於立法會選戰⋯⋯等五區公投都成功埋之後,下屆2020可以去東京睇奧運喇卦⋯⋯
呢4年黎好多朋友都問過我加入熱血公民係受薪定做義工架.首先,熱血公民哪有錢你老母,呢啲咁窮嘅組織點會請得起我呀?但我又唔會話我係做義工喎.加入熱血公民唔係咩幫人嘅課外活動黎架,好辛苦架好多野做架,一個唔覺意又會比人恐嚇呀比人拉呀,邊有做義工咁危險架.但係熱血公民每一個成員都會搏盡咁去做佢地嘅崗位,因為我地真係一班熱血嘅公民黎架!我地做咁多野係為左自己架!為左香港架!為左我地嘅安心立命之所架!
香港有好多人好醒,好識計算,為左霸佔眼前嘅利益而不惜犧牲他人;又有好多人好蠢,誤解政治,你幫緊佢但佢又以為你搵佢笨⋯⋯雖然呢啲人係好應該冚家產的,但熱血公民真首領陳秀慧提醒過我地,我地應該心存慈悲,我地爭取嘅,除左益自己,仲會益埋佢地架.我地唔介意.
「義之所在,心之所往,就要去做」呢句野其實喺國師陳雲嘅《香港城邦論2之光復香港》第46頁出現過架!我係咪好熟書呀!梗係啦我啱啱先睇完⋯⋯
今屆選舉我主要幫新界東4號候選人陳云根助選,冇錯佢就係我地尊稱嘅國師喇.我諗我第一次認識國師嘅厲害就係我2012年買左《香港城邦論》黎睇.其實我嘅政治啟蒙書係黃洋達嘅《金錢師》,我係因為睇左《金錢師》而加入熱血公民架!哈哈哈哈!諗起都覺得低能.但《香港城邦論》真係勁到爆炸架!佢寫得好顯淺易明,但係講緊啲好勁嘅野喎
即係以前啲泛民成日話要中國有民主香港先可以有民主,搞到我捐左咁多錢比支聯會買蠟燭,但《香港城邦論》Chapter One就話你聽,如果中國有民主先過香港,香港就仆街啦,你諗下中國13億人嘅民智同「如果不是我們,你們就完蛋了」嘅氣焰,如果佢地有一人一票,鏟平香港都得呀.我睇到呢度,簡直係當頭棒喝.係喎,點解啲咁易明嘅野,我地會比泛民厄左幾廿年
仲有好多架,佢仲有講香港其實不嬲都有實然主權,香港人根本唔洗買中共怕,因為係中共冇左香港唔得!嘩,你諗下,呢啲咁勁嘅野,係出現喺2011年出版嘅《香港城邦論》喎!5年前喎!陳雲簡直係本土思潮之父呀!
所以我成日推介《香港城邦論》比朋友架,又淺又易明,但勁!
國師個人都係一樣啦,佢啲演講都係簡單易聽,語氣溫和,但係內容都係好有力量,勁到核爆!
佢就係我今屆助選嘅候選人喇,你地新東選民個個都要同我投票比佢!!!
當然,為左完成我地五區公投全民制憲嘅偉業,你地其他區嘅都要投哂比我地熱普城嘅候選人!!!
學台長梁錦祥話齋,今次選舉熱普城五區當選唔係終點,而係香港建國嘅起點!!!
又原來國師連鐵山靠都識,我下次見到佢要問下佢識唔識猛虎硬爬山先得


text:
呢篇文係一篇站務通告,但都係一封檄文,就係由今日開始,我呼籲大家block 立場新聞 嘅page,並且歡迎各位讀者提供 立場新聞 編輯及記者嘅facebook profile,以及佢地辦公室嘅IP Address,我會唔歡迎任何 立場新聞 員工瀏覽我個page同呢度,因為 立場新聞 已經淪為不負責任嘅垃圾,扮民主支持者嘅垃圾網媒,應該執咗佢.
立場新聞 同我有乜仇口
本來,登一啲抹黑BNO文章,特別作者唔出真名果啲,我已經可以將有關所謂網媒列入打擊名單有突,呢種係賣港行為,我無其他結論.而 立場新聞 嘅前身主場新聞,唔俾作者稿費但Adsense自己賺晒嘅做法,我覺得己經係無良網媒,而主場新聞關閉後,database刪晒,又唔俾番作者,跟住又整個 立場新聞 出嚟,扮晒係硬淨,加上蔡東豪嘅財經界關係,我覺得 立場新聞 根本已經係不可信任,同輕新聞 點新聞 呢啲垃圾無異,我唔明點解仲有啲黃絲以為呢檔嘢係佢朋友,仲要肯捐錢果吓好笑,你覺得呢班福佳係缺錢嘅咩.
而 立場新聞 更加引起我極大質疑係點解盧思達,陳雲呢啲都可以喺 立場新聞 出文嘅,乜佢地唔係有一檔熱血時報妖言惑眾,所以我對 立場新聞 嘅編採團隊中人有極大嘅懷疑,一個賣羊頭掛狗肉嘅所謂網媒,遠遠危險過擺明車馬投共果啲,呢個亦係我決定發起大規模行動,呼籲大家block 立場新聞 嘅原因,無錯,廿幾萬like無咗一堆newsfeed,好似無乜嘢咁,但減少啲人妖言惑眾都夠,同埋 立場新聞 唔交代部分作者點解可以入去寫,以至佢地真實身份,亦無必要光顧呢啲fake news distributor.
對付 立場新聞 呢啲垃圾,打開佢地嘅link係唔夠,係直頭要block page,當你block咗page,就順便unlike埋,同埋 立場新聞 嘅垃圾唔會再喺你寶貴嘅版面出現,我亦無興趣同 立場新聞 任何編採人員進行談判,除非有人交出部分仆街嘅人頭出嚟,否則我認為無乜必要傾落去,我依家係當對住文匯大公,熱血輔仁呢啲垃圾嘅態度嚟對 立場新聞 .講真,香港網媒賊太多,睇少啲對身心有益.


text:
2018.06.16 Mini Raisin Bread
呢4個mini模我到底係買咗幾耐到而家先拎出嚟用呢?
呢種アルタイト(鍍鋁鋼)嘅物料,喺第一次用模之前係需要養模.
- 洗潔精洗好抹乾
- 170-180℃空燒40分鐘
- 趁模仲熱時搽一層薄薄哋嘅油
- 再焗多20-25分鐘
之後每次用模嗰陣都搽層薄油,用完之後用布抹返污漬,乾燥保存就可以.
越用得耐嗰模會有層油膜,焗嘢就唔會黐模.
但完成以上個養模步驟之後,一收就收埋咗3年一直無用過呢4個迷你模.
5月尾時我先第一次拎出嚟用.
旦那さん話想食提子包,咁我又唔想焗1.5斤型咁大個喎.
就咁搓圓佢整個bun嘅我又唔想,於是終於都拎呢4個模出嚟用啦.
除咗貪佢份量細,又可以焗到食パン型個個差唔多樣之外.
我可以確保個個提子包啲提子粒可以平均分佈,每個都有相同份量.
同埋我唔太鍾意整方包型嘅時候切開啲提子整到刀痴笠笠,又跌晒出嚟咁.
所以用佢焗過提子包之後,每次焗提子包就會用佢.
有時我會懷疑其實我係「几帳面なA型」(一絲不苟的A型血)
提子包用咗Bluff Bread嘅食譜(粉量150g),再每份提子包加15g(共60g提子乾).
提子乾預先蒸10分鐘後攤凍先再包.
2013.12.30 ロールサンド
2013年最後一個包係牛油卷.
簡單㚒咗沙律菜,煙三文魚做三文治做早餐.
平時整牛油卷男友唔會話鍾意色,就算以前用湯種整都好,一樣唔多好.
13年開始咗用星野之後,整湯種嘅次數真係一隻手都數得晒.
加上年8月嘅時後試咗好多唔同嘅麵粉,而家會睇整咩包去決定用咩粉,出嚟嘅包都同以前好唔同.
牛油卷我鍾意佢脹卜卜,所以高筋粉今次用super king.
super king×星野呢個組合係無得頂嘅.
加上有盒大嘅3.7牛奶喺雪櫃,於是水份全部用晒牛奶.
成個包出到嚟又好咬口,仲好香牛油同牛奶味.
呢個配搭男友可以空口食咗兩個.
仲話㚒腸仔或者其他嘢一齊食的話會嘥咗個包.
聽得我好開心,好想又再整過,因為今次卷得仲未算脹卜卜.
仲有!
我好鍾意今次牛油卷個底嘅爆口,我覺得佢爆得好靚.
如果每截都咁爆,爆到上個面度就perfect啦.
2013.07.23 バターローフ
排包係一個可以空口不停食嘅包嚟.
男友話想食,見屋企本身有個方型盤,於是即刻開工.
好耐無買排包嘅我,最近留意到原來有啲排包唔再排包.
排包應該係一排排,食嘅時候再撕開一塊塊嚟食嘅包.
最近見到嘅係焗好一舊包之後再切成一片片,但我覺得咁已經唔再叫做排包啦.
用湯種做出嚟嘅排包,非常軟熟.
整咗兩次,兩次都係室溫保存,擺咗三日無話點老化.
第一次整完之已經收到屋企人嘅order話要食,排包真係好受歡迎.
但整嘅我見到佢有幾多糖同幾多牛油之後我就唔想食啦.


text:
豹哥單立文(Pal)同胡蓓蔚(豹嫂)呢一對模範夫妻由拍拖到結婚到宜家已經超過二十年,兩個人可以咁穩定一齊咁耐並唔簡單,當中到底有咩相處秘訣呢?
豹哥豹嫂拍拖11年,結婚10年,感情一直都無出現低潮,豹哥話原因係因為佢本身就無好多朋友,朋友就只有豹嫂,佢話:「朋友是她,老婆又是她,她把我take care得好好,對於這樣的女人,夫復何求呢?」豹哥又指,豹嫂曾經喺低潮時候同佢度過艱難嘅時期,令佢好珍惜宜家收成期享受嘅日子.
曾經有個好有名嘅相士訪問豹哥,話佢同豹嫂如果上年無下一代嘅話,佢地嘅關係到2020年就會出現小三.豹哥面對相士嘅預測,唔單止唔擔心,佢話佢反而想有小三,想睇下自己可唔可以經得起考驗.
有好多人都會疑問,到底一段感情,一段婚姻要點樣維持先可以穩定同長久.而豹哥就覺得,如果要比心機keep就唔係婚姻!因為婚姻其實係「lifetime partner」,佢話:「你對她好,真是衷心對佢好,每分每秒都為她著想,每個moment都想她笑,想她開心,先至是真正的結合,都是出自真心,不是玩玩的,或者有其他外來因素而影響到你的諗法. 」
豹哥豹嫂咁多年都深愛對方,無特別維繫嘅方法,就只靠一顆「真心」,兩人早已經將對方視為終身伴侶,全心愛對方,為對方好.今時今日提到婚姻,終身伴侶,又有幾多人係真正明白筒中嘅意義呢?
Text: POP-OL Editorial
Photo Source: Instagram


text:
話說細個去拜年嗰陣,有件事係令我好驚,就係去我姨媽度拜年.我阿媽總係同我講:「陣間你記住唔好亂講野,跟實我,因為你姨媽有精神病.」咁細個對精神病嘅認知真係好淺薄,最深印象就係阿媽成日講某幼稚園嘅慘劇,於是細個去探我姨媽就變成一個童年陰影.到咗我年記大啲,我就問阿媽做咩姨媽會有精神病,我阿媽就話:「佢自私囉,你大個啲先話你知.」
咁我年紀雖少,不過一言九頂嘅我就點都駁咀:「唓,你次次都話我大啲先講,我依家咪大咗啲囉,自私點會有精神病架.」
每次我阿媽最後回應都係「你識乜呀」.直到後嚟收到姨媽上吊自殺嘅死訊,無耐,阿媽就同我講:「依家話俾你知點解姨媽會有精神病,其實你阿公係俾人落降頭害死,人地話降頭會禍及三代,你姨媽都去埋,我驚到你依代都會有事.」
我:「你唔係話姨媽係因為自私先有精神病架咩?點解會關降頭事?」
媽:「你聽我講埋先,之前都同你講過當年你阿公係做偏門,撈得好掂所以好有錢,邊似得我地依家咁,去城門水塘玩,買多兩舊醎酸菜食就肉都赤埋.」
我記得以前細個住間屋好大,嗰陣我都係得幾歲人.後來聽人講返,屋企仲有好多地,你阿公老婆都有幾個,又有好多工人.係好多年前,你阿公娶咗你阿婆好耐都未有小朋友生出嚟,你阿公見有個妹仔又醒目又乖,咁就收咗佢做養女,嗰個就係你姨媽,所以你姨媽年紀大我地(加阿姨)成十幾年.」
後嚟有你阿公有個老婆首先生咗個仔,佢驚其他房人會生個仔出嚟同佢爭身家,所以就落降頭整死咗你地阿公,然後趕走其他房人,包恬你阿婆,等個仔可以承繼全部身家.
無耐就文革,嗰陣我同你阿姨仲係好細個,你姨媽已經係個大人,有人帶咗我地三姊妹走咗落香港.後嚟到文革完咗,我地都仲係十幾歲嘅o靚妹,你姨媽嗰陣就差不多30歲都有,之後你姨媽就有開始上大陸探你阿婆,但係有次你姨媽上完大陸就開始精神有問題.
我地初時都唔知咩事,直到收到你外婆嘅信,你外婆話原來你阿公以前驚俾共產黨沒收家產,就將啲黃金分批收埋係幾間屋嘅牆裏面,如果真係俾共產黨攪,可以等風聲無咁緊之後再攞返啲金出嚟,點知你阿公去咗無耐就文革,你阿婆又已經返咗鄉下,當時大陸好混亂,走到老遠去搵啲金不過去到又無人無物,挖番啲金出嚟又唔知點運,又唔知收去邊,萬一俾人知道有錢就一定俾人批爭,所以批金就一直都無去搵返.
後來你阿婆改嫁埋,佢唔想再攞你阿公啲錢,於是就諗住將啲錢留俾我地三姊妹,你阿婆好信你姨媽,就將以前啲屋嘅地點講咗俾你姨媽知,等佢帶埋我地兩姊妹一齊返去試下挖番啲金出嚟.
點知後嚟有公安搵你阿婆,話拉咗佢個女,拉佢嘅原因係發現佢帶大量黃金出境(我唔知依條係咩罪呀).就係咁,你阿婆就知道你姨媽自己走去搵啲金,即係想獨吞.啲金就俾大陸嘅唔知公安定海關充公咗(落袋掛),而你姨媽就一直掛住啲金就出現咗精神問題,好多年都係咁,到最後仲上屌自殺,我就成日形住件事同降頭有關,所以你以後都係咩都小心啲喇.」
年少時候,我真係覺得姨媽自私,如果佢將啲金分俾我地就發喇.而我年少時亦總係覺得我阿媽好迷信,對任何鬼神之說深信不疑,講得愈離奇就愈信,邊有咁多降頭呀!邊有咁勁禍及三代呀!但係當年紀大咗,我開始覺得世界之大,係可以無奇不有,世上有降頭之術亦不無可能,後來讀到司馬中原先生嘅「巫蠱」,文中亦有提及降頭巫蠱之術會牽連三代.
幸好事隔多年,我阿婆嗰房人同我依代人都叫相安無事,可能個降頭無咁勁掛.但係比起降頭,我更加相信嘅係因果,有啲唔見得光嘅錢,你受唔起,攞咗真係會無命洗,當年我屋企分唔到啲錢可能真係執身采.
最後一定要聲名一樣野,對於坊間嘅鬼神之說,本人認為係以呃神騙鬼居多,我阿婆生前就因為迷信而被祈福黨呃過錢.


text:
每次都聽到好多人渡假話要去外國海島,其實要玩海島,洗咩飛咁遠,近近地飛去 台灣 都有!台灣嘅海島,唔單止超靚,而且每個島都有自己獨特嘅地方,仲可以用經濟嘅價錢玩各種水上活動.小編今次就整理咗 台灣 其中5個海島有咩重點必去,必玩,必食喇!襯住仲係夏天,嚟一場台灣外島旅行啦!
一,澎湖(Penghu)
台灣最大嘅離島澎湖,一到夏天時分一定迫滿人潮,飛澎湖嘅機位係一位難求,唔早啲買一定搶唔到,可以睇得出澎湖係一個幾吸引人嘅地方!近呢幾年,就連當地人都慢慢意識到澎湖嘅美,可以盡情玩水,享受乾淨嘅沙灘,藍天.如果你仲未去過澎湖,呢個夏天,就唔好錯過喇!而澎湖最出名嘅就係喺2002年為咗發展旅遊業而開展嘅澎湖花火節,大約喺每年嘅4月至6月舉行,每年呢段時間都吸引超多遊客聚集喺澎湖.
#點去澎湖?
如果你係打算到咗台灣再去澎湖,小編建議可以搭內陸機去~慳時間又方便,目前喺台灣飛澎湖嘅航空公司有立榮,華信同遠東,差唔多一個鐘就會到.
#澎湖有咩玩?
澎湖有好多值得去嘅景點,小編就簡單推薦幾個必去點,包括七美島嘅雙心石滬,桶盤嶼嘅玄武岩石柱,山水沙灘水上活動等等;當然仲有馬公天后宮,老街同西瀛虹橋!
#澎湖有咩食?
仙人掌冰,黑糖糕,唔少得仲有超級壓軸 ─ 海鮮!蚵仔,小管都係必食,可以去澎湖海洋牧場有鮮蚵任食,或者去體驗夜釣小管!
#小編小貼士
每年只要到澎湖煙花節時間,機票都超難搶.如果想趁機去睇澎湖煙花節嘅人,記得一定要提早訂好飛啊!
二,綠島(Green Island)
綠島係近年一個熱門景點,台灣目前最受歡迎嘅浮潛聖地「藍色珊瑚礁」就喺到!但最重要係,又叫「火燒島」嘅綠島,因為地熱活動發達而擁有世界唯三嘅天然海底溫泉「朝日溫泉」.嚟到綠島,千祈唔好錯過邊歎綠島自然美景邊浸溫泉嘅機會啊!
#點去綠島?
雖然有小飛機選擇,但小編建議可以搭船去.其實唔係好耐,而且仲有機會可以超近距離見到海豚喺你身邊跳!
#綠島有咩玩?
朝日溫泉係必去;仲有喺白色恐怖時期,曾經係政治犯監獄嘅「綠島人權紀念園區」.當然仲要去睇下島上出名嘅影相景點睡美人岩同哈巴狗岩!小編仲要特別推薦一個地方畀鍾意潛水嘅人,就係位於南寮漁港附近「石朗潛水區」外海,有一個全世界發現最古老,已經有千年歷史嘅活珊瑚—巨型老微孔珊瑚,鍾意潛水嘅人一定要去睇下!
#綠島有咩食?
必食海草系列嘅海草冰同海草蛋餅,如果你夠膽嘅話,仲可以試試鹿肉!
#小編小貼士
喺綠島主要嘅交通工具就係電單車,島上都有好多商舖提供租借電單車服務,但小編提醒,商舖通常唔提供汽油~所以租完電單車記得一定要即刻去加油!綠島嘅加油站只得一間,位於南寮村,營業時間為08:00-17:00.
三,蘭嶼(Orchid Island)
大家對蘭嶼最大嘅印象應該就係達悟族故鄉.喺呢到,你可以睇到承載住達悟族祖先智慧嘅拼板舟,一排排嘅飛魚乾同著住達悟族傳統服飾嘅族人.撞啱時間去,仲可以參加飛魚季一系列嘅慶典.想要嚟一次文化之旅,體驗達悟族人生活智慧同傳統嘅旅客,蘭嶼就係你嘅最好選擇!
#點去蘭嶼?
去蘭嶼嚟台灣內陸比較遠,可以選擇搭飛機或者船~但因為機票比較搶手,建議提早兩個月訂位.搶唔到都冇所謂,搭船都係一個唔錯嘅選擇!
#蘭嶼有咩玩?
達悟族其實有分好多部落,每個部落都有自己嘅一塊區域.想要睇保存得最完整嘅地下屋,可以到野銀部落睇睇!而小編建議想要欣賞夕陽嘅朋友,喺青青草原你會搵到絕佳視野!
#蘭嶼有咩食?
當然係各種飛魚料理啦!由飛魚炒飯到飛魚乾麵當地都有賣!
#小編小貼士
飛魚季時,女仔係唔可以碰拼板舟.由於拼板舟對於達悟族人嚟講十分神聖,所以唔好隨意登上拼板舟!仲有,因為成個島上得兩部提款機,所以小編建議身上一定要帶夠現金~
四,小琉球(Liuqiu)
小琉球係台灣唯一一座珊瑚礁島,純自然嘅環境真係好靚.而且因為位於低緯,唔會受到冬天東北季風嘅侵襲,所以一年四季都係溫暖嘅天氣,係個連冬天都可以落水嘅玩水勝地!
#點去小琉球?
小琉球目前淨係可以搭船去~由屏東出發只要半小時就到啦!
#小琉球有咩玩?
小琉球地標「花瓶石」係必睇,而且附近都係浮潛聖地,仲有機會遇到綠蠵龜,同佢一齊游水!但小編叮嚀,因為綠蠵龜對聲音,動作好敏感,千祈唔可以為咗引起佢注意而拍打佢附近嘅水域,會嚇到佢㗎!
#小琉球有咩食?
海菜,魚卵絕對係必食!仲有當地出名嘅老李蔥油餅同小蝌蚪芝士餅都一定要試下!
#小編小貼士
大家到海島旅行一定都習慣搽太陽油!但因為小琉球係獨特嘅珊瑚礁島,而防曬用品內含嘅氧苯酮會導致珊瑚礁變形,死亡.所以落海玩嗰時,都唔好破壞咁靚嘅珊瑚礁,記得搽唔含氧苯酮嘅防曬,或者唔搽啊!
五,馬祖(Matsu Islands)
馬祖,因為獨特嘅地理位置,曾經係重要嘅戰略地點,亦因為咁留低咗好多充滿人文特色嘅遺跡.嚟到呢度,就好似返到過去,濃厚嘅文化氣息,令你細味歷史對於呢片土地嘅重要性.
#點去馬祖?
可以搭船或者搭飛機,小編建議搭飛機會比較快,但係想慢慢欣賞海上風景嘅話搭船都唔錯㗎!
#馬祖有咩玩?
馬祖充斥住歷史古蹟,嚟到馬祖,一定要睇下當地信仰中心天后宮同八八坑道.但小編最推薦嘅當然係最近超紅,堪稱世界十五大自然奇景嘅「藍眼淚」啦~點綴住無數藍光嘅海水,因為夜光藻遭到海浪嘅拍打先得以顯現,同埋只有四月中到七月先睇得到!
#馬祖小貼士
高粱!高粱!高粱!太重要喇所以要講三次!高粱係馬祖嘅特產,嚟呢邊唔飲高粱嘅話就太可惜喇~但小編都係提醒大家,滿18歲先好飲酒!唔可以飲酒嘅可以食下當地出名嘅魚麵,紅糟同老酒蛋麵!
台灣嘅外島其實都超級靚!以後唔洗搭長途機都可以好好享受夏天~今年夏天就快啲飛去台灣離島玩啦!
去台灣必備:
澎湖浪漫南海四島
台灣WiFi機租借
六福村主題遊樂園門票
台灣千島湖秘境一日遊
更多台灣攻略:
(台灣|花蓮) 花蓮 好山好水好去處
(台中)清境農場,日月潭交通攻略
台灣高鐵台鐵全攻略
台北必買人氣手信
認識KKday
想挑選心水行程又怕浪費時間比較?KKday 作為亞洲最大旅遊體驗平台,網絡橫跨全球 80 個國家,500 個城市,為您搜羅超過 10,000 種特色行程體驗.只需安坐家中,就能訂購世界各地具品質保證,價格實惠的旅遊產品,助你輕鬆自主行程,創造獨一無二的旅遊體驗.
▲前往KKday 網站,訂購心水行程!
▲下載KKday App與你同行,發掘更多在地旅遊體驗!
▲訂閱KKday電子報,獲取更多旅遊優惠!
▲Facebook ▲Instagram ▲YouTube ▲KKday群組


text:
成日都有人問究竟點先溝到女,型英帥靚正,大隻同有錢呢啲咁膚淺嘅嘢唔講喇,你估個個都係富二代兼吳彥祖咁款咩,現實啲啦喂!其實大部分人都係普通打工仔一個,份糧夠食夠玩夠畀家用而經好好啦,如果仲要下下送禮請食飯咁追女或者拍拖真係幾大壓力,我唔係男人所以我真係唔識講啲咩溝女必殺技,我只係可以分享下從女仔角度出發,邊啲moment會覺得好窩心,以下列舉幾個:
夏天曬到死,當你喺條街度行到大汗疊細汗,妝又溶埋,擔心會臭親人嘅時候,男人竟然會問你要唔要飲水,或者拎張紙巾出嚟比你抹,話驚你中暑;當你放工攰到死兼肩頸膊痛嘅時候,男人一見面就問你個袋係咪好重,要唔要幫你袋咁啲;食飯食到天一半地一半嘅時候會拎包紙巾出嚟問你要唔要整返張;約你睇戲預早上網買定飛,明明只會怕熱唔會怕凍,但都仲會帶多件外套驚你凍親;落雨會帶遮,就算無帶都即刻買返把,唔想你淋濕,然後擔遮嘅時候總係會遮你嗰邊多啲.
以上都係簡單到暈嘅嘢,基本上係男人都做到,雖然係好小事,但女人就會覺得:「咦,佢都幾細心喎.」自自然會暗暗加分,可能你睇完會話:「喂,我以上做晒都唔得喎,回水!」唓,咁好正常啫,愛情呢家嘢係咁㗎啦,有feel就乜都得,無feel就乜都唔得,而且個個女人嘅諗法都唔同,我buy細心可能你女神buy「Pan多拿」呢.無可否認,女人都真係「好難捉摸呀」!
其實細心呢家嘢係無分男女,女人都可以做以上嘅嘢,一樣可以加分,不過男人做效果更佳咁解,因為傳統社會都將女人定型,女人細心係應份,女人帶遮好正常啫,女人都無帶紙巾,唔係掛?點都好,為人為自己,做人細心一定無死.


text:
147
36
26
港鐵佐敦站 B1 出口, 步行約3分鐘 繼續閱讀
電話號碼
23886020
營業時間
今日營業
18:00 - 03:00
星期一至日
18:00 - 03:00
付款方式
座位數目
360
其他資料
深夜營業
酒精飲品
自帶酒水 詳細介紹
VIP房 詳細介紹
泊車 詳細介紹
電話訂座
外賣服務
加一服務費
招牌菜
食家推介
相關文章
食評 (234)
之前去過尖沙咀新斗記飲茶,印象唔錯,啲嘢食幾好.今晚親戚飯聚,都係食新斗記,但今次來到新斗記嘅總店,在佐敦.裝修係我出乎意料咁靚喎,旗艦店係唔同啲! !連餐具都好有特色.平時除咗去飲,都真係好少自己係出邊食翅,今次算係一個新嘗試.濃湯雞煲翅店員首先係將材料呈上俾我哋睇一睇,又真係幾夠份量,見到啲翅又大塊又厚,令人滿心期待!咁多材料煲幾碗湯出嚟,食落口感好黏,而且真係好香濃,充滿着雞肉嘅鮮味!又可以大大啖翅咁食落口,好爽.而且每一啖翅送入口,都有香濃嘅雞湯伴着,味道好豐厚.新斗記嘅必點之選,就係佢哋個燒乳豬金牌即燒乳豬即燒係唔同啲,啲皮熱熱的上,而且超脆!啲肉又勁嫩,同脆脆的皮一齊食,好香口 ,好正的享受.蒜蓉粉絲蒸蟶子皇好正,啲蒜味蒸晒入去蟶子肉,好香.啫啫田雞煲呢味我好鍾意,啲田雞肉都幾滑,又夠味,仲有好多塊豬膶,幾大煲,好似食極都食唔完咁.魚湯高山菜連個菜都要忍唔住讚一讚佢,啲湯煮得個菜好林,幾入味,所以每條菜都幾鮮甜.總體來講,今晚呢餐飯我哋好滿意,無論食物質素,環境,同埋服務都一流,最正就係價錢都幾公道,完全唔係屬於貴嘅!而且約人食飯都係一個幾好嘅選擇,因為地點都好方便,近佐敦地鐵站.計劃緊,來緊媽咪生日,都同佢嚟呢度食餐飯. 繼續閱讀
KamhungLin 等級2 2018-10-07
273 瀏覽
一行八人, 一早book定枱喺佐敦食飯, 我哋準時到達 唔使等就準時入座, 上到去上面地方好闊落環境又舒適 服務又好好 叫咗隻乳豬 我哋要求要瘦啲 皮好脆肉好亂 唔使預定即叫即有 粟米斑塊 個斑塊好好食 炸完之後啲肉都仲係好滑 個粟米汁好好食超啱送飯 仲有乾扁四季豆 不過不失 椒鹽白飯魚 呢個麻麻地 唔提議叫 魚香茄子煲 好香好惹味 但食唔到裏面有鹹魚 仲有蒜蓉花甲籠仔飯 好香蒜蓉味花甲好甜 個飯禁埋豉油食絕配 個人特別推介乳豬 粟米斑塊 蒜蓉花甲籠仔飯 值得一試 繼續閱讀
cheap_ching 等級4 2018-09-05
668 瀏覽
媽咪話我好耐無同佢食飯,所以見呢排無咁忙,就約阿媽出嚟撐枱腳啦媽咪鍾意食中菜,所以今次就帶咗佢嚟呢間有米芝蓮推介嘅新斗記啦餐具上面印有可愛嘅公雞嘅圖案,中國風得嚟又夠晒趣緻嚟到新斗記,當然要叫個招牌燒乳豬$148皮脆肉嫩,入口香脆唔油膩,媽咪都大讚好食呢個粟米大魚塊$158係我最愛 粉漿唔會好厚,食落薄薄一層,外脆內軟!配埋佢個招牌粟米汁一齊食,真係可以送兩碗飯!哈哈另外我地仲叫左碟豉汁炒蟶子皇$232,蟶子又大又新鮮,食落爽口得嚟唔會腥,雖然價錢唔平,但一分錢一分貨嘛同親阿媽食飯,都一定會叫菜,今次都唔例外呢個係啫啫唐生菜煲$78,上枱嘅時候,侍應姐姐仲會係我地面前炒兩野,夠晒氣派!最後食埋紅豆沙同生果,成餐飯媽咪都好滿意!仲話下次要叫埋老豆嚟食,今次荷包有難啦 繼續閱讀
Barney Cheung 等級1 2018-07-31
708 瀏覽
我一家三口今晚去新斗記吃晚飯,環境擠迫,人聲鼎沸,坐下來冷氣下的位,卻沒有點冷氣,叫部長,他說壞了,叫我找另外的桌子,隔離的兩座大聲喝酒,連大家坐旁邊的說話也聽不到.食物一般的水準,桶蠓梅的,蟹飯好多油,服務員沒有禮貌,怎能算是米之蓮食府?! 繼續閱讀
上星期同家人去咗佐敦新斗記食晚飯,呢到出名即燒乳豬先叫了沙薑雞腳做前菜小食,雞腳軟硬適中食落有少少咬口帶膠口,沙薑味剛好燒乳豬皮薄底下無咩脂肪,食落脆身香口幾鬆化,而乳豬肉幾嫩滑仲帶一點鹹香,肉汁保持得不錯臘味炒芥蘭用咗臘肉,臘腸及潤腸去炒,好香濃惹味帶鹹香,而芥蘭仲好爽身吸哂啲臘味油香真係不得了魚叫了籠仔荷葉麵醬蒸魚雲,魚都幾新鮮嫩滑,麵醬好惹味食落仲有淡淡荷葉香味燒汁牛仔柳好好食喔,牛柳好嫩牛味適中,用上燒汁好夾,連伴炒嘅萵筍都好爽口美味 繼續閱讀


text:
80後中坑遭公司退回升職申請,人事部:仲有成排70後未升
「80後」呢個詞出現之時,主要係形容一班1980年代出世嘅後生仔,時光飛逝,今日呢班後生仔好多都已經變晒中坑.
我自己係80中,一直都覺得1980年代出世嘅人大部分都係中伏嘅.早一代嘅70後,出身時社會環境好,撞正移民潮嘅大時代,機會唔少.樓價大部分時間都唔癲,好彩嘅話,廿幾三十歲時結婚撞正沙士,60萬買淘大到家已經供甩晒咁滯.
相反,80後最早果批一出梨做嘢就遇上沙士,之後雖然有段時間好景,但好快又樓價狂升.家好多為樓而惆悵嘅,唔少都係80後,捱過沙士,抗衡海嘯,三十幾歲諗住結婚生仔之時,點知樓價升到飛街,唔去日本都買唔起,人生極盡灰暗.
仲有最灰嘅,係八十後在踏入三字頭,諗住事業上大展拳腳之時,先發覺社會上嘅上流空間已經停滯咗.除非閣下非常outstanding,例如名牌大學神科畢業,或者工作表現異常突出,否則排排坐等升職嘅話,真係等到海枯石爛都未到你,而到你時,公司又可能已經嫌你老.
造成咁嘅局面,有三個原因,首先,係80年代之前,香港人口都係爆發式增長,家好多五,六,七十後都仍佔據著高位;第二,人越來越長壽及健康,你睇吓張建宗呢啲1951年出世,做到家都仲開晒口話下屆都仲想「繼續貢獻社會」,你諗吓如果個個界別都有個張建宗,呢個世界真係唔使轉;第三,香港啲工種越來越單一,發圍機會唔多,近幾年好似多咗啲後生仔出來創業,但始終唔似美國果啲不斷有新經濟湧現.
你諗吓,五,六,七十後個個佔著高位,又個個都健健康康未使退休,工種又越來越窄,八十後又邊有機會上位?而我foresee九十後條路將會更困難.
唔係話世代批鬥,但數字上睇嚟,對八,九十後嘅職場之路真係唔樂觀.當然,都唔排除社會改變,林鄭上場之後忽然好多新工種出現嘅可能性,但我自己就唔樂觀囉.最近筆者有個朋友在一間大機構申請升職,好快就比公司turn down咗,而公司嘅理由,講到明係仲有好多「更具資歷」嘅員工準備提升,非常赤裸,完全無話你適唔適合,亦唔講你能力達唔達標.你話間公司好僵化咩?但香港仲有邊間大公司唔係壟斷晒港人衣食住行,僵化住咁做生意都可以賺大錢?純粹舉一個例子,例如X頓麵包,你話入面做嘢係咪真係需要咁多新思維?我已經唔講地產霸權下嘅仲更加壟斷到出晒面嘅行業.
你唔服,好想改變現狀,當然值得祝福,只係英雄都需要環境,關公生於太平盛世一樣無運行,希特拉如生於經濟好嘅年代,佢嘅主張亦唔會有人show佢.你身懷絕技,但時代唔適合,條路就點都會艱難啲,更何況你並無絕技.做人要努力,但結果未如人意時,亦無需太過介意,安安分分做人,世界依然有美好一面.共勉之.


text:
噚日就喺《最強電競手機ASUS ROG Phone發表!Razer Phone都要退位讓賢?
》就介紹咗ROG Phone有幾勁,但如果剩係得部機,充其量都只係一部好L勁嘅Android機,好似同電競都仲有啲距離.不過Asus好醒,無步一班"前輩"後塵,ROG Phone將會有一堆週邊配件,令ROG Phone成為一部真真正正嘅電競手機!
AeroActive Cooler (跟機附送)
用得超頻版S845,就算手機散熱做得幾好,部機都肯定兩下就變暖蛋.有見及此,Asus就出呢個配件,其實就係一個風扇,用家可以自訂風扇嘅轉速.唔好以為佢只係一個普通嘅風扇,首先佢同樣有ROG logo,同樣識發光,大家唔會因為插咗佢就遮咗信仰嘅認証!另外風扇底部有一個USB-C孔同一個3.5mm耳機孔,咁就可以維持返打橫部機打機都唔會俾充電線阻住哂嘅設計.
TwinView Dock
大家成日都話攞手機打機部機就做唔到其他嘢,咁呀,俾多個mon你囉ww.TwinView Dock就係俾多個mon俾你部ROG Phone,個mon同手機本身一樣都係一個6" FHD+ AMOLED mon,內建L/R掣.用家擺部機落去之後就可以一個mon打機,一個mon攞嚟開live(,實際就係上下mon可以同時開兩隻app).Asus表示遲啲有開發商針對ROG Phone客製化嘅話,可以做到類似一個mon係主畫面,另一個mon show地圖嘅功能.
Gamevice Controller
其實就俾返個手掣ROG Phone,雖然我講得好平淡,但其實有返個手掣先係打機架嘛!
WiGig Dock
(m但係打機細mon唔夠爽架嘛,梗係要用大mon啦!(咁點解唔用電腦/家用機玩,唔好問,因為我都唔知ww) 呢個dock就係俾ROG Phone透過wifi將畫面串流去個大mon.
Mobile Desktop Dock / Professional Dock
最後呢個其實好多主打商務嘅手機都有類似嘅配件,個dock你想要嘅窿都有齊,HDMI,DP,LAN,USB-A,USB-C,連SD卡槽都有!擺部電話落去,即刻可以插返mouse同keyboard落去打機,呢個仲唔係實體外掛ww
傳聞128GB淨機賣$7198,512GB淨機賣$8498,512GB連所有配件賣$12398.值唔值就見人見智喇,為信仰嘅,唔使諗啦,狗衝啦ww.如果當正常手機用嘅,一定係偏貴,始於剩係部機都已經有一堆黑科技,預計香港第三季先會出,到時先諗啦!


text:
Orderly inhuman. Trivially sensitive. Incredibly traumatized.
愛因斯坦名揚天下,後人為天才故事錦上添花從來容易,但要細緻刻劃天才嘅心路歷程,展現出堪稱全世界最聰明嘅人嘅平凡之處而又仍然可以保留佢嘅偉大,係極高難度嘅任務.多得國家地理頻道野心勃勃,重金製作,《Genius(世紀天才)》系列首季可以話係精彩得超乎預期——全劇演員演出恰如其分不在話下,三大主角嘅表現拿捏準繩,入木三分,難得嘅係繁瑣學術細節點到即止,兼用生活化比喻加強觀眾理解,門外漢去睇亦不減樂趣.更難能可貴嘅係,人物一生橫跨接近八十年,但每個階段每個角色都安排得有心思有用意,加上要傳遞畀觀眾嘅訊息應有盡有,清晰明確,一氣呵成睇到季尾,所受觸動之深,實在久久難以平伏.
一般人留意或研究愛因斯坦,必然係慕名而至,或者自己本身業有專攻.身為俗世凡人,對數理一竅不通,連E=mc^2都唔曉,實在好難從佢身上取得任何啟示.然而,《Genius》呢齣劇,令人驚喜之處,正正在於佢挖掘出連聰明如愛因斯坦都係至死方悟嘅真理,而且係引導觀眾借助天才嘅極端經歷去體驗同反思,猶如思想實驗.天才都會受制於天時地利,天才並非生而為之,天才亦有佢極之不堪嘅一面,天才亦唔可能獨居孤島等等,都係導演編劇一早確立嘅題材,而呢堆拷問所圍繞嘅命題,一言以蔽之,就係,天才到底係不世出嘅天賦異稟,定係人人皆可成聖,貴賤無分.
愛因斯坦求學時期嘅好奇上進,一直以黎都係稍有學識嘅家長信手拈來嘅教仔例子,be like Einstein,彷彿就係成才必由之路,但所謂歷史真象,往往都係斷章取義,甚至自由組合,唯心論證,視乎敘史者想點剪接居多.要貼近事實去形容愛因斯坦,唔可以唔用離經叛道四字,事關佢一向唔係認真聽書嘅優秀學生,而係隨性而為,執著好奇,異常反常.當人思疑社會以至世界嘅定律有幾可靠,問題就會接踵而生,而問題接問題嘅結果,亦必然係惹人嫌棄,因此be like Einstein,喺任何世紀嘅現實世界都根本難於登天,unless you’re Einstein.劇集之中,如實著墨於佢嘅聰慧篇幅極多,但同樣如實突出佢不停同人起衝突,以至樹敵太多嘅篇幅亦不相上下.佢睿智而目中無人,高傲而無心聆聽,得罪屋企人,得罪對佢抱有期望嘅大學教授,得罪稅局上司,去到老年知交零落,妻離子散,近乎自絕於世,種種結果皆係有所執著嘅代價.雖則愛因斯坦人生嘅悲哀,並非只得執著真理一個源頭,但幼年培養嘅離群自負,敢為人所不為,對佢日後係有關鍵影響.選擇平淡從俗而簡單過世,定係異乎常人而自食其果,係由一開始就已經出現嘅思考練習.
第一集過後,愛因斯坦順風順水,愛情線亦終於同生命線交纏.劇中愛因斯坦有好多女人喺佢身邊出現,而呢堆女人既會喺佢生命之中刮劃花痕,亦有反映佢心境同狀態不停轉變嘅功用.第一個女伴外貌出眾,談吐得體,對平凡人而言已經係可遇不可求嘅罕見對象,但因為融入唔到愛因斯坦嘅世界,唔太樂意聽佢講佢最感興趣嘅物理,最終都係合乎預期咁無疾而終.而初戀之所以無疾而終,則係因為喺大學入面,愛因斯坦遇見佢將來嘅首任妻子Mileva,情難自控,瞬間就遺忘咗對佢體貼入微嘅舊愛,可見青年愛因斯坦係相當優柔寡斷.而Mileva之所以令佢著迷,就係因為佢係唯一一個能夠以超過愛因斯坦嘅成績入學嘅同學.喺女性極難受到高等教育嘅世代,佢嘅才智之高,付出之多,不言而喻,以天才論之,應該都不為過.
然而,當天才遇上天才,惺惺相惜,正正得負,不可抗嘅悲劇亦隨即揭幕.劇集中段,我一度誤以為劇集應當集中敘述愛因斯坦,認為Mileva戲分太多,份屬旁支,但到頭來至同垂垂老矣嘅愛因斯坦一樣後知後覺,發現Mileva嘅位置擺得幾重都唔會過量.Mileva對抗父權體制,逆流而上,本來亦有光明前途,即使未必成為舉足輕重嘅科學家,亦至少有力留名青史,但因為同愛因斯坦相愛,佢辜負自己父親嘅期許,亦通過唔到大學考試(有說為教授歧視,四位男性學生都接近滿分唯獨佢唔合格),文憑無望.其後,愛因斯坦呈一時之快(有說為Mileva催婚),向Mileva求婚,二人窮困潦倒,偏偏隨後又再懷胎(呢段同史實亦有出入),陷入屋漏偏逢連夜雨嘅困境.Mileva迫於無奈,要承受身為女性嘅代價,距離迎頭趕上嘅機會更遠,而愛因斯坦同佢嘅激情亦因為生計艱難而逐少磨蝕,二人嫌隙日深.愛情麵包二擇其一,兩難困局,就連天才都無法倖免,係第二個值得思考嘅永恆難題.
睇到呢部分,唔難發現導演編劇對愛因斯坦漸漸有暗示式點評,就係佢嘅生計艱難,完全係自己一手造成,Mileva則係慘受牽連,誤上賊船.根據記載,佢地係婚後至有第一胎而且隨後夭折,但劇集則稍作改動,未有點出Mileva唔合格嘅原因,只安排大學教授不滿Mileva,Mileva耽於熱戀而失去自律,然後因為珠胎暗結而無法繼續學業.而愛因斯坦搵唔到工,則係因為學院教授曾經勸阻佢矩行距步,想佢發熱發亮,但佢毫不領情,我行我素,最後反目成仇,唔願意助佢一臂之力舉薦佢高升.而最終佢要背負養家重擔,暫居文員,亦係肇因於佢對一早拒情愛於千里嘅Mileva窮追猛打,事關第二集嘅劇情不斷回顧Mileva自細到大嘅懷才不遇,就係要帶出Meliva嘅優秀,同埋佢點樣千辛萬苦考入清一色男性就讀嘅大學.愛因斯坦嘅自我,去到婚後可算係表露無遺,如果觀眾上接佢父親期望佢有穩定職業,要佢腳踏實地,但佢醉心物理,質疑庸俗,鄙視功利,於是自把自為投考蘇黎世理工學院,下啟往後Mileva犧牲自我,成全家庭,但佢不屑一顧,甚至認為妻子係自甘墮落,對探索宇宙缺乏堅持而淪為家庭主婦,就會感覺到導演處處挑戰天才嘅光環,就算愛因斯坦已經陷入人生低潮,亦完全未有手下留情.
人生低潮雖則未退,愛因斯坦嘅思想實驗未有就此停止,善用有限嘅公餘時間,佢步入咗佢人生最重要嘅奇蹟年,一年之內投稿四份技驚四座嘅論文.佢從中所獲得嘅成就如今可以話係無人不知,無人不曉,但普遍人都視之為個人成就,部分學者更堅稱Mileva只係一塊sounding board,負責聆聽,實質貢獻係零.然而,劇集所採納嘅同情角度同普遍結論截然不同,更直頭有為Mileva平反嘅意味——剪接上,愛因斯坦在外鬱鬱不得志,一返到屋企就有妻子同佢談論物理,情節上,愛因斯坦忙於想像而無暇論證,本來已經忙於家事嘅妻子一人分飾兩角,每日奔走於圖書館,幫佢整理論文內容,一幕圖書館滲漏人奶更顯見佢嘅專注忘形.愛因斯坦一向以過人嘅想像力聞名,但觀察劇集嘅佈置,任何人都唔可能否定同樣熱愛科學嘅Mileva所投入嘅精力.呢段劇情令人難忘之處,在於表現出天才喺日常生活上嘅雜亂無序,未必得到身邊人體諒包容,而人生低潮需要人扶助同行,亦係天才都唔可能例外.
然後,論文面世不出半年,愛因斯坦名聲大噪,天分終於贏得應有嘅認可.正值壯年,事業如日中天,天才開始流連人世,四出交際,廣交朋友.當無數人蜂擁而至,為佢喝采鼓掌,佢因自信而生嘅風流再次蠢蠢欲動.佢一直認為自己係唯一一個成就自己嘅人,冇留意過身邊人早已為自己捱到心力交瘁,故此昔日才女喺佢眼中早已形容污穢.喺致力證明自己學說嘅同時,佢對人埋怨Mileva嘅枯燥乏味,為失去愛情嘅感覺而自憐自傷,更話自己比較需要持家有道嘅伴侶.亦即係話,喺人生名成利就嘅階段,愛因斯坦轉而追求對自己死心塌地嘅伴侶,類似當初入得廚房,出得廳堂嘅淑女.但回望當初窈窕淑女,明明已經好到凡人難出其右,又好似只係為刺激佢對於靈慾合一嘅追求而閃現嘅過客,唔值得同天才共諧連理.再回望連理枝頭,頭低得唔可以再低嘅妻子,明明就係立誓不婚嘅時代女性,智商超越同儕嘅天才伴侶,但佢又諸多不滿,相看難看然後生厭.一夫一妻確實係宗教嘅束縛,婚姻亦並非保證幸福,但未有努力而自知未有嘅人,實在未有資格幽默,嘲笑婚姻係嘗試從偶然事件中尋找永恆.愛因斯坦反覆無常,風流成性,以無視世俗道德約束為擋箭牌,牌面之下,其實只有自我中心.共患難而不能共富貴嘅俗諺,放諸四海皆準,大概世紀天才亦難免俗.
而之所以話愛因斯坦反覆無常,係因為佢喺科學之外嘅每個範圍,都顯得幼稚而粗魯,所謂嘅唔理世人目光,亦只係強詞奪理時嘅吹噓.情愛之事,往往係瞞無可瞞,拖無可拖,至會表明立場,而表明立場,又表明得極之唔顧及對方感受,愛因斯坦嘅賤,賤得始終如一.劇中安排Mileva將愛因斯坦受新歡所催促而迫令自己盡早接受離婚嘅協議事項一字不易讀出,就係例子.政治上嘅左搖右擺,一戰時期推崇人道主義,反對好友研製生化武器殺害無辜,二戰時期隨風擺柳,去信提示美國總統及早研製原子炸彈,再加上由無政府主義跳到猶太復國主義,全部都顯示出科學家一涉獵非科學領域就變低能嘅現象,亦係佢為人詬病嘅地方.但無論如何,佢嘅反覆無常,忽然難以自拔咁全神投入,忽然又無法理解咁全身而退,正如佢嘅初戀所無法否認,正正係佢可愛吸引嘅原因.
劇集中後段兩次世界大戰時期嘅故事比較廣為人知,在此不贅.愛因斯坦生逢風雲際會,於納粹德國因猶太人身分遭受迫害,避走美國又因政治立場遭受監聽以至攻擊,話係波瀾壯闊,亦無誇張.後期蘇聯女間諜埋身,死後大腦供學術研究,只不過為天才傳奇更添奇幻,多講少講已經無拘.比較值得一提嘅係結尾,劇集或者電影有咁完整而又咁令人佩服嘅收結,並唔常見.呢道所講嘅完整,在於佢有首尾相應,亦都深化得到劇集想要達到嘅效果,令觀眾跟隨配角再次細閱同細審愛因斯坦.
最後一集,愛因斯坦老態龍鍾,形單影隻,仍然不懈插手政治,習慣受到人注視嘅個性,比佢對科學嘅熱情更至死不渝.由於劇集將角色性格處理得非常立體,又早有巧置各類配角互相輔助(例如以居里夫人嘅風光反襯Mileva嘅落泊,悲涼至極),每個人好自然咁同愛因斯坦講出真心說話,情感處理得細膩過同類型影視作品.佢大學嘅同事,作為所有同佢共事過嘅人嘅代表,點出佢一夜成名以黎嘅自以為是;喺佢次任妻子死後繼續照顧佢起居嘅家傭,總結佢所有伴侶嘅所思所想,責難佢與人為善但忽略家庭嘅偽善,老而不死指點江山嘅失格;而同佢關係極為疏離而又渴求父愛嘅大仔,挺身質問佢嘅寡情薄倖,終於迫出佢對死去妻子嘅尊重,遲到勝過唔到嘅愧疚.若非人之將死,相信愛因斯坦必然唔會坦白承認佢所作嘅罪孽,因為佢從來都以天才自居,視他人嘅援手如無物,當他人嘅心血為垃圾,犯有天才最大嘅毛病,不可一世.
而最重要嘅大徹大悟大道理大揭示,莫過於愛因斯坦喺最後一集,向小朋友講出自己有所成就嘅原因.呢段雖然似係杜撰,愛因斯坦未必有類似想法,但如果佢喺死前確實有自我檢討,相信劇中佢對自己嘅認知,雖不中亦不遠矣.小朋友充滿童真,問佢點解咁聰明,愛因斯坦若無其事,話自己純粹好奇,而且保持好奇.正值其時,畫面出現真實史事,愛因斯坦嘅父親,送咗個指南針畀愛因斯坦,而且亦樂於解答好奇寶寶嘅疑惑,並唔係第一集入面同後生仔誓不兩立為鬧而鬧嘅家長.串連返佢父親喺劇集入面所有戲分,包括佢父親私自去信請求大學教授為愛因斯坦美言幾句,同埋死前嘅心跡表白,觀眾好自然就可以得知,領悟到光電宇宙空間時間嘅愛因斯坦所未能領悟嘅道理,原來有幾淺白,有幾簡單.撇除成就,愛因斯坦係一個充滿缺陷嘅悲劇人物.撇除智商,我亦同愛因斯坦相去不遠,同樣知錯不改,同樣恨錯難返而又一意孤行.人之所以感觸良多,總有原因.
喺《Genius》嘅對白入面,愛因斯坦講過無數次愛.初戀時有,追Mileva時有,對自己兩個仔有,甚至對蘇聯特務都有,但每一句都係既真誠而又失實,令真正需要佢嘅愛嘅人,彷彿置身太空失重,缺乏安全感,而佢自己亦都唔識得付出,唔識得感激,唔識得愛.劇中同現實,納粹科學家Philipp Lenard都視愛因斯坦為眼中釘,一直希望除之而後快,原因係佢鄙視猶太人,更鄙視佢認為係經唔起實證考驗嘅理論物理學家.毋庸置疑,佢對愛因斯坦嘅評論係充滿偏見,但撕走愛因斯坦嘅天才科學家招紙,只知空談,弱於實踐,或者真係一句無可辯駁嘅蓋棺論詞.


text:
平時喺街市或者超級市場買生果,都唔知邊啲熟啲,邊啲好味啲.日本節目《相葉マナブ 『マナブ目利き塾・春の果物編』》就搵嚟高級水果店「銀座千疋屋」嘅買手,教大家點樣分辨4種靚同唔靚嘅春天時令水果!大家之後買生果就要識揀啦!
車厘子:要留意莖部顏色,如果莖部較綠,就代表較新鮮,食起上嚟更有口感!
另外都要留意莖部粗幼,莖部愈粗代表樹木會傳送多啲養份,所以營養同味道都會更加好.
士多啤梨:下圖可以見到左邊嘅葉有反起,右邊就冇.左邊嘅葉會反起係士多啤梨儲存嘅水分較多所致,所以左邊嗰粒味道就會鮮甜啲啦.
士多啤梨形狀唔同,都會有分別:由於士多啤梨一般都會從再底部開始熟透(顏色變紅),而且愈肥營養愈高,所以肥嘟嘟嗰粒士多啤梨B就會好食啲. 至於食唔晒嘅士多啤梨,用報紙包住保溫,就唔會咁快變壞.
香蕉就當然越直越好啦,又健康又高養分呀!所以A香蕉係好味啲嘅!想保存得耐啲,同樣可以用報紙包住,再放入紙袋保存.
奇異果形狀越肥越好,因為越肥嘅奇異果通常都喺近樹幹嘅地方結果.換言之,B奇異果嘅養分又會高啲,好味啲啦~
原來品嚐水果都有咁高學問,下次去買生果要落足眼力睇真啲!
圖:《相葉マナブ 『マナブ目利き塾・春の果物編』》截圖
評語
免費登記成為U Lifestyle 會員
即時接收最新資訊並盡享獨家優惠!


text:
尤物麻將註冊送寫真撲克牌,送完為止
瀏覽:180
王維基我要鬧爆你
一男子林鱻豐,前香港電視員工,昨日於fb上載一封公開信,斥責舊老闆王維基.
是的,是斥責.公開信第一句就是「王維基!我要鬧爆你!!」林鱻豐,自稱是香港電視飯堂廚師.他表示:「我係香港電視裡面一個最基層嘅員工,我並唔係負責創作,亦唔係負責拍劇,更加唔係負責化妝,我只係公司職員canteen裏面一個負責煮飯嘅員工,我實在係睇唔過眼,所以對唔住我決定要響度鬧爆你.」如何鬧爆?請看下文:
「你到底識唔識做生意0架,你知唔知你其實唔使蝕咁多0架!你知唔知你請啲員工返嚟,原本唔使俾咁多錢0架!佢哋做創作嘅,為咗追尋夢想,都習慣咗一邊食麵包或者杯麵一邊做創作啦!點解你要俾佢哋有溫飽?點解你要俾佢哋知道佢哋嘅自身價值,要俾佢哋知道編劇仔都可以有尊嚴.佢哋三餐冇溫飽喺啲大台都習慣0架啦!」
「你又知唔知你買嘅拍攝器材係唔使咁貴0架!你用到蔡司鏡頭咁高級,你係咪唔知嗰啲係用嚟拍電影0架!你用其他電視台用嚟拍劇嘅你知唔知可以慳好多!啲觀眾只會覺得畫面靚咗,鬼知你用到咁高級咩!」
「你知唔知你將一套拍咗十幾廿集嘅劇集,為咗緊湊同節奏感而將佢cut到淨番9集,你知唔知浪費咗幾多錢同時間呀?你咪由得啲觀眾睇垃圾囉!啲觀眾咁多年都係咁0架啦!咪由得佢哋繼續雞汁送飯囉!」
「仲有,你飯堂賣到啲嘢咁平做乜?16蚊個快餐,23蚊個即炒小菜,仲要跟埋嘢飲,仲冇得我用味精,你當呢度係善堂呀?咪由得D職員喺出邊食味精捱貴飯囉!」
「仲有嗰啲劇組飯,點解要堅持三餸一湯日日唔同款,咪由得佢哋喺出邊餐餐燒味飯囉!都唔知你請我返嚟做乜?上面我所講嘅只係冰山一角,但如果你做嘢求其啲,少啲理其他人感受,唔需要咁多創新,少啲執著,少啲良心,你知唔知你已經唔使蝕9億幾,分分緊一半都搞掂.」
「最後到我自己喇!你俾我返朝8晚6,一個星期有一日星期六/日放假,你知唔知我做飲食係甚少返咁好嘅時間,我多咗好多時間陪屋企人.我以前不嬲個女返咗學我先起身,放工個女就一早瞓咗,想見下都冇,星期六/日想陪吓啲仔女去街就更加唔使旨意.你俾咁好時間我你叫我點返轉頭,我點捨得呢份工?」
「你一定要盡快搞掂個牌,記得揾返我,我一定會返嚟!到時慢慢同你計.
一個小職員上」
網站目錄 所有文章皆由程式自動從網路抓取,所有權皆該屬文章擁有者.0


text:
今日小弟又係講解日本歷史嘅時間.
喺日本幕末倒幕歷史,有一個關鍵嘅mission impossible嘅位,由於坂本龍馬用人過人嘅智謀說服到兩個大藩和解,終於促使西南諸藩能夠聯合起兵打返幕府轉頭,呢個關鍵位,就係薩長同盟.
長州藩係德川幕府年代有名嘅反對派,因為長州藩係當年唔幫德川家康而受貶,所以咁耐以嚟都條氣唔順,搵到位反幕府佢都會做.但薩摩藩(鹿兒島藩)唔係,有幾鋪幕府討長州嘅戰爭,薩摩仲打埋一份,所以長州藩好討厭薩摩,薩摩藩關係當然唔見得好睇得順眼長州藩.
但坂本龍馬認為,要實現尊王攘夷,KO江戶城班阻住地球轉嘅硬膠,唯今之計就係薩長同盟,當時由於勝海舟搞嘅海軍操練所要關門大吉,薩摩藩由於近海,列海要打第一個一定打佢咁滯,所以需要識海軍嘅人,係呢個情況下,出身土佐藩(今日四國島,高知市嘅機場就係以坂本龍馬呢位現代日本之父命名)嘅坂本龍馬,就幫薩摩藩增強海軍實力之餘,乘機提出薩摩藩幫長州藩向香港怡和洋行買軍火(因為當時長州藩唔俾直接向外國買軍火),藉此改善兩藩關係,然後游說兩藩嘅大老,1866年1月22日,薩長同盟締立,幕府無咗薩摩藩嘅軍事支持,長州藩以先進武器同西式編制,五千條友打殘幕府幾萬件游兵散勇,德川幕府開始玩完.
睇番呢段歷史,雙方有同一件戰略目標果陣,係無必要拘泥於道德高地,唔知放諸今天嘅時局有乜啟示?呢個大家自己諗.


text:
2016-11-25 (Friday)
今朝早時我同 Max 講過話放學同佢去街,等佢放學返黎時,睇 openrice 見到一間貓 cafe,喺油麻地,有得食吓野又可以俾佢同啲貓貓玩吓,玩完仲可以順便去買啲練習俾佢溫習同準備下星期測驗.於是返屋企換件衫咩個袋就出門口啦!佢有話想去公園玩,但公園咁近,幾時都去得啦!而且就快測驗,我同佢講話測完驗先可以去玩,去貓 cafe 有得同貓貓玩又可以食埋野,佢都好開心好期待.
點知….呢個係一個錯誤既決定…..
Max 同啲貓貓玩左陣,我地就叫野食,大約過左20分鐘就開始食野.食到咁上下阿仔就繼續搵啲貓貓玩,跟住開始走埋黎係咁捽眼,我叫佢唔好捽啦!佢話好痕,我望吓佢係咪有貓毛或者其他嘢入眼,望咗幾次又用紙巾同佢抹吓,都唔覺有嘢入左眼,但就發現到佢隻左眼有啲透明嘅嘢,好似啲 Gel 咁樣?唔似係外來物,但我又完全諗唔到係啲乜,又抹唔到.佢突然間好攰好眼訓,可能因為返完學好攰要午睡果種,我叫佢合埋眼休息吓先.然後再發現佢塊面起左啲紅色同一粒粒,佢覺得痕又去抓,我開始估到佢應該係敏感啦!!於是拿拿林食埋果少少嘢就即刻同佢去睇醫生,前後逗留左喺 cafe 大約40分鐘,而開始敏感係嚟到之後35分鐘左右.
Btw,啲嘢食其實都幾唔掂!!不過埋單個價錢同餐牌既唔同?平啲喎!埋單 $128.
落到樓下本來想搭的士去長沙灣睇雷慕德,但搵的士時突然記起我地嚟果陣經過過一間診所,不如近近哋去呢度睇算啦!入到去…嘩!好多人呀!想想哋走…不過都入左黎就登記啦….雖然話要等半個鐘,但阿仔佢好攰好眼瞓,合埋眼行路,都係唔好周圍走.等既期間佢一直 ZZZZ,好在冇騰來騰去咋!可以俾佢休息吓.
醫生先睇佢隻左眼,話果啲透明 gel 狀既野係佢眼球既啫喱因敏感而腫脹!阿仔患上急性敏感症,話呢啲滴眼藥水都冇用,咁我又唔會亂同佢用眼藥水,我自己不嬲都唔用呢啲野.醫生仲建議我喺診所餵埋阿仔食咗藥先走,唔係就可能連隻右眼都腫埋.(結果都係腫哂) 睇埋咳同流鼻水,都只係俾兩支藥水 : 敏感同咳,仲有盒藥膏搽敏感.即刻食次藥先走,搭的士返去.阿仔一直都好攰,瞓住咁行返屋企.
[醫生話要戒口,唔可以食:蛋,牛同海鮮]
返到去佢係房訓多陣,我就即刻將所有衫褲褸,有機會痴住D可能係既致敏源全部拎去洗.
Max 只係恰著左一陣就話唔訓,走左出電腦椅度坐,我先發現佢兩隻眼已經腫成咁!!
唉…好慘豬呀!!心痛死我啦….. Continue reading “(急性過敏)同貓貓玩完之後敏感”


text:
26 FEBRUARY 2015(THU)
之前見好多朋友仔去左MIKIKI同PIANO影相, 我見到都已經勁想去, 終於等到今日可以小小豬拍拖去影一轉啦~
可能好多朋友都唔知道PIANO係邊個, 就正如小小豬都係一樣, 佢一入到商場都話: 今日係唔係嚟同MELODY影相呀?
哈哈哈...其實PIANO同MELODY又真係幾似樣, 分別在於MELODY係兔仔, PIANO就係一隻小羊, 今年係羊年, 當然就以PIANO做主角啦~
之前睇朋友仔相都已經覺得勁靚, 親身到現場睇真係覺得靚好多, 急不及待要同小小豬去影相啦~
好在下午時段商場內唔算好多人, 所以可以同小小豬慢慢影, 影左好多相呀~
原本都以為今次唔可以同小小豬嚟合照, 不過在場嘅管理員叔叔好好人, 主動嚟問我地洗唔洗合照, 就係咁我就可以同小小豬一齊影, 真係唔該晒呀(當然我都係隨意影幾個, 唔好阻住叔叔做嘢嘛)~
估唔到依兩個位影相係幾咁有FEEL哦, 不過都要小小豬合作先得...哈哈哈~
影完相之後, 我地就轉戰GELARE餐廳, 因為嗰度有PIAO限定嘅TEA-SET呀~
一聽到話有嘢食, 依個小小豬又心急起上嚟, 睇下佢等食等到幾苦悶~
等左一陣, 我地嘅下午茶終於都開始啦~
我就ORDER左杯熱朱古力, 都唔知從邊度入口好, 真係靚到唔捨得飲~
小小豬食嘅即焗窩夫配雪糕~
都算小小豬醒目, 佢話: 我會慢慢食, 唔會整爛個PIANO呀~
哈哈哈...食TEA時仲見到樂印姊妹係隔離枱做訪問, 我當然唔放過依個機會, 等佢地空閒時厚住面皮去問可唔可以合照啦!
小小豬之前好鐘意睇烙印班長主持嘅《智激校園》呀, 每個星期六依時候就會叫開電視睇節目啦(無線停播之後嗰兩個星期六都喊住問點解冇得睇呀)~
今日我地兩母子拍拖去影相食TEA真係玩得開心, 最好就係今日小小豬影相都叫做合作, 雖然都係冇咩笑容, 不過佢肯乖乖企定定眼望相機都叫做好啦, 如果次次影相都好似今日咁就好啦!


text:
九龍站(Kowloon Station)是港鐵機場快綫及東涌綫的中途站,位於九龍油尖旺區西九龍填海區柯士甸道西1號,鄰近西區海底隧道九龍入口及收費廣場.
機場鐵路七個車站中,九龍站是最大的一個,屬地底車站,而車站大堂設於地面層;上蓋綜合發展區名為「Union Square」,佔地13.54公頃,包括住宅,寫字樓,「圓方」商場及酒店.
西鐵綫延伸段(九龍南綫)柯士甸站位處九龍站東面,該站通車後雖然乘搭市區綫於兩站之間徒步轉綫不會享有優惠,但於九龍站乘坐機場快綫的乘客,在兩站均可享用免費港鐵接駁服務.
車站象徵
與機場快綫其餘車站一樣,九龍站以淺灰色為主色調.規劃機場鐵路時,地鐵公司視機場快綫為香港國際機場的延伸配套,而機場之設計沿襲其設計者,英國建築師霍朗明(Norman Foster)勳爵一貫慣用的灰白色調,故此機場快綫各站亦繼承機場之色彩,以灰色,白色作為車站主色,有別於以往地鐵車站的色彩繽紛.[2]
車站結構
樓層及設施分布
月台
九龍站共設兩層月台,上層(L2層)供機場快綫使用,下層(L4層)則為東涌綫月台.機場快綫兩個月台屬於側式月台,而東涌綫則為單一月台島設計,由於採用不同收費系統,兩綫之月台並無通道連貫,而機場快綫的兩個月台因中間被連接東涌綫大堂與月台之扶手電梯分隔,故此互不相通.
- 機場快綫月台(L2)
- 東涌綫月台(L4)
另外,東涌綫月台層之下設有密閉空間,原擬作為1993年《香港鐵路發展研究》中提出的東部走廊「東九龍綫」之月台,故在九龍站興建時預先興建作預留.然而,該東九龍綫計劃輾轉演變成今日的沙田至中環綫計劃,不再提出設站於九龍站,故此在可見的將來都無用武之地.
出口
內容最後更新:20180923
商店及自助服務
本站設有40間商店/自助商店/自動售賣機(截至2018年10月),最新及詳細的商店資料可到港鐵網站的商店搜尋器查閱.
列車服務
九龍站是機場快綫及東涌綫的中途站,乘客可在此站乘搭機場快綫列車,往返亞洲國際博覽館,機場及市區,或乘搭東涌綫列車,往返大嶼山,青衣,九龍西部及港島北岸等地.
車站票務
港鐵
港鐵都會票,東涌—香港全月通加強版及部分港鐵紀念車票亦適用於此站.
由此站前往各行車綫車站的車資:
機場快綫
由本站前往各機場快綫車站的車資:
接駁交通
轉乘優惠
緊急接駁
倘此站列車服務中斷,港鐵或會提供港鐵免費接駁巴士服務.此站的接駁巴士上落客點設於九龍站公共運輸交匯處及雅翔道巴士站,分別可用及,或依職員指示前往.
港鐵免費接駁巴士只於港鐵服務中斷期間提供,詳情可留意港鐵的公告,或車站張貼的告示.
欲查閱由此站附近前往各港鐵車站的其他交通工具資料,可參考「乘車應變錦囊」,或在運輸署網頁查閱.
車站歷史
車站啟用
九龍站於1998年6月22日隨著東涌綫通車而啟用,機場快綫部分於同年7月6日隨著機場快綫通車而啟用.
註釋及參考資料
(紅磡至金鐘段啟用後)
(北港島綫啟用後)
(北港島綫啟用後)
(沙田至中環綫
大圍至紅磡段啟用後)
1967年計劃
1970年計劃


text:
Marvel《美國隊長 2》(CAPTAIN AMERICA:THE WINTER SOLDIER) 已經上映咗一段時間喇!喺時候同大家分享一下當中嘅內容以及影評.
注意!以下內容含有劇透成份,keep "magic" 者敬請留意!
"Don't trust anyone!"
今集做得好嘅地方莫過於係電影嘅情節安排,小編最初都以為今集都只係得超級英雄同敵人打鬥,但估唔到成件事竟然係捲入咗Hydra 嘅世紀大陰謀入面,而呢件事亦都令所有人難以去相信對方嘅言行.
故事入面會見返唔少熟悉嘅面孔,但原來有部分嘅人都係Hydra 嘅成員,當中亦包括咗第十級嘅特工!
大家喺今集除咗可以見到「神盾局」(S.H.I.E.L.D.) 全新嘅總部「Triskelion」之外,大家亦有機會目睹 3艘全新設計以及具備由「鐵甲奇俠」東尼史達(Tony Stark) 所提供嘅新型衝擊波引擎嘅「升空母艦」(Helicarrier) !可惜最終都係乜都冇曬!
是友是敵
今集嘅其中一位敵人就係「寒冬戰士」,相信睇過第一集嘅讀者應該都會記得Bucky 就係「美國隊長」嘅朋友,而今集嘅對決亦都令到隊長處於兩難嘅狀態.
前後呼應
Marvel Studios 所出品嘅電影一直都有互相呼應,而今集除咗可以俾隊長見返佢嘅女朋友之外,當中(特別係片尾果兩段神秘片段) 亦都交代咗些少喺未來嘅故事發展.唔知道大家有冇喺電影入面聽到「奇異博士」(Doctor Strange) 呢個名嗎?另外,唔知道大家又有冇喺電影入面見到新嘅Avengers' Tower 呢?
值得一提嘅係宜家就快播完第一季嘅《Marvel's Agents of S.H.I.E.L.D.》電視劇集嘅內容亦都係好似《雷神奇俠 2:黑暗世界》一樣係承接住電影故事嘅發展,而第一季嘅最後幾集更加會將劇情帶入另一個高潮!小編真係好欣賞呢套電視劇嘅情節一直都可以承接住電影故事嘅內容而去發展!
究竟電影嘅故事會發展成點呢?期待快將上映嘅《復仇者聯盟 2》以及將於2016年上映嘅第三集《美國隊長》!
Easter Egg
適逢係復活節長假期,Marvel 官方亦都準備咗啲提示俾大家喺電影入面尋找果10隻「復活蛋」!
Disney, Marvel


text:
SATURDAY
20th Oct 2018
各位文具控嘅銀包又不保喇~
由三月開始,商務印書館同日本文具品牌PILOT開設限定文具店,為大家帶嚟各款精美文具!
今次店內嘅佈置同裝飾仲係以日本傳統舊店作主題,通過木紋牆身,日本裝飾畫及紙鶴等元素,營造出日本老店嘅氛圍.
一齊嚟睇下有咩正嘢♡
小編係鋼筆同墨水愛好者,所以今次私心介紹鋼筆同墨水先~(笑)
今次限定店有賣兩款鋼筆,一款係初學者用嘅入門鋼筆,另一款就係下圖嘅透明筆桿鋼筆.
筆蓋同筆尾都有具透明度嘅顏色部份,晶瑩剔透,再加入墨水,筆桿會透出墨水嘅顏色,成枝筆超靚超夢幻!
Pilot所出嘅墨水絕對係小清新范~
無論包裝定取名都超正,墨水嘅顏色名都極具美感,譬如有朝顏,紫式部,躑躅,冬柿,夕燒,秋櫻,霧雨及稻穗等等.
擺喺枱頭即刻有晒格調!
Juice系列,主打各種柔和嘅Pastel色同少量金屬色.
小編個人更推圖二嘅Juice up,原子筆設計更好揸,而筆尖幼細,超適合鍾意幼尖嘅人!
Pilot呢款科學毛筆同一般原子筆嘅大小差唔多,而且有更多顏色可以揀.
稍粗筆尖只有黑色,深藍,淡墨可選,而寫細字嘅幼尖則有好幾個顏色.幼尖超好寫,小編都好想儲齊一套~
Pilot擦擦筆系列,相信唔少人都用過.佢係通過磨擦時嘅熱力去令字跡墨水變色,從而做到改正嘅效果.
今次限定店有齊咁多隻色,不同粗幼度,三色筆(圖二),同埋可擦印仔~
Acro原子筆,只有黑色,極致順滑,寫字可以唔洗咁用力(笑)
寫藝術字嘅Parallel pen,有好幾種粗幼度,仲可以另外自由配色.
Pilot百楽屋
2018年3月28日至6月3日
地址:九龍尖沙咀彌敦道132號美麗華商場 - B1地庫B108號舖


text:
我一路都月供捐錢畀綠色和平.
最初其實係唔小心喺街上遇刧然後唔好意思逃跑敢.個歹徒挾持我嗰陣話綠色和平唔似其他團體,唔接受大公司大團體政府捐獻,冬娜的全部都係獨立人仕(但我之後有一期newsletter個冬娜list見到顏福位排到好前囉),所以好需要定期固定而唔係一筆過嘅收入.
咁樣條傻仔就落咗搭喇.
嗰陣都未有咩本土咩勇武咩和理非非左膠.但新聞耐唔耐總會有綠色和平走去搞鳩人隻油船定捕鯨船然後畀人拉.同埋WWF嘅熄燈日.爭取改變總應係有斯文啲同無咁受歡迎嘅做法.熄燈日門檻好低,係人都可以參與,好有畫面重有即時就有做咗啲咩嘢嘅滿足感.而喺大公司會議室入面有傾有講有refreshment當然係乾淨過舒服過訓喺出面示威 .
主要因為睇開underdog熱血故仔長大,我覺得應該撐班無咩人撐嘅痴線佬.
我唔敢話WWF做嘅嘢無用,見唔到嘅嘢唔代表無做到,階段性嘅成果都係成果;但又的確好多大嘅成果都係綠色和平搞鳩人之後出現,而嗰啲成功都幾肯定係傾一世都傾唔到出嚟.唔係要消滅WWF,係希望哩個世界可以容許綠色和平存在.
咁應該各有各搞相安無事.激進有時,傾計有時,大家唔好搞到大家咪幾好?
Matrix入面每個被Morpheus選中嘅人都要有得揀red pill或者blue pill.一粒帶你離開Matrix,一粒畀你繼續發夢.我覺無話誰比誰高,特別係你信佛信虛無主義,認為哩一世點都好無所謂最尾都係塵歸塵土歸土,又或者你信model-dependent realism,絕對嘅現實存唔存在或者係點係無關係,只可以造model而個model用到就得.講遠咗唉,Matrix真係好正.
Cypher(唔google都唔會記得佢咩名嗰個光頭鬍鬚佬)同Agent Smith傾掂數,出賣班其實唔係同路人就可以返去繼續發夢.有時覺得其實都好無辜,屌食咗粒紅色先知咁樣樣嘅中晒大伏,而想返返去又無得話返就返有條件咁仆街.但其實又好似唔係,咁你攻擊佢個夢,而佢要留喺個夢保護個夢,其實佢點都係要消滅你.阻住人發夢原來都係要燒春袋.
個夢或者係香港五十年不變而強國強大了,或者係生活好正常等多兩班車咪兩班囉,或者係中國有民主香港先有民主,或者係我哋最大嘅武器就係和平,或者係鳩衝就會勝利,或者係造盾建國.
我都唔知.
有得揀其實我想揀粒藍色.
封面圖片來源:樂施會.


text:
男士侍產假「一日都嫌多」?研究顯示男士侍產好處多
撰文:飛天中女Juicy媽
(親子王國分享)
早排政府建議將法定男士侍產假由3日增加到5日,議員張宇人就表示「侍產假一日都唔應該有」,話自己太太,啲女同新抱都咁生仔,「以前我哋冇侍產假又點呢?」咁話喎.講真,見到係嬲嬲地!
啱呀,以前啲人住山洞茹毛飲血添,又點呢?又唔見呀張生倒退返去咁生活?其實張生有樓住,有熟嘅食物都係「永無止境嘅苛索」嚟架,反省下喇.
網民比我厚道,但都忍唔住問:使唔使咁講嘢啊?男士有幾可用到侍產假啫,而家邊有人生十個八個先?都係一個起,兩個止架喇.女性需要時間適應母親呢個角色,男性都一樣.睇過有研究話,男士侍產假有助減少產後抑鬱,多參與照顧BB亦有助家庭關係.其實呢啲好處,都係呀媽係女人一樣咁易明啫.迎接新生命之後,老公應該喺屋企幫手直至新手媽媽稍為習慣,先放手畀老婆一個人面對.老婆生完身體未恢復,加上荷爾蒙影響,冇老公支持真係抑鬱都似.
Juicy媽有嗰句講嗰句,唔係貪佢幾日假仔囉.時代唔同,而家夫妻嘅家庭角色定位,已經唔係以前咁刻板「男主外,女主內」.女人可以賺錢,男士都要為家庭付出.好多地方侍產假政策都比香港完善,人哋德國講緊放幾星期,我哋爭取得嗰三日都未搞得掂呀陰公,你話幾可悲.唔講外國,好似另一個議員莫應帆咁講,中國大陸都有侍產假喇,人哋都進步過我哋喇,係咪應該檢討下.
不過對於某啲僱主嚟講,你「全家都好幸福喎」關佢鬼事咩,返少日工佢就覺得自己蝕到入肉架喇.
講開又講,呢位議員真係噏得出就噏.講咩唔好,走去鼓勵大家退化?冇嘢啊?
入嚟討論區一齊傾


text:
公 司是非多,呢句話相信大家都認同;至於各種是非中,點都唔夠同事一齊拍拖嘅是非好講.如果你公司有同事拍緊拖,你夠膽講你一次都無講過佢哋?無他,兩位都 係同事,兩位都係大家識嘅人,咁好題材講是非,阿八姑八婆點會唔拎嚟講吖!所以戀愛第一戒,就係唔好同同事拍拖!不過,問世間情為何物?兩情若在久長時, 又點時控制得住!如果你咁「不幸」真係同緊同事一齊,請遵守以下戒律,儘量唔好成為人哋嘅話柄喇!
未開始先諗分手
係呀,同同事拍拖唔係一般拍拖,因為你要諗下分咗手之後點算,你哋要先作最壞打算,萬一分手,仲要係不歡而散,你會唔會轉工?成本如何?損失有幾大?全部都要計過度過.
通知上級
無錯,感情唔應該影響公事,但係紙包唔住火,請一定要喺閒言閒語傳到畀老細聽之前,自己主動自首,呢樣係一種禮貌一種尊重老細嘅表現,亦算係同公司坦白,乘機表明自己唔會因為同同事拍拖影響做嘢.
公司分明
常識吧,千萬咪喺公司同情人接觸太多,有都只可以係公事,更加咪畀人聽到你哋傾私人嘢,一來畀人話你掛住拍拖唔做嘢,二來話你利用工作時間處理感情事務,招人口實.
咪問同事意見
因為同事兩位都識,千萬唔好將其他同事一齊拉入你哋兩個之間嘅感情事入面,萬一將來反面分手之後,曾經畀過意見嘅同事會有尷尬情況,到時唔單止係無咗個戀人,仲無埋個同事.
咪變成習慣
萬一分手後,都千萬唔好再搵第二個同事拍拖,因為你都唔想畀其他人感覺係專搵同事「開餐」嘅Player㗎?


text:
新一年一開始就已經搞到我好火滾,心情難以平復,呢個仆街政權真係從來唔俾我地呢班市民抖下,仲要蝦得就蝦!呢篇文容許我唔用書面語.
第一點,就係「仆街中共同我即刻交人出黎呀!」我要見李波同其他4位書局既人既生人呀!
李波俾人捉左都差唔多成5日,已經過左尋人既黃金72小時,另外4位書局既有關人士失蹤甚至已經係兩個月前既事,我唔理係大陸既公安黎香港執法又好,係大陸叫班香港定大陸既黑社會黎捉人都好,同我即刻交人!
李波係香港人,禁係大陸公安香港捉佢既話,呢次就係誇境執法,係犯罪.如果係黑社會捉人既話,就係綁架,都係犯罪.誇境執法,港府就有責任去交涉同將人帶番黎.黑社會捉人既話,大陸為左打擊罪行保護法治就應該奮力打擊罪行.呢鋪就算香港又好大陸又好,你地都孭硬責任上身.我唔理李波係香港寫咩野,鬧中共又好,定調轉鬧美帝都好,只要佢係香港,佢就應該有言論,出版,同免於恐懼既自由——佢唔應該因為出本書就應該俾人恐嚇俾人捉俾人禁錮.
第二點,《環時》出左既評論,講緊又話佢地出既書唱衰中共,又話咩野傷害名譽權,隨口up個理由出黎就話d書傷害到你地,咁就可以捉走一個人,自詡泱泱強國玻璃心到講兩句就碎就要打要殺,仲要老屈香港人破壞一國兩制,破壞中國和諧穩定,呢個評論基本上就係同宣告捉走李波等人係中共做既冇分別——做壞事,無視法律,破壞規矩,傷害自由同人身安全,仲要講到大義凜然.
家陣中共可以隨時來港作惡,中共港府將來都會繼續用黑社會代替正式警務人員黎香港執行控制言論既工作,有咩野事責任就可以推俾黑社會,自己就可以拍下個蘿柚話唔關我事,家陣就算李波帶住可能係其他既理由番番黎香港,真係可以當乜事都冇然後close file?
我聽城寨既節目講到上書局係佔領後出書,然後被各大書局全數退回,甚至有電話恐嚇騷擾,然後各大書局就只係出現抹黑雨革既言論既書.今日李波既事,並唔係一切既開始,而係已經變化中既過程,從以前逐少逐少,唔覺唔覺,再變成家陣咁的.佢令我地知道中共既控制並唔係遙不可及,而係現在這一刻,每一刻都進行緊.呢個政府,可以任由大陸禁黎香港作惡,將香港人既價值同利益賤賣,家陣連我地既生命安全都保障唔到.
成日話我地廢青,搞亂香港,但呢班官從來都冇為過香港做過咩野好事,為左大一統,為左政權安穩,為左剝削鯨吞我地既財富,利益,就不停破壞香港價值同埋香港既一切.
請大家醒一醒,唔好再理中共同港共既陰謀,唔好再理五毛既陰謀論同統戰技巧.請大家問心,你能夠同應該做D咩野去爭取自己既公義?單純地問自己能夠做到D咩?你單純地為左咩野去爭取?呢種純粹先至係勇氣既來源.無論左定右,唔好望任何一個其他人,大家都係為左令香港能夠保護到港人,生存落去而去做,then just do it.咁樣先至組織到,團結到,港人先至有力量.
Anyway, 「仆街中共同我即刻交人出黎呀!」
P.S. 係的,我係一個蠢人,亦我唔似得好似其他人可以移民一了百了,但今日偏偏又寫左篇投名狀出黎.作為一個鐘意寫下字講下感受既人,冇得寫自己想講既野係一種痛苦.我係李波,而且相信香港人每一個都係李波,只係大家係不同既範疇上成為李波,大家都係殊途同歸.唔好只係幫貓貓狗狗出聲,幫其他國家出聲,請幫下港人出聲,請幫下港人爭取公義,港人住係你隔離屋架渣.
P.S.2 我早就已經剪左回鄉證,我返左大陸既話,我諗大家都會知道咩野事,立此存照.


text:
最近去咗幾間主題餐廳,今次就去香港區鯉景灣碼頭附近嘅餐廳嘆個lunch先!平時經過見到好多人坐喺餐廳望住碼頭海景,一邊飲嘢一邊傾計都覺得好優閒寫意.為免有遺漏,去到碼頭先將整條街嘅餐廳巡視一次,由於11點幾又係閒日,間間餐廳都冇咩人,整條街多數係西餐,有一間係泰菜,仲有一間係港式餐廳.
我行到其中一間西餐廳外面見到一家人用緊餐,一眼就被個小朋友嗰杯大大杯好多cream,好似好好味咁嘅凍朱古力吸引咗,所以就揀咗呢一間叫Cull 'N Pistol嘅美式餐廳試吓.一入去侍應好nice咁安排咗我坐全間餐廳唯一嘅卡位,好舒服又比較隱蔽,又有咕臣挨吓攬吓,可能一見到我就知我有排坐,哈!坐低就更覺得舒服,餐廳望出去就係海,周圍環境高尚得嚟又清靜,真係好有南丫島飲嘢嘅feel,難怪所有人一入餐廳都揀門口位置坐啦,對住海景真係好relax㗎!
叫咗個雞肉漢堡跟餐湯,再加一杯剛剛眼甘甘望住,繼而被吸引入嚟嘅凍朱古力試吓.餐湯係蜆肉忌廉湯,好多蜆肉又有薯仔洋蔥碎,再加咗少少即時喺我面前刨嘅黑胡椒,好香好濃郁好好飲呀!大大個餡料足嘅雞肉漢堡配鮮炸薯條,麵包外脆內軟,番茄同生菜爽甜好新鮮,雞肉好軟腍入味,薯條外脆而咬開裏面有軟軟嘅薯蓉,好驚喜,真係仲好食過我喺美國食過嘅正宗美式餐呀!至於杯朱古力就真係好美式偏甜,唔孤寒好多cream同朱古力醬,鍾意好甜嘅朋友就啱晒喇!美式餐大大份一般女生可以兩個share再加個小食剛剛好.
食飽後行過對面就係西灣河碼頭,可以坐懷舊小輪去三家村行吓玩吓,三家村就係而家嘅鯉魚門,好多人專程入去食海鮮買海味㗎!◇
米芝Gi鍾意飲飲食食,對食物質素絕對有要求, 食勻港九新界大小特色餐廳,街頭特色小食;對於市面上嘅新事物,不講論健康生活,扮靚潮流資訊佢都會留意去嘗試,有好嘢正嘢筍嘢鍾意開心share,係地道港女一名! 依家佢藉機會將愛好分享畀大家.如有好嘢正嘢想同米芝Gi分享,或者查詢及反饋,請email:micgigidjy@gmail.com


text:
每個男仔都有幼想過自己係超人:飛得,打得,睇得.超人十項全能,自保冇問題,保護女朋友易過借火,唔覺意仲可以救埋全世界.但俗語都話「做人千祈唔好睇小自己」,當你生於香港又可以長大成人,去到而家十幾廿歲都仲行得走得的話,其實你都已經算係一個超人.點解咁講?好簡單:一個正常人係香港生活會癲架.
有人話香港後生唔挨得熱,夏天果三十幾度就個個手持一把芭蕉扇.唔知點解怕熱會變左無能既一種代表,只要你一話「好熱」就自然話有人你唔挨得苦.就算四十度都好啦,老人家都會同你講「心靜自然涼」,你覺熱只因為你有雜念.你話出到街個個都出哂汗唔係得你一個熱,佢地又會話「大人返工點同呢?」人地做野好辛苦芸芸,但明明香港辦公室都係有冷氣,照道理你返工幾多野做都好同熱唔熱係冇關係.不過就算有依個疑問你都唔會問出口,因為你知道只會得出「駁嘴!」依個答案.
其實係香港做個「有用既後生仔」何止要唔怕熱,首先由小學仲係細路仔果陣你就要學七種樂器七國語言七種興趣去多元發展為日後做好準備,雖然明明你冇諗過做音樂家翻譯員.但係學咁多野既同時又要讀好書,最好科科九十分以上,就算一日廿四小時唔瞓都好我都唔知點樣先可以樣樣完美HANDLE.六年小學生涯好辛苦咩?唔緊要,上到中學你既興趣班會大大減少,轉移去一大堆雞精補習班.中英數科學生物物理通識乜都補一餐,補完返屋企又要鎖埋自己做功課溫書,特別係中五六果兩年你有可能覺得自己同個隱青差唔多.你睇電視咩?你老母實問你溫哂書未.你答未溫哂佢會話你,你話溫哂佢都會話你:咁點解唔溫下一課/科/年嘅野?你想同佢講你睇新聞就係想增進下通識了解下時間,但佢覺得你一開電視就一定係睇RUNNING MAN之類「冇營養」嘅節目.你知你點講都冇用,所以你又死死氣咁返埋房.到最後你通識唔合格又問你「點解會咁嘅?」,你又唔好意思同佢講而家連新既警務署署長係乜水都唔知又點可能合格.
好啦,我地唔講學業依個咁令人煩惱既問題,如果你咁好彩搵到個男女朋友的話你又要面對多一件事:小學果陣都已經唔夠用嘅時間而家變得更加唔夠.溫書果陣比男女朋友怪你唔抽時間陪佢,拍拖果陣比屋企親戚怪你掛住去玩無心向學.唔好問我點解佢地永遠都淨係睇到差果一邊,依一點睇怕係人類既天性.你抽時間拍拖,對方又想同你升同一間大學要你努力啲溫書,到你溫書果陣佢又話佢好悶不如今晚出黎睇戲.好混亂?唔知佢想點?其實佢既要求好簡單,就係要你係一個超人,拍拖之餘又溫到書,溫書之餘又可以成日出去玩.唔好以為依個現象去到讀完書做嘢就會解決,到時就係會變成又要你儲錢計畫未來但又三五不時要你去迪士尼,荔園,食自助餐,買禮物,去日本,韓國,歐洲……但明明你人工得果一萬蚊.
以上既生活基本唔係一個人可以做得到,單單係點樣「拍拖同時溫書,溫書同時拍拖」同「洗錢之餘儲到錢,儲錢之餘洗到錢」已經係千古難題.你既父母,親戚,男女朋友對你都有住好高嘅要求,情況就好似全世界人類企係原地等你抬起架三萬尺跌緊落黎既飛機然後打敗一堆軍方冇行動而又入侵緊地球既外星人同時你又要同女朋友結婚生仔再打擊埋所有惡勢力但只係得三個鐘時間比你咁樣.
我淨係坐係度諗下都已經流哂大汗,然後我又好似隱約聽到有人話而家啲後生真係冇用咁樣.係香港想做個後生,唔係咁易架.


text:
貓咪home開到凌晨2點
門口已經見到好多貓咪嘅相,好期待喔.
入到店內要先除鞋,黎呢度之前記得要着襪,因為喺店內要着住襪周圍走,不過如果冇着襪嘅,都可以即場購買襪子一對.
一入到去,d貓貓已經坐喺椅度等緊我啦
仲有好多board game比人玩,不過我對玩貓興趣大d
入面仲有張皇帝椅,貓貓訓得好舒服.
d貓好似皇帝咁訓埋一舊,勁溫馨.
原來店入邊有11隻貓,全部都係流浪或領養貓嚟既,店內嘅貓貓唔怕人,可以任摸唔嬲,大部份抱起佢都唔會掙扎逃跑.
每一隻貓都有佢自己獨立嘅名稱,掛左喺佢地個頸牌上.
仲可以入會
睇下menu先,食物種類唔算好多,不過都有齊主食小食同埋飲品,反而飲品種類都頗多.呢度設有最低消費,不過最低消費都唔貴,我仲玩超過左90分鐘.
如果這是茶(水蜜桃花茶)
水蜜桃味好香,入口甜度啱啱好,而且幾暖胃,底坐有蠟燭暖住,成晚都keep到個溫度,飲完叫店員加水,竟然仲係咁濃郁,好抵飲!可以兩個人share
荔枝乳酪沙冰
好香荔枝味,諗住咁香飲落會好甜,但又唔會喎,乳酪沙冰都幾滑口,又酸度適中.荔枝既甜味同乳酪既酸味都幾夾.
法式芝士焗薯條
原來好多芝士,碟面同下面都見到芝士醬,當然唔小得會有拉絲,薯條本身都炸得幾脆,食下小食又玩下貓貓都幾享受.
煙三文魚番茄芝士醬
意粉碟邊用蕃茄醬整成既貓貓公仔好得意,又夠哂特式.意粉既蕃茄味適中,芝士味唔算太濃,都幾多煙三文魚,意粉入口仲係熱辣辣.
吉列豬扒日式麻醬烏冬
吉列豬扒炸得幾脆,唔會好厚炸粉,烏冬口感都唔錯,最鐘意係佢個日式麻醬,令到成個烏冬都好香,而且麻醬份量都夠多,唔會食食下冇味.
法式焦糖燉蛋
燉蛋表層係脆既,但係裏面唔係熱,同想像中有少少出入,不過都有蛋味,所以呢個就一般啦.
其實去呢類型cafe,目的都係為咗同貓貓玩,對食物嘅要求都唔會太高,但呢度真係除咗貓貓得意之外,食物都幾好食,加分喔!
呢隻貓貓真係好可愛,我覺得全場最可愛係佢,因為佢個樣十足十一隻傻既加菲貓,但可惜佢比較怕人,好難先捕捉到佢嘅神情.另外我亦好喜歡草餅,因為佢白色,而且細細隻攬起上嚟軟綿綿,非常舒服.
呢度嘅貓咪真係好痴人,玩到我唔捨得走,店員又會介紹下d貓,同客人傾下貓貓既野,最後玩左差唔多三個鐘.


text:
Read full review
2018-10-01 44 views
好耐都無去食鐵板燒啦,果日口痕好想食,就約左朋友仔星期六下午去食過悠閒鐵板大餐! 今次去都係去CWB,因為上次食過鍋處雪舟之後,店員話同一棟有佢地另一間店 - 鐵板燒雪舟,係食鐵板燒既,都一樣咁正,叫我地有機會試下! 所以就同朋友仔去試下!一去到見到好得意既熊本熊!好cute啊,主打介紹熊本野食! 唔知今次有咩正野食呢? 果日去到好在有book位,坐左係bar台,個feel好正,如果唔係下午既話,我一定叫sake飲! 不過今次食lunch就算啦! 我就叫左個set lunch, $300幾好抵食!Set lunch - 一開始當然有醒胃沙律+小食啦! 粟米沙律好夠凍,好fresh! 不過最特別都係個小缽,漬物類既紅蘿蔔,牛膀, 酸酸地,好好味呢!食完冷盤,當然食返d熱野啦, 茶碗蒸就啱晒啦! 食鐵板燒既茶碗蒸最特別既係你面前即蒸即食,所以d蛋好滑,除左有冬菇外,仲有洋蔥同紅蘿蔔! 雖然簡簡單單,但係食到蛋既鮮味!Yeah...食完茶碗蒸,終於都到我最期待既鐵板燒! 每次見到廚師係鐵板上煮野,真係一種享受! 一邊炒一邊聞到野食既香味,真係好正! 鐵板燒帶子+大蝦,好好好香啊! 配左意大利
一去到見到好得意既熊本熊!好cute啊,主打介紹熊本野食! 唔知今次有咩正野食呢?
果日去到好在有book位,坐左係bar台,個feel好正,如果唔係下午既話,我一定叫sake飲! 不過今次食lunch就算啦! 我就叫左個set lunch, $300幾好抵食!
Set lunch - 一開始當然有醒胃沙律+小食啦! 粟米沙律好夠凍,好fresh! 不過最特別都係個小缽,漬物類既紅蘿蔔,牛膀, 酸酸地,好好味呢!
食完冷盤,當然食返d熱野啦, 茶碗蒸就啱晒啦! 食鐵板燒既茶碗蒸最特別既係你面前即蒸即食,所以d蛋好滑,除左有冬菇外,仲有洋蔥同紅蘿蔔! 雖然簡簡單單,但係食到蛋既鮮味!
0 views
0 likes
0 comments
Yeah...食完茶碗蒸,終於都到我最期待既鐵板燒! 每次見到廚師係鐵板上煮野,真係一種享受! 一邊炒一邊聞到野食既香味,真係好正!
鐵板燒帶子+大蝦,好好好香啊! 配左意大利黑醋,令到海鮮既味特別香濃!帶子外表煎得好香脆,肉質好嫩!
0 views
0 likes
0 comments
大蝦個尾燒得幾正!夾起尾黎食,好豪爽啊!
主食II - 就係鐵板和牛柳! 哇,真係未燒見到都流晒口水! 和牛柳紋路好靚, 雪花紋好均勻,而且望落好嫩,應該好淋!
鐵板燒出來既牛柳真係好香,和牛係唔同d既,配上特調既燒汁好香濃! 今次既和牛燒我點左70%熟,面煎得好香, 裡面仲有d血,好juicy, 好好味啊!
0 views
0 likes
0 comments
主菜話咁快就食完啦, 點都要食d菜既! 鐵板燒set必定有既燒野菜,廚師燒得都好香口,幾好食,蒜心好嫩好好食!
0 views
0 likes
0 comments
食完咁多樣野,點都要食返個飯既!招牌鐵板炒飯點可以少呢? 不過呢度既係非一般炒飯! 見到廚師將其中一d飯壓成平面,好奇特,究竟佢係度做緊d咩? 原來係整米紙,真係估你唔到,米紙脆到索索聲,好香口! 好特別啊, 廚房真係玩鐵板玩到出神入化,勁!
0 views
0 likes
0 comments
食飽飽,最後飲返碗麵豉湯,成個人暖晒,好舒服啊! 整體黎講,$300幾既鐵板燒set lunch食到咁多野,真係唔錯! yummy!
Post


text:
嗯.致被圈養的豬︰
「今日個牌收皮之後,我俾人抽仲多過俾人鼓勵安慰,好似我同我個台欠撚柒咗佢地咁,你就知咩事,係就知香港(人)冇撚得救.我唔係最介意你地抽柒我,我知你地唔睇電視,邊個有牌關你差事,但最悲哀嘅係你地似乎冇人明,你地依家唔係冇咗一個台咁簡單,你地係容許冇咗個台而個政府用"一籃子","循序漸進"等等由大陸傳過嚟嘅匪語嚟耍鳩你地,真正原因被保密協議掩蓋,反映香港已經係大陸省市之一,乜都講潛規則,講後台.第時你地因為"一籃子原因"而仆街,冇咗份工,我會放長雙眼,食住花生睇你點折墮.
而事實上過去,將來呢個港共政府都係會不斷用匪語言偽術耍鳩你地,都唔好講到要"佔中"咁大陣仗(我開頭聽落都覺得ok,但為個牌佔中好可能變成浪費民氣),你去為呢件事嘈,上街,聲討,都係攞返啲咁the尊嚴而已,都好過咩都唔做.如果你郁都唔郁,全亞洲以致全世界,都會當你香港人係活該仆街死十次嘅死契弟.
不過我想講,我作為一個星斗小市民,日夜奔波,一向冇咩時間參與政治運動,可能喺好多社運名流眼中係一個冷感愚民,時事知識亦欠奉.我過去年半,捱過無數個通頂,犧牲過無數個周日同公眾假期俾工作(星期六都係工作日冇補假),放個假都充滿罪惡感(會俾同事喺whatsapp,facebook開post抽水,屌柒),突然之間有假放會因為冇節目而惶恐不安,都跌跌撞撞,好不容易咁完成咗三個作品,好老實講我聽日就飛東京睇Loud Park 13,都仲要改起稿先走得(旅行期間仲要接whatsapp order,睇明朝歷史的資料keep住進度),而呢批稿係我最dum心血落去嘅一個project,一個注定成為經典or cult典嘅sitcom,不過自今日起後,永遠冇可能出到街了,你地永遠冇得睇,你諗下係邊個損失?你地冇得睇,連覺得差,要cap圖上網屌柒嘅機會都冇,香港人,明白自己同圈養嘅豬冇分別嘅客觀事實未?我唔敢話自己損失時間健康青春去做嘢係好偉大嘅一件事,我純粹想講,忍得落港共政府呢一鑊嘢,你班香港人就係柒頭皮,移民去第二個國家都冇人睇得起你.
算吧喇,玩完架喇,一個禮拜返嚟之後,公司應該開完會俾晒通知出嚟點樣人事調整,都係時候為自己鋪定後路.呢次(好大機會的)失業,唔係因為我個人工作表現或僱主企業經營問題,係港共政府造成的,我永遠都會記住.我冇半澤直樹咁把砲,下下要人十倍奉還,乜都跟到尾;不過仇怨就係仇怨,很遺憾,很悲痛都要講句,個人取態是確定了:在公,在私,與共匪誓不兩立,與689誓不兩立.這也許是小弟維持少許人格尊嚴的唯一方法吧.錢對於我來說始終最重要,皆因我多數無伴終老,今日你689蘇錦樑搞到我間公司雞毛鴨血,同斷我米路,斷我衣食冇分別,我到死嗰刻都唔會遺忘,你明唔明?已經唔係政治爭拗同立場分歧嘅膚淺層次,係生存嘅問題,一講到生存,就學Tony Stark話齋:"There's no politics here, just good old fashioned revenge."」


text:
艾波祖卡 必去景點及Ponta de Serrambi 海灘附近酒店推介
Ponta de Serrambi 海灘附近酒店預訂
神秘優惠價幫你慳更多
即時揭開神秘優惠價,慳得更多
艾波祖卡必去推介 - Ponta de Serrambi 海灘
想去 艾波祖卡 自由行?等 Hotels.com 帶你玩盡 艾波祖卡Ponta de Serrambi 海灘 啦!留意我地文章,話你知去艾波祖卡 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋艾波祖卡Ponta de Serrambi 海灘 附近有咩酒店,等你更加容易計劃行程,慳返酒店來回景點嘅時間.
艾波祖卡Ponta de Serrambi 海灘 自由行
去得艾波祖卡Ponta de Serrambi 海灘 自由行最緊要一定係揀啱日子去.一啲熱門景點例如,艾波祖卡 嘅 Ponta de Serrambi 海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
艾波祖卡Ponta de Serrambi 海灘 交通
想去Ponta de Serrambi 海灘 暢順無阻濟,最好就係出發前,睇清楚艾波祖卡Ponta de Serrambi 海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
艾波祖卡Ponta de Serrambi 海灘 必食必買攻略
艾波祖卡Ponta de Serrambi 海灘一直都係旅遊熱門地點,去到艾波祖卡Ponta de Serrambi 海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
土耳其卡巴
土耳其卡巴(粵拼:tou2 ji5 kei4 kaa1 baa1,土耳其話:döner kebap,字面指「氹氹轉烤嘢」),通常習慣就噉叫卡巴,係一種氹氹轉烤嘅羊肉,牛肉或者雞肉切落嚟,加上配料而成嘅一種土耳其嘢食(Turkish cuisine),亦都係一種卡巴串燒.有人將卡巴同沙威瑪(shawarma)同 Gyros(Gyros)相提並論,因為幾種都用類似嘅肉類製成,但實際嘅做法同形式上就有啲分別.卡巴通常係似三文治或者用比得包(Pita,一種中東盛行嘅扁麵包)包住嘅;而沙威瑪就用墨西哥薄餅(tortilla)夾住(但兩個嘅分別逐漸變得模糊).至於Gyros 係用比得包夾住.三個嘅餡料都有好大嘅分別,Gyros 嘅餡料變化唔大,而卡巴及沙威瑪亦有唔同餡料嘅變化,有各種嘅沙律材料好似紅蘿蔔同紅椰菜等,亦可以用薄荷,而醬料亦有唔同嘅配搭,甚至可以揀辣椒汁.
目錄
歷史[編輯]
18世紀嘅遊記中,卡巴係指一種嚟自安那托利亞嘅菜式,主要材料係將羊肉用會郁動嘅棍叉住,並放喺爐上燒烤.喺傳統上,呢個菜式係將羊肉,飯同一種加咗牛油同青胡椒嘅辣汁一齊上碟嘅.
而卡巴嘅原形係「Oltu kebab」,到而家仍然喺唔少土耳其嘅城鎮中見到.「Oltu」係喺Erzurum附近嘅一個土耳其小鎮.而原形係將肉打橫燒同削嚟嘅厚肉片,用L字型嘅(Oltu shish)棍叉住嚿肉來燒.而現代卡巴雛型就係喺19世紀土耳其發明嘅布爾薩.
今時今日,卡巴通常係好似三文治噉用比得包夾住嚟食,噉樣嘅食法早喺1960年代始於伊斯坦堡.而家喺世界各地都可以食到卡巴,近排係喺1971年嘅德國柏林發明嘅,佢係將原本嘅卡巴改良,加上多啲沙律及醬料,以求更適合德國人嘅口味.由1980年代開始,卡巴就成為德國最流行嘅快餐嘢食.
材料同整法[編輯]
卡巴嘅烤肉片有羊肉,牛肉或雞肉,但由於卡巴源於土耳其,作為一個伊斯蘭教國家,唔會用豬肉做卡巴嘅材料.而喺發生瘋牛症事件過後,亦曾經用過烤魚作為卡巴嘅餡料.而一個典型嘅卡巴三文治係烤肉片,再加上生菜同土耳其麵包而成.而醬料可以揀辣醬,蒜味酸奶同香草酸奶,而喺某啲地方,更有用羊奶芝士作為餡料嘅.
至於烤肉片嘅製法,就有下列兩種:
- 最正宗同普遍嘅方法係將一片片嘅瘦肉片叉喺一支垂直嘅棍上,好似個圓柱體噉,然後放喺紅外線爐邊煮,偶而會有啲蔬菜,如番茄,洋葱等放喺肉棍上,以蔬菜嘅汁液保持肉片嘅濕度,減低燒燶嘅機會.
- 而有啲平價嘅舖頭就將已調味嘅肉片及免治肉撈埋一齊,放喺普通嘅爐上燒烤.而呢個方法唔獲得鼓勵,而德國更有條例限制免治肉嘅含量,唔可以超過總數嘅60%.
而由烤肉串切出肉片嘅方法,都有兩種:
- 傳統嘅係用一張又長又尖嘅刀將肉割落嚟
- 用有圓型刀片嘅電刀,將肉片切更薄,可切出更多塊.
世界各地嘅卡巴[編輯]
卡巴現今喺歐洲,加拿大同唔少其他嘅大城市盛行,而大多都係以德國改良嘅卡巴為主.而喺唔少西方國家,卡巴係一種流行嘅宵夜,而卡巴舖亦傾向喺較夜嘅時間開放以照顧夜晚出街嘅人士嘅需要.
德國[編輯]
喺德國,中東菜式,卡巴,土耳其麵包以及Falafel等比漢堡包及香腸更流行,喺年青一代之間好流行(當地人稱為「Döner」);唔少嘅年青人以卡巴作為午餐同wet後嘅宵夜.而以柏林為例,價格就由1歐元至4.50歐元不等.而卡巴嘅總類亦唔少,其中一種係「Kebab mit Pommes」,同一般嘅卡巴相似,但內裏嘅蔬菜餡料就被換成薯條,亦有啲卡巴係以薯條取代土耳其麵包當餸嚟食嘅;有啲更係只有沙律菜而冇肉,德文叫做「Vegetarischer Döner」(Vegetarischer意思係「齋嘅」).
據統計,德國人每日食200至300公噸嘅卡巴;喺1998年,佢哋一年使咗15億歐元喺卡巴上.至於佢能夠盛行嘅原因,最主要係因為德國境內有大量嘅土耳其人居住.喺第二次世界大戰之後,由於戰爭導致勞動力短缺,有大批嘅外地人被邀到德國進行重建工作,以解決勞動力短缺問題,當中以土耳其人最多,而喺重建後亦有唔少嘅土耳其人喺德國居留,並開設唔少嘅舖頭仔,而卡巴嘅方便性更受唔少勞工歡迎;自此,佢就開始流行全國.
喺德國,卡巴通常用蠟質嘅紙包裝,而紙上有一個男性廚師揸住刀企喺肉串前嘅,而呢個造型亦見於德國嘅柏林圍牆.
奧地利[編輯]
喺奧地利卡巴嘅材料同德國嘅大致相同,但羊肉經常被雞肉代替.喺都市地區,尤其係喺維也納非常流行.佢逐漸威脅到當地傳統小食,好似燒香腸(Würstelstände)等嘅地位.喺呢度,啲人叫卡巴做「Kebap」,而唔係德國人講嘅「Döner」.呢個令德國遊客感到混亂,亦成為奧地利人取笑嘅題材.[未記出處或冇根據]
土耳其[編輯]
喺卡巴嘅發源地土耳其,德國式嘅卡巴受到當地人嘅鄙視,但喺經營旅遊業為主嘅南方沿海地區,唔少旅客要求食「真正」嘅卡巴,但諷刺嘅係,佢哋要食嘅其實係德國化嘅卡巴,並唔係正宗嘅;所以有唔少嘅旅遊區亦有賣三明治嘅德國卡巴,甚至代替咗傳統成為主流嘅菜式.而正宗作為主菜嘅卡巴(所用嘅肉喺烤之前浸過鹽水,並冇免治肉,以及用正宗嘅比得包及醬料作為佐料而成)仍然可以喺全國各地見到.但喺快餐嘢食,德式嘅卡巴佔有嘅比率越嚟越高,稱為「döner sandviç」或「ekmek arası」,係一種用麵包做底(唔係比得包),加上烤肉及沙律(以番茄,洋葱,生菜及醃黃瓜製成)作餡料嘅小食,但冇任何嘅醬料.
英國[編輯]
喺卡巴(當地人叫「doner kebab」或「donner kebab」;而阿拉伯名「shawarma」亦好常見)上加上沙律及醬料,係一種喺英國同愛爾蘭流行嘅菜式.售賣卡巴嘅店舖通常會提供辣椒醬,燒烤醬以及最常見嘅酸奶醬,而薄荷醬(Raita)亦係常見嘅醬料.顧客可以依自己嘅喜好而揀醬料嘅濃度,好似小辣,中辣等,但醬料嘅成分就唔係太清楚,而且各地都唔定.卡巴喺當地常被視為外賣食品或宵夜,喺英國星期六夜生活中佔咗好重嘅角色,但唔似德國人噉作為主食.以下係卡巴嘅喺英國嘅製做方法:
- 用比得包包住
- 放喺維吾爾麵包上
- 麵包,肉同沙律分開放喺盤上
- 將烤肉,同薯條放喺碟上,好似英式名菜炸魚薯條(Fish and chips)噉,但冇任何沙律及麵包.
英式卡巴嘅香料同土耳其及德國嘅唔同,因為大多數嘅卡巴係由塞浦路斯嘅移民製作嘅.而英式嘅菜單有「doner」(典型嘅卡巴),「shish」(有羊肉及雞肉),以及「kofte kebab」,呢個係一種特別嘅卡巴,有麵包及薯條作佐料.而「doner meat」(中東烤肉)亦經常作為意大利薄餅及漢堡包嘅配料;而大家普遍並唔清楚用動物嘅邊個部位作為烤肉,所以呢個成為唔少傳說同笑話嘅來源.
喺愛爾蘭嘅都柏林,有唔少嘅土耳其同小亞細亞裔嘅移民湧入,食卡巴嘅人增加咗唔少,尤以喺市中心做嘢嘅(返工)以及去wet嘅夜番人最犀利.
法國[編輯]
卡巴同薄餅,漢堡一樣,都係喺法國見到嘅幾種快餐嘢食之一,亦係最平嘅.大部分嘅卡巴舖(法國人稱為kebabs)係由土耳其移民所經營嘅.而一個基本嘅卡巴就係用土耳其麵包再加上烤牛肉片,洋葱及生菜,而醬料就有「sauce blanche」(法文係白醬,指酸乳加上蒜及香草),突尼西亞紅色辣醬(harissa),茄汁以及幾種其他醬料,好似芥末.卡巴亦通常附上薯條,而薯條更會放入麵包入面.其他種類嘅卡巴亦有唔少,好似雞,魚肉,甚至係香腸,而土耳其麵包亦不時換做比得包.
澳洲[編輯]
喺澳洲,卡巴隨住希臘,土耳其,前南斯拉夫同黎巴嫩嘅移民傳入.而家,卡巴亦好受歡迎;而佢哋認為佢(卡巴)係麥當勞同肯德基比較健康嘅快餐嘢食.當地嘅卡巴通常係以比得包或土耳其麵包為佐料,較少以三文治嘅形式出現.喺澳洲某啲希臘人口比中東人多嘅省,人哋叫卡巴係souvlaki,Gyros或yiros.喺西澳洲,一份卡巴更包括咗煎蛋.
喺雪梨,雞,牛,羊肉嘅卡巴好容易可以喺市郊唔少外賣舖搵到.而當地嘅卡巴大多將生菜,番茄,洋葱,中東沙律(tabouli)同芝士放喺比得包上.而最常見嘅醬料就有茄汁,燒烤醬(hummus),蒜泥同辣椒醬,餡料可以放喺麵包上或者係分開放嘅,更常見嘅方法係將所有東西嘢捲喺一齊.後者嘅處理方式有兩種,一係將佢包起來以便焗烤,呢個方法可以令麵包變得鬆脆及香濃,而另一種就係唔使焗烤.喺澳洲首都坎培拉,就有另一種方法,係將塞咗餡料嘅麵包放喺爐底烘一分鐘,其後就好似平時嘅食法一樣,將個卡巴用紙包起,以防餡料跌出嚟.
喺布里斯班,卡巴嘅製法就受到黎巴嫩嘅影響.
喺澳洲某啲地方,人哋叫售賣卡巴嘅地方做「Kebaberies」,而卡巴烤肉亦作為一種意式薄餅嘅餡料.
芬蘭[編輯]
喺芬蘭,卡巴因為土耳其人嘅移入同埋開設餐館而變得受歡迎起嚟.而喺當地,卡巴亦作出咗改變以符合地區需要,例如多用當地非常普及嘅牛肉.卡巴喺當地被視為快餐,而嗰度嘅餐廳大多都有賣薄餅,而且到咗夜深時間仍照常營業;喺當地,噉樣嘅餐廳最少有900間.而牛肉就作為主要嘅肉材,因為芬蘭人較習慣牛肉嘅口味,而且喺當地,牛係較平嘅.有啲卡巴就將兩種肉撈埋一齊.
當地人最鍾意食嘅卡巴(烤肉)菜式有以下幾項:
- Rullakebab(意思係卷式卡巴),係用薄餅皮包住,入面有烤肉,番茄,醃青瓜同椰菜,而醬料就係一般沙律醬,蛋黃醬,番茄辣汁等;一個噉樣嘅卡巴有大約一公斤重,可以畀多人食用;而更大嘅同類卡巴就被稱為「tuplarulla」(雙卷),同Rullakebab相似,但肉嘅數量就更多.噉樣嘅卡巴有時會用墨西哥辣椒(Jalapeño)調味,但唔少嘅辣椒仍然係用土耳其辣椒嘅.
- Kebab riisillä(卡巴烤肉拼餅)同Kebab ranskalaisilla(卡巴烤肉拼薯條),佢哋通常放喺碟上並附以沙律醬(蛋黃醬或類似嘅熱醬汁),而沙律菜就係常見嘅伴碟.
- Kebabpizza卡巴薄餅,呢個係卡巴烤肉加上辣嘅配料,好似墨西哥辣椒同土耳其辣椒;而其他嘅成份就有醃青瓜,沙樂美腸同番茄等.
- Pitakebab(或「卡巴」)同唔少國家所賣嘅傳統卡巴類似.
加拿大[編輯]
喺加拿大,有一種卡巴被稱為「Donair」,發源地係喺加拿大諾華士高沙嘅哈利法克斯.當地一間餐廳King of Donair聲稱喺1973年發明呢種卡巴.
呢種卡巴嘅肉同一般唔同,係由免治肉,麵粉或麵包糠及多種香料調製而成嘅,而醬料就係用煉奶(evaporated milk),糖,醋同蒜頭製成嘅.而肉同醬汁亦同番茄以及洋葱粒用比得包捲起.呢種卡巴嘅材料太多,而比得包就只能作為陪襯.喺一個噉樣嘅卡巴中,比得包吸收咗大量嘅醬料,以致佢難以同本體分開.
噉樣嘅卡巴喺加拿大大西洋省份係非常普遍嘅,唔少嘅快餐店都有賣呢種卡巴.而上述嘅食肆亦推出咗有同樣成分嘅薄餅及潛水艇三文治.而哈利法克斯亦因為呢種卡巴而出名.
喺酒吧收檔後嘅時間,當地有唔少人買卡巴做宵夜,而唔少薄餅店同唔少跨國連鎖食肆亦提供烤肉醬(donair sauce)畀食客品嘗.
日本[編輯]
卡巴喺日本開始流行,日文係叫「ケバブ」.喺唔少流行攤位都有得賣.卡巴亦經過適當嘅調整以適合當地人嘅口味,例如用椰菜代替沙律,而醬料就換咗係蛋黃醬.
喺當地嘅卡巴攤位中,大多數嘅僱員係印巴裔嘅移民.
瑞士[編輯]
卡巴喺瑞士全國各大城市,包括蘇黎世及巴塞爾都搵得到;而其中喺蘇黎世舊城中嘅卡巴攤檔就較有特色.
中國[編輯]
喺中國西部,尤其係新疆,因為土耳其嘅影響,卡巴被視為一種地方特色,並傳播到中國各地.
香港[編輯]
喺中環,尖沙咀亦經常見到唔少售賣中東食品及卡巴嘅舖頭;亦有快餐店售賣類似嘅嘢食.
台灣[編輯]
雖然卡巴呢個名喺台灣並唔常見,但係賣沙威瑪嘅攤位喺台灣就有唔少.台灣沙威瑪以麵包夾住餡料為主.
睇埋[編輯]
- 羊肉串
- 沙威瑪(Shawarma)
- 類似嘅墨西哥菜餚—Tacos al pastor,係調味嘅豬肉配粟米粉薄脆餅.
參考[編輯]
出面網頁[編輯]
- Domer Kebab and More at Turkishcook.com
- Kebab Journal blog community - reviews of (mostly British) kebab shops.
- A search engine for doner kebab (international coverage, but still focus on German kebabs)
- Collection of Döner Kebab paper bags
- recipe for a Halifax-style donair
- Video : Preparation of Döner Kebab
- http://www.naks.org.uk (National Association of Kebab Shops - UK)
- http://www.thechillisource.org Information about Kebabs in general and reviews of London Kebab shops


text:
由於年紀逐漸增長,兔友記行爲變得緩慢活動能力下降,所以兔友們會見到兔友記經常“發吽哣”或者訓覺休息.
爲咗舒展兔友記筋骨,幫助佢祛除老舊嘅毛屑,尤其係季節交替嘅換毛期,兔友記無論係長毛兔或者短毛兔,由於毛髮過長容易打結同埋哩埋邋遢嘢,所依需要定期幫兔友記梳理毛毛.
短毛兔友記要用排梳由頸部開始順住毛毛嘅生長方向將毛毛梳順,然之後用排梳逆方向梳理,將佢尾巴周圍打棘同黏結嘅毛髮梳開,梳理方法重複多一次;
長毛兔友記梳毛嘅前兩個步驟同之前短毛兔友記相同,跟住落嚟要用針梳將毛毛尾打結嘅部分梳開,如果打棘嚴重,有需要時可以將毛塊輕輕修剪,梳理重複多一次.
因爲兔友記關節慢慢退化,可以係籠裡面鋪好軟墊或草墊,兔友記活動嘅地方可以擺低地毯,有助於兔友記關節活動,同時令佢更加舒適;
另外,仲有一個關於抱兔友記嘅小技巧,兔友係抱佢嘅時候動作要溫柔少少;係地面抱佢起身嘅時候,先托住前半身慢慢偏離地面,同時托起佢嘅patpat,雙手一齊托起之後穩當將佢抱入懷,佢嘅脊椎與地面平衡,減輕脊椎嘅壓力.
兔友們睇住兔友記一步一步成長至年老,好似係屋企人一樣嘅存在,彼此互相開心關懷,兔友們要俾多D關心,繼續細心照顧呢個摯愛.


text:
貓頭鷹
貓頭鷹,係鴞形目(學名 Strigiformes),係鳥綱中嘅一個目.有超過130種.響所有大洲(南極洲除外)都有.大部分種係夜行食肉動物,而其身體特徵同生態配合得好啱.
鴞形目特徵[編輯]
本目鳥類嘅大細差好遠,大隻例如鵰鴞體長去到 90 cm,細嘅例如東方角鴞體長唔到 20 厘米.
本目鳥類頭大,嘴短而粗,嘴尖成鉤狀.兩隻眼向前,眼同個頭嘅比例相對大,係本目鳥類共有,同其他鳥類嘅區,頭部正面嘅羽毛排列成面盤,部分種類具有耳仔壯羽毛.對眼,面盤同耳仔嘅分佈同貓好相似,本目鳥類俗稱貓頭鷹.
本目鳥類嘅耳窿喺頭嘅兩側,分佈同形狀都唔對稱,有利佢哋係黑麻麻嘅還景準確確定聲音嘅來源.
本目鳥類瞳孔大,多啲光入眼,視網膜中視桿細胞(只有一種視覺色素,即視紫紅質可以分辨明暗,唔識分辨細節同顏色)非常之多,冇視錐細胞(喺強光刺激下,有三種視覺色素,能分辨細節同顏色),以至眼內成圓柱狀(而唔係球狀),對弱光亦好敏感,適合夜間活動.
長耳鴞嘅耳孔由於柱狀嘅眼球有堅硬鞏膜環支撐住,所以眼睛並唔可以向唔同方向轉動,要望唔同方向嗰陣,需要轉動整個頭部.亦因此本目嘅鳥有著靈活嘅頸骨,頸部可旋轉270度.另外,眼中有3張眼瞼,上眼瞼會響眨眼時放下,下眼瞼會響睡覺時蓋上,而中眼瞼係一線狀組織,會響眼面上下移動清潔眼面.同其他雀鳥唔同嘅另一地方,係佢哋雙眼向前,視區重疊,可因此分辨到距離.本目雀鳥翼嘅形狀不一,一般較短圓,初級飛羽11枚,次級飛羽缺第五枚,尾短圓,尾羽12枚,部分種類10枚.
領角鴞快要蓋上嘅上下眼瞼.本目鳥類腿強健有力,爪強銳內彎,部分種類例如鵰鴞,成隻腳部均被羽,外觀極其強悍.本目鳥類趾形均為轉趾足,即第四趾可以前後轉動.
長耳鴞嘅全身羽毛柔軟輕鬆,羽色大多數為啞暗嘅棕褐灰色,柔軟嘅羽毛有消音嘅作用,令本目鳥類飛行起來迅速而安靜,加上啞暗的羽色,非常適合夜間活動.
鴞形目鳥類嘅進化[編輯]
呢個目嘅化石資料始終有限,可能源自始新世嘅原鴞科鳥類,現已絕種;響法國中新世地層,就曾發現過草鴞屬鳥類嘅化石;德國嘅中新世地層,就發現到角鴞屬嘅化石;法國嘅下漸新世地層發現鵰鴞屬同耳鴞屬嘅化石;德國同北美洲嘅中新世地層發現林鴞屬化石;而中國無鴞形目鳥類化石出土.
鴞形目習性[編輯]
貓頭鷹晚上大多數喺樹上休息,部分種類住喺岩石間同草地上.
本目鳥類絕大多數係夜行性動物,晝伏夜出,白天隱匿響樹叢岩穴或者屋檐中唔易見到,但也有部分種類例如斑頭鵂鶹,縱紋腹小鴞同鵰鴞等白天亦不甘寂寞,常外出活動;一貫夜行嘅種類,一旦嘅白天活動,常飛行顛簸不定好似啲人喝醉酒咁.
本目鳥類鳴聲多變,嘶啞刺耳者有,悅耳如樂音者亦有.
本目鳥類均以動物為食,食物包括昆蟲,蚯蚓,青蛙,蜥蜴,雀鳥同細隻嘅哺乳動物等.體形較大隻嘅鴞類例如鵰鴞,雪鴞多以中小型哺乳動物如鼠類兔類為食,體形較小嘅鴞類如紅角鴞則以昆蟲為食;亦有部分種類如漁鴞屬嘅雀鳥,以魚類等水生動物為食.本目鳥類常將獵物成隻吞落肚,等消化後再將唔能夠吸收嘅皮毛骨頭幾丁質等雜物混成團狀吐出嚟,稱為唾餘,通常通過分析唾餘中嘅殘骸可以準確地瞭解一種鴞類嘅食性.中國古人好早就觀察到呢這一個現象,但錯誤咁認為唾餘係鴞類吞噬父母後吐出嘅骸骨,因而認為鴞係一種不孝之鳥.大隻嘅貓頭鷹有時重會捕食其他細隻屬嘅貓頭鷹.特別係對於雕鴞,灰林鴞同長耳鴞係不可忽視嘅食物來源.
鴞形目繁殖[編輯]
本目鳥類通常一雄一雌配對,但個別種類(如鬼鴞)嘅配對係一雄多雌或一雌多雄.本目鳥類嘅繁殖一般從3月至5~6月,有啲種類較早,1月就已經開始繁殖.除咗個別種類之外,本目鳥類喺繁殖過程中唔會築巢,而係利用樹洞,岩穴或其他雀鳥合適嘅棄巢孵卵育雛.
本目鳥類一窩產卵數量不定,體形較大者產卵較少,而體形較小嘅種類產卵通常較多.孵化期約一月左右.孵卵一般僅由雌鳥完成,育雛則雄雌共同承擔.本目鳥類均為完成雛,孵化後體被絨羽,耳目緊閉.鴞類產卵孵卵周期較長,喺同一個巢內由於產卵時間和孵化時間嘅差異,雛鳥體形大小常有巨大嘅差異,個別種類如雪鴞喺食物蕭條的年景會出現較大雛鳥殘食幼小雛鳥嘅現象,但呢種現象並唔普遍.
本目鳥類壽命較短,例如倉鴞壽命僅16個月,只有少數鳥類能夠達到9年壽命.
歐洲貓頭鷹種[編輯]
歐洲大陸有13種貓頭鷹,但係大多數住喺亞洲同北美洲.因此佢哋有唔同嘅活動空間,並且同棲息環境相適應.
喺北歐生存嘅雪鴞,同其他貓頭鷹種相比,和猛鴞,鬼梟同烏林梟一樣,雪鴞係被迫往得最北遷移嘅貓頭鷹種.雕鴞係歐洲最大嘅貓頭鷹種,數量喺長達百年嘅人類獵殺後逐步回升.長耳鴞,短耳鴞同灰林鴞呢啲常見嘅貓頭鷹都屬於佢嘅獵物.
最為人所識嘅可能就係倉鴞,因為佢非常鍾意喺人類墾殖(或居住)嘅地方活動.歐洲最細嘅貓頭鷹當屬花頭鵂鶹.大啲啲嘅係紅角梟同縱紋腹小鴞.
繁殖動向[編輯]
喺香港,海洋公園有養貓頭鷹,而香港濕地公園裏面亦有一啲人工鳥巢,有貓頭鷹繁殖嘅記錄.


text:
Orderly inhuman. Trivially sensitive. Incredibly traumatized.
中國出品嘅綜藝節目向來非我所好,但凡留意,都一定係有想睇嘅香港藝人參與,或者抱持人皆有之嘅獵奇心觀望,因為真人騷唔真實,遊戲騷有形無神,刻意為之嘅節目效果實在不敢恭維.近日友人極力推薦《中國有嘻哈》,我唔睇由自可,一睇,驚為天人.聽完大半集噪音(中國譯make some noise做發出噪音),我忽然就後知後覺咁明白到,原來中國節目或者志不在爭奪優勝,超英趕美,以富有中國特色嘅光怪陸離突圍而出,更似係製作人嘅真正野心,只係普通人如我一直以黎誤解太深,未及發現中國綜藝嘅雄心萬丈.
就以《中國有嘻哈》為例,成檔節目由參演明星嘅聘用,到小試牛刀嘅參賽者,都係怪得令人驚訝.節目開宗明義,點出中國都有嘻哈,但參演明星一概成分不良,同中國淵源極淺.因為質問人有冇freestyle而突破柒限嘅吳亦凡,生於廣州但長於加拿大,揸加拿大護照又受訓於韓國,直至成名離隊搵真銀之前,人生大半嘅時間都同中國無關,而嘻哈嘅修為(如有)亦然.再睇潘瑋柏,美國出世,就讀台北美國學校,然後美國大學畢業,活躍嘅國家都係台灣,除咗膚色係亞洲人,識講中文,唔知佢做乜走去鄰國做導師.而張震嶽同MC Hotdog,一個阿美族,一個台灣土生土長,亦根本稱唔上中國音樂嘅代表人物.即使模糊他人身分認同再配搭銀彈攻勢迫人跪低係中國出咗名嘅手段,但一個貨真價實made in PRC嘅嘻哈歌手都搵唔到就開檔《中國有嘻哈》,掛羊頭賣狗肉以外,亦有些少暗示咗台灣有比中國更自由嘅風氣嘅政治不正確.
嘻哈音樂難以紮根於中共治下嘅疆界,其實原因極其顯淺,就係嘻哈精神唔可能喺人習慣自我審查嘅環境出現.中國嘅民眾,口齒伶俐,能夠按住節奏連珠炮發嘅多不勝數,但能夠展現態度嘅少之又少,就連已經有一定知名度嘅參賽者,都只係表演緊表面嘅嘻哈音樂.
嘻哈係美國黑人文化,之所以唔簡單稱之為黑人文化,係因為佢嘅發源地係紐約嘅Bronx,用嘅語言亦係美國嘅英文,窮困嘅黑人族群同七十年代嘅美國呢個環境都係不可或缺,反而當時部分已經擠身社會主流嘅黑人則同嘻哈關連唔大,而同樣生活水準低下嘅拉丁裔美國人亦對文化有所貢獻.地下室之中,黑人聚眾作樂,以據講古非洲文化已有跡可尋嘅饒舌方式配合節拍唱歌,而內容方面則著重表現真實想法,宣示自我叛逆,向有權者申訴對現狀嘅不滿.因此,嘻哈起初只係邊緣地帶嘅次文化,直至欣賞同跟從饒舌嘅人日漸增加,有人會趁空檔隨節奏起舞,再有人實驗性質嘗試以直接轉碟替代舊有播歌方式又竟然殺出新路,嘻哈音樂至開始為外界所發現,然後風靡美國以至全球.
正因為嘻哈文化其來有自,要忠於嘻哈,必須要貫徹嘻哈精神,至會唱得有靈魂,言之有物.即使音樂人未至於言之有物,至少要係勇於敢言,自成一格,而非隨波逐流,任人擺布.《中國有嘻哈》成堆參賽者喺演唱嘅速度,語句嘅押韻,節奏嘅準繩,姿勢嘅創新幾方面,達到一定水準嘅大有人在,歌詞倒背如流亦似乎係家常便飯,但一聽佢地嘅歌詞,內容來來去去都係用好乾淨嘅言辭去講人地點樣睇唔起自己然後自己有朝一日會點樣揚眉吐氣,全部都失真而殘缺,淪為無病呻吟.嘻哈文化積極嘅意義,係提倡直接坦蕩,即使時見鄙俗之語,露骨色情,但至少係面對自己,無所畏懼.但喺中國,獲准播放嘅節目務必要有教育意義,因此上帝鬼魂唔講得,鹹濕賤格嘢唔講得,人權平等自由意志唔講得,就連日常生活無處不在嘅粗口都唔講得——一一閹割之後,搵Eminem去rap,分分鐘都會畀人叮走.嘻哈音樂節目要求愛國愛黨,爵士音樂節目要按領導指示綵排力求萬無一失,中國式嘅點撥,中國式嘅扭曲,高不成低不就,難免空餘嘻嘻哈哈.
雖然中國同嘻哈精神因為政治氣候而零舍格格不入,但停留喺只習其形而難得其神嘅,唔只中國.嘻哈精神係黑人喺西方文化之下嘅開創嘅次文化,係受美國意識形態影響之下嘅產物,從文化精神到表現方式,其實都同東亞人固有嘅生活信條大有距離.就好似體型高挑以至壯健嘅任何女性,普遍著唔出和服嘅美感咁,喺所謂全球化嘅現代,音樂交流無可避免,但西方音樂既然由西方文化背景所衍生,當非西方人接觸西方音樂,音樂底下嘅兩套文化,亦自然難免有所碰撞,產生不適應,擦唔出火花.大多數時候,大眾認定係要黑人至唱得到黑人音樂,但事實上係身處某個環境遭受某種待遇熟習某種生活方式嘅緣故,多於身分.
東亞嘅儒家文化,對於有話直說,從來缺乏一致贊成嘅推崇,而日本文化,亦唔係以開門見山為美德.儒家文化著重人情倫理,要求人喺講出心中所想之前,考慮長幼輩分,考慮家族利益,亦強調忍讓退讓係良好品格,肆無忌憚吐出狂言,同埋不修邊幅嘅衣著,都係不得人心嘅言行舉止.人由細到大浸淫中華文化,即使喺長大之後局部西化,亦唔容易調節同擺脫長期潛移默化而習得嘅思考慣性同生活方式,要唱出嘻哈嘅粗野狂放,我行我素,可以想知,係比美國人更有難度,周杰倫高舉嘅嘻哈旗幟,或者就係一種折衷.
另外,日本人對於旁人觀感嘅關切,同埋相當敏感而含蓄嘅習性,亦都唔鼓勵人脫離本位,隨心所欲,就算心有積怨,佢地亦唔會大搖大擺咁到處聲張,惟恐一己想法無人裝載.加上日本文化習慣將外來文化在地化,嘻哈所附帶嘅來勢洶洶,互相挑釁,亦好難唔經加工就成為日本文化嘅主流.正因為文化差異,有嘻哈感覺嘅亞洲臉孔,其實都係西化得好緊要嘅人,西化到一係佢就直頭成長於西方文化,一係佢就係佢所處身嘅社會之中嘅邊緣人.呢種情況其實喺歐洲都有,例如斯堪地那維亞地區同東歐國家嘅音樂口味亦同美國有唔同,但差異或者未至於東西方之大.想像南亞寶萊塢風格結合嘻哈饒舌容易,但想像印度電影有人高唱無神論,暫時所能想像到嘅只有宗教人士嘅猛烈反擊,嘗試嘅電影公司簡直自取滅亡.
無論如何,西方文明,或者美國文化所包含嘅精神到底係現代化嘅必然進步方向,文明嘅唯一指標,定係某幾千萬人嘅自以為是,巧合稱雄而誤導世界嘅帝國幻想,直至美國霸權衰落之前,直至吳亦凡唔以自己作品進駐美國音樂榜為榮之前,都好難有定論.但正如和服係和式設計,唔會人人著得好睇,要一種服飾全球受用,本來就難免要有所割捨,甚至改頭換面,只係東施效顰而又缺乏土壤做足全套,註定比可笑更可笑.只怪如今西方依然領先,我又仍然係目光狹隘嘅美帝走狗,中國式嘻哈自暴其短,欠缺消化外來文化再另闢蹊徑嘅力量,呢類此曲只應中國有嘅娛樂,我身為外人,人生又苦短,都係無福消受.


text:
李國章 將太古城嘅物業賣出去件事,依家開始有𤓓味,原來條友係未向行政會議申報利益, 李國章 話買賣雙方嘅唯一股東都係佢自己,所以唔駛做利益申報.成件事十分之古怪,呢單交易佢做利益申報係有得益,有得益都唔申報,成件事十分之有可疑.
李國章 無乜理由唔申報
對大部分人嚟講,喺行政會議申報利益都係無著數嘅事,但呢單太古城交易係例外,因為一做咗利益申報係左手交右手,反而令到公眾釋除疑慮,至少無咁強證據證明有人知道個市要出事要賣樓走人,雖然海外公司一轉股東都無從稽考,成個交易嘅目的本來就十分之可疑,但至少無表面證據,果啲唱好樓市嘅友仔,可以用行政會議嘅申報嚟反擊.只不過,依家成單交易過咗咁耐都唔申報,件事就無咁簡單,呢啲唔係一時間忙得滯唔記得報, 李國章 唔係普通業餘政客,佢做過教育統籌局局長,佢係一直都知道並且好熟呢啲江湖規矩,所以呢單嘢係有人刻意唔報,如果表面上左袋交右袋都要唔做申報,咁係有乜理由,咁成個理由係十分之簡單,就係佢條友根本只係代持相關物業,表面上業主係佢,但實際上業主唔係佢,如果佢咁都申報利益係佢名下,佢就係真係好唔得閒,所以佢唔報,佢有無申請過豁免交加辣嘅稅項,我都唔知,因為以佢嘅江湖地位,公務員照計好快搞掂佢個豁免申請至係.
所以依家 李國章 咁講法,反而我對成件事更起疑, 李國章 係好熟規矩嘅人,佢唔係第一日喺政界玩,佢長期喺大學做教授,十分之熟悉各種官僚規矩,銀行都係一大堆官僚規矩嘅地方,所以我相信太古城果兩個單位依家嘅實質擁有人係另有其人,而且個單位應該係賣咗,因為如果佢送俾佢溝緊果條女,我相信叫星島之類報紙攞嚟當八卦新聞講,相信大把人會幫佢解圍,仲可能有人好羡慕添,但依家唔多似係呢種情況, 李國章 解唔解到畫我唔知,但關心香港樓市同銀行界嘅人,都應該心裡有數,依家個勢可以有幾危險,都係果句喇,依家係一個金融大變動嘅年代,趁大鱷未出嚟開餐走人先,好過你走都走唔到,屆時任人魚肉都無人可憐你.


text:
回力軒粵菜酒家
因澳門有些親戚未能出席家姐之前ge 飲宴, 所以今次請返佢地食飯 ~
都幾多點心選擇
乳豬
夾乳豬ge 包皮:D
乳豬醬
粟米墨魚餅
蟠龍紫菜卷
露筍鮮蝦餃
飽汁炆雞腳
爵士奶皇包
金錢肚
薑蔥牛百葉
蜜汁义燒包
鮑汁蝦仁燴飯
炸豆腐粒
好好食~ 入面係d 軟林林ge 豆腐黎, 不過都幾重味精味
薯仔餅
炒麵
蛋黃流沙包
不太強烈的流沙
酥炸流沙球
鮮蝦咸水角
金銀蒜蒸鮮魷
韭菜帶子角
個乳豬對眼比人拆左 lo !!
address: 新口岸回力球場2樓
tel: 853-2872-5555
食飽飽, 想周圍行下, 出左去氹仔行下威尼斯人發下新年財, 再出返官街食下野sin
嘩!! 勁大粒魚蛋ar!
當然係埋莫義記ge 木槺布丁la
焦糖燉蛋
三色帶菜糕
文記芋泥餅
比起上次間晃記好食好多! 起碼唔會有怪味ar!
原本諗住坐定定食hagen dazs 點知坐抵見到20% service fee
take away 好過la!
esmikso cafe 買ge 豬扒包 $17.6
take away 都要加一? ?
加左價都只係$12/10隻餃 !!!? 你幾時開門 ar?
天地一號蘋果果醋
買第3支終於飲到, ja 係大榮華飲過0個隻, 平日我唔鍾意醋味都鍾意飲, 可能因為有汽ge 蘋果果醋好得意 ~~


text:
Eisbaer,係德文入面嘅意思係指「北極熊」,亦即係我地今日嘅主角,由德國嘅Alphacool出品嘅一體式水冷.
「北極熊」亦都意味住極致嘅冰冷效果同時間擁有著高效運轉效能,呢個只係小編對北極熊嘅比喻感想咋~
藉住推出Eisbaer, Alphacool由組建水冷嘅基礎開始將一體式水冷市場全面革新. 傳統一體式水冷裝置一向都係一d可以稱得上係一次性,冇重灌,冇改裝,冇擴充性能嘅「即棄產品」,而今次Alphacool出品嘅”Eisbaer”係以模組化同埋可擴充設計推出嘅,唔止可以改裝,仲可以係有需要嘅時候重灌水冷液,改建水道重組都可以添!
亦即係話,”Eisbaer”唔止係一隻一體式水冷,仲係一隻可以同自組式水冷融合組裝,提供更強性能,更寧靜操作,遠比傳統一體式水冷強大!
如欲購買,請到以下超連結至Amazon:
Alphacool Eisbaer 280一體式水冷 – https://goo.gl/MYgizN
Alphacool Eisbaer 280一體式水冷 – https://goo.gl/EvAAud
一齊黎睇下Alphacool”Eisbaer”一體式水冷嘅規格~
特式與規格
技術規格:
水泵 (Alphacool DC-LT 2600 Ultra low noise Ceramic)
轉速: 2600RPM
電壓: 7-13.5V DC直流電
耗電量: 4W
最大流量: 70L/h
最大水推力高度: 0.85m
風扇(Eiswind 14):
軸承: sleeve bearing 套筒式軸承
電壓: 12V
電源插頭: 3-Pin
風扇轉速: 1100RPM (+/-10%)
吐風量: 62.31cfm / 106m3/h
風壓: 1.55mmH2O
聲噪: 29.4dB(A)
盒裝內容:
1x Alphacool Eisbaer 280 CPU水冷頭 – 黑色
2x Eiswind 風扇
1x Intel CPU插槽背板
1x Intel CPU插槽水冷頭扣具
1x AMD CPU插槽水冷頭扣具
PWM分流器
水冷頭組裝繫穩配件
1x散熱膏
係包裝入面,我可以留意到所有所需嘅水冷組裝組件.只需要一支螺絲批就可以完成整個組裝,假設如果你已經係機箱入面預留足夠空間的話,相信成個過程都唔洗5分鐘.
係套包裝入面,我地可以見到Intel同AMD嘅冷頭組裝組件.今次我地Review嘅sample入面呢就冇AM4冷頭組裝組件嘅,所以如果需要買的話,可以上www.aquatuning.de或者其他有提供嘅網站.
水冷排
Alphacool水冷排係用一個全紫銅為物料製造嘅水冷排.今次嘅水冷係由著名受眾用家所擁戴嘅Alphacool NexXxoS系列為基礎,同傳統嘅鋁製水冷排比較,全紫銅製嘅水冷排可以強效地提升散熱能力,同時間就算風扇轉速為寧靜模式,有一定厚度嘅全紫銅散地鰭片都可以有助高效地帶走熱能.
以上兩者優勢都可以確保“Eisbaer”水冷可以平衡於寧靜與效能之下發揮極致嘅散熱效能
其實係一體式水冷入面見到紫銅冷排都屬於罕見.本身咁嘅用料其實應該係出現係高端嘅自組水冷,但今次小編都會為見到紫銅用料出現係呢套一體式水冷中而感到期待又興奮!
水道
正因為用著具有彈性嘅PVC物料製嘅水管,組裝及設計水道嘅時候都可以好容易就令佢裝到入去理想ge位置.再加上有防折曲彈弓包圍住整套水道,水管都可以係屈曲嘅時候冇咁容易曲折而導致水流停濟.3分簿管嘅水道組件大小都已經係自組水冷界被廣泛應用,所以係好適合擴充同改裝架!
可以見到水道上面有著高端嘅設計,仲有防曲折彈弓,簡約又實用,唔錯唔錯~
特色之處
講到擴充性方面,大家可能已經留意到,水道上面係有Alphacool嘅「快拆式」接頭設計,可以讓用家好輕鬆就可以將套水冷連接上顯卡水冷,甚至其他冷排上面!
而且Alphacool“Eisbaer”嘅水道擴充仲可以同Alphacool GPX-Pro graphics card AIO一體式顯卡水冷相容,只要接上分別兩邊嘅Alphacool嘅「快拆式」接頭就可以啦!
小編見到Alphacool咁細心嘅設計,提供住「快拆式」接頭俾用家去延伸擴充性,真係好令用家可以好理想咁將最高嘅效能都係呢套水冷上面發揮出黎!
而傳統嘅一體式水冷上面,你真係除左換風扇之外都冇咩改裝或性能提升可言,但“Eisbaer”就唔同啦,俾到唔少選擇你去為你嘅水冷去做呢樣野~
風扇
“Eiswind”風扇係以高風壓為賣點,藉住貫穿冷排,專為冷排而設嘅風扇.呢兩把風扇都係以1100RPM運行,而隨包裝提供嘅Y形PWM分流器都可以讓底板的PWM控制器或第三方PWM控制器對風扇進行PWM風速控制.
呢兩把風扇都係好岩用係冷排呢d對風扇咁有要求嘅地方.我諗有要求嘅朋友都會鍾意呢把風扇又寧靜但又夠風壓打穿冷排嘅定位設計~
水道接頭
所有水道接受都係用最為廣泛使用嘅G1/4接頭,而且所有接頭都係可以換嘅,姐係例如果你想換硬管都冇問題架,因為所有水冷接頭扭紋位都係係G1/4大細~
接頭都係其中一個自組水冷嘅重要元素,令到我地眼前呢隻”Eisbaer”更加獨特,基本上我地可以將呢隻水冷入面每一樣野都可以換上唔同嘅組件,發揮佢嘅擴充性特點!!
水泵
水泵方面係用上Alphacool DC-LT Ceramic Ultra Low Noise水泵,外面都有得賣嘅.呢個水泵係可以好寧靜咁運作之餘,仲係用緊大約7-12V電,直接係底板上面取電都可以.
水泵仲係用軟膠去固定,仲有吸震吸音嘅效果.而拋光左嘅銅製底部亦可以保證最理想嘅導熱散果~
除此之外,水冷頭上面仲有發光嘅Alpahcool Logo,可以照亮自組電腦用家嘅電腦機箱!
“Eisbaer”唔止係效能上有著極效嘅發揮,仲可以係各方面包括裝飾,降低聲噪方面都有著完美嘅演示同效果~
待續至測試~


text:
Read full review
2018-08-31 298 views
尋晚心血來潮好想食水餃, 於是去咗旺角叫外賣水餃同煎餃子食!依間旺角鋪頭"八方雲集"都幫襯咗好幾年, 由佢一開店幫襯到宜家.由始至終佢都可以貫徹始終啲味道保持得好好, 抵讚👍尋晚買咗個套餐食, 有五隻原味招牌水餃及五隻韭菜煎餃, 跟餐仲可以有一碗湯, 我就叫咗一碗芫茜貢丸湯, 裏邊仲有三粒貢丸.隨餐仲附送一包豉油, 一包紅醋同埋一包辣椒醬, 當然唔少得有筷子同匙羹啦!呢個真係抵贊, 通常叫外賣快餐啲店務員成日都會執漏d匙羹同筷子, 呢間功夫真係做到足.
依間旺角鋪頭"八方雲集"都幫襯咗好幾年, 由佢一開店幫襯到宜家.由始至終佢都可以貫徹始終啲味道保持得好好, 抵讚👍
尋晚買咗個套餐食, 有五隻原味招牌水餃及五隻韭菜煎餃, 跟餐仲可以有一碗湯, 我就叫咗一碗芫茜貢丸湯, 裏邊仲有三粒貢丸.
隨餐仲附送一包豉油, 一包紅醋同埋一包辣椒醬, 當然唔少得有筷子同匙羹啦!呢個真係抵贊, 通常叫外賣快餐啲店務員成日都會執漏d匙羹同筷子, 呢間功夫真係做到足.
$39
2 views
0 likes
0 comments
Post


text:
馬哈迪雖然92歲,但佢上台後效率係快到你唔信,佢今日同國家元首講赦免 安華 ,跟住國家元首已經同民主行動黨秘書長林冠英講, 安華 可以赦免,諭令希盟做嘢,馬哈迪應該好快完成歷史任務,將相位俾真嘅首相 安華 擔任.
安華 好快可以出嚟改革大馬
馬哈迪雖然頭腦清醒,但佢作為醫生,佢自己知道92歲做首相隨時死於任內,所以佢一早同王室講赦免 安華 好合理,畢竟佢呢次出戰本來係避免大馬陷入南斯拉夫式解體而戰.但馬哈迪係唔只做赦免 安華 呢件事咁簡單,王室係故意放風俾民主行動黨秘書長林冠英,呢個係營造民主行動黨係同馬來王室關係良好嘅形象,有可能係為林冠英接任財長鋪路.而華人擔任財長呢個係有馬來西亞憲政先例,馬來西亞獨立後首任財長李孝式爵士,就係香港出世,皇仁書院同劍橋大學畢業嘅華人.而林冠英接任財長,呢點對由納吉搞出嚟嘅財政大頭佛,係十分之重要.林冠英本身係會計師出身,而佢重整檳城嘅財政有共目睹,華巫印三族都對林冠英心服口服,相信檳城州依家未公布首席大臣,都係因為林冠英可能上調聯邦嘅緣故.
點解要全面赦免 安華 ,因為要安華參選下議院,以下議員身份擔任首相,委任佢做上議員做首相係唔啱規矩,應該希盟準備一個safe seat佢快速辭職,嚟個快速補選,咁就搞掂,而 安華 嘅原選區,檳城州嘅峇東埔選區,係由 安華 個女守住,所以呢個唔係大問題,相信由王室赦免,到安華可以宣誓做首相,應該係三個月到半年嘅事,而且 安華 本身已經有內閣經驗,所以一切無乜大難度,但肯定要時間走晒啲程序,始終馬來西亞都係要重上法治嘅軌道.
喺呢度,我真係要警告啲香港傳媒,唔好唔識亂寫廿四,我唔知中國仲有乜政治議題,但亂咁挑撥馬來西亞政壇啲關係,特別王室同政界嘅關係,馬來西亞係唔俾呢啲香港垃圾記者入境都仲得,因為呢啲議題極為敏感,搞得唔好係會搞出騷亂出嚟,唔好講笑.要寫南洋嘢,唔該問番啲南洋出身嘅人嘅意見,唔好抄新華社,如果係收中聯辦柯打,就更加之抵打,南洋嘅事唔關你班西環仆街嘅事.中國唔好亂咁干涉他國內政.


text:
27 JUNE 2013(THU)
我成日都講小小豬係一名超級為食豬,一有嘢俾佢食呢,就會超級興奮又緊張咁,有時都真係俾佢個為食樣笑C呀!
其實因為小小豬細細個就有濕疹關係,所以我俾嘢佢食時都會好小心,基本上都係返左學之後先開始有糖食,朱古力同埋一啲唔健康嘅食物,佢真係到依家都未食過.我都係想佢身體健康啲,所以先對佢食依一方面著緊啲.
可能小小豬隨著食嘅嘢越來越多,食飯嘅時候就開始唔乖.之前為左想佢食多啲飯,所以基本上都係餵佢食多(唔係講笑...真係餵嘅時候隨時係可以食兩碗飯呀),尤其係小豬媽同大肥豬在場,依個小小豬都一定要佢地餵先食,只係間唔中先可以自己食.
不過,小小豬都開始大個仔,再係咁餵飯落去,咁咪隨時變港孩.所以要開始進行地獄式訓練,佢要係冇電視音樂嘅情況下,自己專心咁食晒碗飯.
其實都已經開始左成個幾月,當然有咁大既轉變,依個小小豬又點會習慣,所以好多時都係扭扭計計,要罰要罵先肯食,我嘅EQ唔高,所以有時都攪到我忟忟憎憎.不過.....教小朋友就係咁,所以我都要強硬啲,唔可以退讓,因為咁都係為小小豬好嘛!
依排小小豬都算好左啲啲,都唔算扭得多,但始終我都係想佢開開心心咁食飯,係心情唔好情況下食,又點會吸收呢?
就係依個時間,我醒起之前託好友CARMEN係迪迪尼全年証買嘢有優惠時,買左幾隻米奇頭碗.之前係打算買嚟食甜品用,不過見MICKEY又係小小豬至愛,所以就打算試吓等小小豬用佢至愛嘅米奇頭碗食飯,睇吓會唔會好啲.
小小豬一見到我拎住個米奇頭碗,都不知幾興奮,仲不停話要食飯.
真係講都唔信,一坐低就不停食,完全唔洗我勞氣呀~
仲食得幾得戚~
食都出埋招牌笑容添~
今日食兩餐都係用米奇頭碗食,兩餐都係食得好爽手又快手,MICKEY嘅魔力真係強勁,早知就一早拎過秘密武器出嚟,咁就唔洗咁勞氣啦!
希望小小豬唔係三分鐘熱度,KEEP住都係食得咁好啦!


text:
阿茲莫 必去景點及客烏芝亞海灘附近酒店推介
客烏芝亞海灘附近酒店預訂
神秘優惠價幫你慳更多
即時揭開神秘優惠價,慳得更多
阿茲莫必去推介 - 客烏芝亞海灘
想去 阿茲莫 自由行?等 Hotels.com 帶你玩盡 阿茲莫客烏芝亞海灘 啦!留意我地文章,話你知去阿茲莫 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋阿茲莫客烏芝亞海灘 附近有咩酒店,等你更加容易計劃行程,慳返酒店來回景點嘅時間.
阿茲莫客烏芝亞海灘 自由行
去得阿茲莫客烏芝亞海灘 自由行最緊要一定係揀啱日子去.一啲熱門景點例如,阿茲莫 嘅 客烏芝亞海灘,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
阿茲莫客烏芝亞海灘 交通
想去客烏芝亞海灘 暢順無阻濟,最好就係出發前,睇清楚阿茲莫客烏芝亞海灘 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
阿茲莫客烏芝亞海灘 必食必買攻略
阿茲莫客烏芝亞海灘一直都係旅遊熱門地點,去到阿茲莫客烏芝亞海灘,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
北韓車禍 ,本來未必係一單新聞嚟,只不過,如果 北韓車禍 啲乘客係中國啲人,呢單車禍當中一定耐人尋味,隨時涉及北韓同中國之間嘅諜戰.呢鋪 北韓車禍 令32名北京一間旅遊公司嘅員工死亡,我估呢單嘢似係老謀多少少.
北韓車禍 點解會係老謀
北韓同中國之間互有諜戰唔係新聞,特別金正恩想賣佢個屎忽俾美國人,應該唔係第一日嘅事.喺北京果啲北韓開嘅「韓國餐廳」,好多員工都係北韓情報人員,呢個幾乎係中國北京城內好多人都知嘅傳聞.同樣,中國喺北韓啲公司員工,特別國企,有幾多係中國間諜,其實北韓都心中有數.而呢單車禍,架車竟然係喺一條因兩韓峰會而翻新嘅公路上發生,你覺得死咗果三十二條友係乜嘢人?仲要中國立即派醫療人員去醫,最多帶藥物就夠,帶晒中國重點醫院嘅醫務人員過去,擺明就係信唔過北韓嘅醫務人員,好大機會呢啲「旅遊公司員工」本來係幫中國蒐集兩韓峰會情報,點知一個唔該被北韓發現,以金正恩嘅心狠手辣,你覺得呢班友下場會係點?我相信大家都會估到.
所以我唔明點解,香港會有人參加果啲,有某啲親共學者有關嘅友仔搞嘅北韓團,其實呢啲團係十分之危險,因為你一唔小心,被人點咗相都唔知,喺金正恩同侵總統峰會未開之前,北韓都係十分危險,其實係唔應該去.如果想感受DMZ果種氣氛,我諗你你坐Korail嘅DMZ Train已經好夠皮,板門店休戰村,特區護照唔准去,唔駛諗,BNO/BC可以去,但都唔建議去,因為呢段日子DMZ嘅氣氛係最詭異,特別北韓乜事都會發生.
依家我睇,中國夠唔夠薑搞軍事政變,一嘢搞掂金正恩呢個唔聽話嘅友仔,但我睇唔咁容易,金正恩一嘢KO咁多中國間諜,特別隨時呢條友依家可能有CIA同南韓方面嘅情報支援都唔奇,果條兩韓熱線,背後係有好多南北韓通訊渠道去支援,我相信呢次 北韓車禍 ,應該仲有美國同南韓嘅情報合作,都一啲唔奇.都係果句,如果你唔想變成某啲人掩護中共間諜嘅棋子,果啲古靈精怪組織嘅北韓團,都係少去為妙就好,免得死咗都唔知乜事.
補遺:如果你揸特區護照,因為喺聯合國指定限制地區人士,所以你無得去板門店,或者要好早申請先批,但BNO一般好快就批,話BNO唔係英國國籍嘅友仔,你試吓叫佢去板門店睇吓DMZ囉.


text:
深圳乜方法可以使氟斑牙變白?深圳鵬程醫院口腔科醫生介紹,試問邊個未曾渴望過自己亦可以擁有一啖潔白亮麗嘅牙齒呢?一啖美牙唔單只可以畀我哋添姿添彩,仲可以為我哋喺社交場合中占盡先機,但系現實總系與之相悖嘅,日常生活中唔難發現我哋嘅牙齒睇上去並唔系咁白皙,甚至系滿口嘅黃牙,有點像氟斑牙嘅樣,要知氟斑牙系比較嚴重嘅牙齒着色問題,會使我哋嘅形象大打折扣嘅,一般靠洗牙系無法將其去除嘅,咁,有乜方法可以幫助我哋告別氟斑牙嘅煩惱呢?
深圳乜方法可以使氟斑牙變白?
1,烤瓷牙修復
呢個系一種廣泛應用於口腔問題中嘅修復方法.烤瓷牙美白就系先用合金制成金屬基底,再喺其表面覆蓋與天然牙相似嘅低熔瓷粉,唔僅僅具有咗金屬嘅硬度,而且,又具有真牙嘅色水,逼真美觀,所以,佢系一種永久性治療氟斑牙嘅修復體.
2,瓷貼面
佢就系通過用瓷貼面等與真牙色水相近嘅復合材料,用醫學特殊嘅黐劑將其粘貼喺氟斑牙上,從而遮擋色素,達到美白牙齒嘅目的.呢種方法雖然簡單,而且能夠喺短時間內就迅速恢復牙齒嘅潔白.但系,貼面材料易脫落,而且,牙齒貼面唔得從根本上治療氟斑牙,只系起到暫時遮擋嘅作用.
呢個系一種對於治療氟斑牙等着色牙齒問題較好嘅方法之一.佢通過塗喺牙齒表面嘅美白葯物,液體時,呢些美白劑還能滲透到牙齒組織中去,然後通過藍光將美白劑凝固,最後剝去美白劑,從而達到美白嘅效果.呢種方法方便,有效,成個治療過程唔到30分鍾,系好多患者較能接受嘅一種治療氟斑牙病症嘅方法.


text:
老公出軌 竟然輸俾祖奶奶
睇過一部電影,講兩公婆結婚冇耐,老婆懷疑老公有外遇,搵私家偵探去查.結果查到,帶住去捉姦,點知二奶係男人,自以為年輕又唔醜嘅女人痛哭.其實老公出櫃,自己輸喺男人手上,乃係命,駛乜難過.假如輸俾阿婆級嘅女人,先至揼心口都未遲.八友日前就睇到一條咁嘅新聞:英國伯明罕市有個24歲女子Lyndsey結婚一年多,最近發現老公同佢少講話她變疏遠,有時候甚至玩失蹤,甚至時常以工作當藉口外出.懷疑26歲嘅老公有外遇,乃委託福爾摩斯偵探社調查,聽取偵探報告後,佢幾乎暈低,因為佢老公出軌對象竟然係72歲嘅老太太,她完全唔想相信呢個事實.自己竟然輸俾個老婆婆,試問啖氣點呑得落?
建議Lyndsey唔好太認真,應該唔係你嘅魅力唔及老奶奶,或係你嘅老公有戀母狂,唔係,係戀祖母狅.其可能原因有兩點,一係佢細個時由阿婆帶大,阿婆昇天後,佢仍念念不忘.其二係佢出世時,阿婆已經去咗,見其他同學仔都有阿婆湊番學放學,心生羨慕,希望自己都有個阿婆.好衰唔衰,結咗婚後先遇到一個,做老婆嘅咪唔好彩囉!所以,Lyndsey唔駛自卑.講起戀母狂,想起越戰期間,有時美國軍艦喺香港埋岸等?給,美軍都喜歡拖啲四五十歲,出嚟做嘅吧女招搖過市.呢啲阿兵哥二十零歲,但對中老年女性情有獨鍾,唯一解釋係戀母狂.因為佢哋唔知仲有冇命番故鄉,得歡樂時且歡樂,上咗年紀嘅女人可以俾到另一種愛佢哋.
本文版权属“纽约侨报”所有,转载请注明“来源:纽约侨报网”.违反上述声明者,我们将追究其相关法律责任.


text:
「齋講」
香港真係好多人只係將仁義道德掛係口邊,往往只係講就叻,做就難.而好多時有唔係當事人,亦都唔知道當時嘅實際情況就走出嚟指指點點,說三道四.老實講真係一個好唔負責任嘅行為!咁叻嘅話不如你去救啦!講到咁巴閉!做任何嘢都要顧及後果,好多嘢都真係唔可以逞強.尤其係一啲極端嘅環境,因為唔係你諗得咁簡單,話救人就救人.如果係咁嘅話就唔需要專業嘅救護人員啦!
「救人」
其實好多人都真係得個講字,永遠淨係講救人一命勝造七級浮屠!首先唔係自唔自私嘅問題或者道德嘅問題,而係如果一個人係一啲極端嘅環境嘅時候,佢有無能力去救人.如果無嘅話其實只係製造更多問題比其他人!佢選擇去唔救一個人係衡量過自己嘅能力,就好似有人遇溺而你唔識游水,明知跳落水到救唔到人,咁你仲跳唔跳落去救人?如果唔跳就係唔係見死不救?
「決定」
乜嘢叫做見死不救?就係你有能力去救人,而你只係眼白白咁企係度乜都唔做,就連打電話搵人幫手咁小事都唔做!但係一個女教師,無收過任何拯救嘅訓練,無任何救人嘅裝備,勉強去救人只會連自己嘅性命都賠上.因此佢哋無選擇去救人係衡量過當時嘅實際環境同情況,而唔係話見死不救!係,有時係好難取捨,但係咁嘅環境,即使真係幫人,恐怕到最後兩人都會喪失性命!
Also published on Medium.


text:
「遊戲」
我都有今日啦,不過為咗個仔好其實真係無辦法啦,香港嘅教育制度真係無得頂.終於見識到啲幼稚園係點樣面試一個一歲多啲啲嘅小朋友.當然每間學校都有唔同嘅收生標準,自己嘅教育理念,唔同嘅特色.我自己最緊要就係教育環境,因為始終小朋友佢哋無得揀,都係父母去幫佢哋決定去邊間學校.而每個父母都得一個願望就係入到一間好同適合佢哋嘅學校啦.不過嚟個遊戲真係啱啱先至開始.
「面試」
郭大少終於開始要去學前班面試,而過去嗰幾個月佢真係學識咗好多嘢,就算有啲嘢無教過佢,佢都唔知點解無啦啦會識.而我哋最有信心嘅當然係佢嗰個樂天同開朗嘅性格.只不過佢真係坐唔定,而且專注力非常低,如果要佢坐定定幾分鐘真係難過登天.所以如果間學校係以嚟兩樣嘢做收生標準嘅話,我相信都應該無乜機會被取錄.不過郭大少面試嘅表現真係間間都好唔同,或者佢係話俾我哋知佢鍾唔鍾意?
「評分」
老婆當然好緊張郭大少入學嘅事務,而同佢哋去咗幾間幼稚園之後,我都真係唔知啲幼稚園係點樣評分.一日見咁多小朋友,每個人嘅評分標準又唔同,感覺好似考車咁,睇下嗰日係邊個考官.而佢哋面試同我哋去見工真係無乜分別,因為都真係頭十幾分鐘就定生死.自己都教書,當然每個老師都希望有乖同勤力嘅學生,但係教育嘅本質就應該係有教無類,所以希望搵到一間合心意嘅學校啦.
Also published on Medium.


text:
睇過好多網上既既評論,講緊HKUE 專吼DSE放榜既學生黎呃, 特別係個D明知自己考試成績麻麻地,又擔心升學出路,一心求快快脆有間學校收就算個D學生. 咁到底HKUE 係咪傳銷公司呢?
上年表妹DSE,因為佢阿媽對子女升學前途的野一知半解,所以呢輪成日叫我陪佢去唔同既學校了解, 所以我就親自陪佢上去了解呢間學校到底係點既一回事! 咁當然作為一個成年人,做事之前一定要做下資料搜集先啦,於是臨去之前個晚我就上網睇左好多關於呢間學校既評論, 見到有些舊聞傳呢間HKUE 好似傳銷咁Sell 課程呀... 又話HKUE 專氹DSE既學生等等,總之講到佢無樣好野啦,都唔知實有其事定比人攻擊,咁岩表妹有興趣讀酒店管理課程,所以我陪佢上去了解既時候, 就發現好多都唔係事實
HKUE同我想當年讀副學士的格局都係差不多,都是係一座大廈內有課室上堂,四四正正,肉眼睇設備算係咁啦,有電腦有projector,桌椅都係我讀副學士時果種,唔係果種為左呃人錢用最低成本搭出黎果隻,而且係討論既過程中,都會好關心表妹係咪真係需要/適合係度讀書,同埋佢地最快可以3年半完成個degree (比一般快左半年)都真係吸引既
所以我都想公道D咁講,HKUE 不是傳銷公司


text:
技癢開騷以歌會友 周啟生讚陳奕迅好乖仔
相隔5年,資深音樂人周啟生再次踏上舞台舉行個人演唱會,他坦言開show係因為技癢!而且人到了57歲應該背負社會責任,所以今次個唱亦會為東華三院自閉兒童籌款,好有意義.周啟生同時大讚陳奕迅(Eason)舉行一場不售票小型音樂會以招待弱勢社群欣賞的構思非常好:「佢好乖肯聽我講,佢絕對要咁做,搵咁多錢應該回饋社會,有時唔係講錢,主要係攞個心去關心人,最好開紅館慈善show,將歌酬送晒畀窮人.」採訪:方騫平
周啟生《Electric Dreams演唱會》將於11月2及3日舉行.音樂全部電子化,再加埋9人樂隊提升音效,故成本好貴,「基本上唱兩場得2000幾個位,就算坐滿觀眾都賺唔到錢,不過由細到大作曲都唔會為結果而做,做人唔好咁計較成就先會更大.今次我身份係歌手,到時會彈少啲,主力演繹經典歌《天長地久》,《離鄉別井》及伴隨成長嘅好歌《笛子姑娘》等,而契爺胡楓同黃百鳴會做表演嘉賓.為演唱會我有6隻新歌㗎,其中有首抒情英文歌係講舊居《蘇屋邨》,感慨細個時乜都冇,o依家乜都有,食得好住得好,反而冇以前咁好,慨歎社會,環境差咗,氣候又反常,歌曲讀白仲提及舊鄰居許冠傑,蔡楓華同黃家駒O添.」
欽點大仔做音樂總監
今次演唱會周啟生欽點35歲大仔周樂做音樂總監:「喺大仔3歲左右就離婚,一直同佢關係都唔太好,直至大仔做咗爸爸,知道做爸爸唔容易終於和好,佢好乖好勤力,之前做過李克勤,阿倫音樂製作人,都算係承繼衣砵啦.二仔周爵有自閉症,雖然生得高高大大,但有時行為似4歲小孩,佢媽媽梁晶瑩冇現身10年,一直由我同現任太太照顧,佢教曉我點樣去做一個好爸爸,點樣去關心人,佢唔係我個包袱.至於7歲細女會幫我錄演唱會開場白,不過佢怕醜唔敢上台.」


text:
檀香山 必去景點及庫西歐海灘公園附近酒店推介
庫西歐海灘公園附近酒店預訂
神秘優惠價幫你慳更多
即時揭開神秘優惠價,慳得更多
檀香山必去推介 - 庫西歐海灘公園
想去 檀香山 自由行?等 Hotels.com 帶你玩盡 檀香山庫西歐海灘公園 啦!留意我地文章,話你知去檀香山 有咩必玩必食必買推介.仲有旅遊貼士,提你有咩需要注意,包你玩得開心又盡興!除此之外,我地仲會介紹埋檀香山庫西歐海灘公園 附近有咩酒店,等你更加容易計劃行程,慳返酒店來回景點嘅時間.
檀香山庫西歐海灘公園 自由行
去得檀香山庫西歐海灘公園 自由行最緊要一定係揀啱日子去.一啲熱門景點例如,檀香山 嘅 庫西歐海灘公園,喺旺季嘅時候通常人流都比較多,所以識揀一定揀淡季去,一來人比較少,二來有某啲景點嘅門票會比較便宜.如果真係撞正旅遊旺季,咁大家前往嘅時候,就要注意交通情況同埋有無人流管制措施啦.
檀香山庫西歐海灘公園 交通
想去庫西歐海灘公園 暢順無阻濟,最好就係出發前,睇清楚檀香山庫西歐海灘公園 附近嘅交通情況,仲有各種前往方法.記住要搵多一兩條後備路線,因為慎防出左交通狀況,都可以即刻轉用其他路線前往,咁就唔會miss 左個景點啦.如果你去嘅時候係撞正旺季,咁就要睇下有無交通同人流管制措施,以防去到無車搭又或者遇上塞車情況啦.
檀香山庫西歐海灘公園 必食必買攻略
檀香山庫西歐海灘公園一直都係旅遊熱門地點,去到檀香山庫西歐海灘公園,除左觀光之外,當然要搵下當地有咩必買手信帶返香港俾朋友啦!但買手信嘅時候,都要睇清楚物品嘅出入境條例,浪費左錢送唔到禮物事少,觸防法例就事大啦.除左必買手信,當然要留意有咩必食推介啦!大家最好出發前做定資料搜集,咁就唔會到時浪費時間臨急搵餐廳,又可以食到好野啦!


text:
早前《Devil May Cry 5(惡魔獵人5)》宣布會喺下年3月推出,系列作粉絲已經High到爆炸,事關今集終於唔係「美版吸毒但丁」,而係回歸源點嘅日版DMC,按已釋出資料顯示,遊戲主角將會係大個仔咗唔少嘅尼祿(Nero),亦即係四代主角,而系列第一男主角但丁一直都只係喺宣傳片度模糊地蒲下頭,但各位但丁粉唔使再估估下啦,因為已經確認但丁都將會作為可以操控嘅角色登錄《Devil May Cry 5》,而且官方喺TGS18前多釋出嘅最新宣傳片重透露咗一大堆前導訊息,但丁嘅女伴們亦一一現身.
從最新宣傳片可以得知,有一位「畀得起錢」嘅客人以預先付款嘅形式委託咗但丁進行「某個任務」,咁肯定呢個任務一定同魔界有關啦.除咗但丁,翠絲(Trish)同蕾蒂(Lady)亦都同時登場,而且佢哋好似相處得幾融洽(但丁成功享齊人之福?),至少佢哋一定係合作關係先,而早前新出現嗰位神秘女角,即係自稱係武器製造師,同尼祿拍檔嗰位,居然話自己係Nell Goldstein嘅後代,而Nell就係但丁嗰兩把雙槍嘅鍛造者.今次片尾又多咗位神秘角色出現,是敵是友重未知,但肯肯定係串連今集劇情嘅重要角色.
另一方面新宣傳片亦示範咗更多實機戰鬥畫面,一個字--爽!但丁今集可以用電單車作為武器,一嘢車埋落敵人度,瀟灑到唔使講嘢,至於其他武器嘅使用同埋戰鬥風格,比前作更加俐落,戰鬥過場更加癲,但丁嗰種痴線個性更上一層樓,而且配上真正嘅次世代機能,畫質幾級跳,作為一隻真正嘅3A大作,絕對值得期待.
《Devil May Cry 5》暫定會喺2019年3月8日登錄Xbox One,PS4同埋PC平台,宣傳片都已經有實機中文字幕,繁體中文版實有啦!
有興趣嘅朋友可以睇埋以下呢段痴線彩蛋,一定唔會令你失望.


text:
人民幣 今日繼續跌,睇嚟1美元兌6.9人民幣甚至7人民幣呢個心理關口遲早問題,有啲仆街,仲話依家入人民幣入得過,如果你仲唔知乜嘢叫支爆,咁我呢度再解釋一次,解釋完之後,你就明 人民幣 以及人民幣資產有幾牙煙.
人民幣 會仆到幾時
中國成日話自己揸住好多美債,但一個國家嘅債務水平健唔健康,其實係睇GDP同債務比例,即係咁講,GDP係你嘅月薪,而債務係你嘅咭數,你嘅咭數同供樓嘅錢,同你收入嘅比例,就係果回事,如果你根本賺唔到咁多錢,你就還唔起債,跟住被人call loan或其他嘢,就係咁簡單.唔計日本呢個怪異國家,因為人民個個將自己啲錢存晒入政府度,變成日本國債佔GDP比重成兩倍,但由於係自己欠自己,結果唔知點計佢之外,中國問題係,主權債務好似好健康,但中國乜嘢商業機構,銀行,地方政府全部都係政府債務,結果政府債務比率變成好似程曉農講,成GDP嘅2.6倍,你以為中國經濟好健康,其實中國經濟係完全唔掂當,死得人.
或者我咁比喻,美國係爭人錢多,賺幾多爭人幾多,只不過,美國得一條credit line,就係美國國債,所以大家唔多擔心佢,而日本仔,係爭好多人,但都係佢啲仔女,親友借俾佢,佢啲親友仔女幾可會申請佢破產,但中國呢,又銀行透支,又用第二個人嘅名借嘅錢,又咭數,唔知有幾多隱藏負債喺度,條數亂過亂世佳人,所以當依家債務係GDP 2.6倍果陣,中國嘅情況就會支爆,除非靠貨幣貶值,將國內債務off-set咗佢,否則係會慘死,呢個就係關鍵,你當國家財政體質係一個人嘅財政體質去評估,就唔會太難了解發生緊乜嘢事.同樣嘅國債比率佔GDP水平,唔會有日爆(最多係無起色),但會有支爆,就係係呢個原因.日本仔嘅國債,某程度上佢啲repayment,包括啲利息支出,其實好大程度上係一種養老金(你要知道買日本國債有唔少係銀行或平民百姓,甚至係政府收地之類,日本政府就賠張國庫券俾你收息,呢啲嘢香港係聞所未聞),仲未計佢龐大海外資產,中國有乜海外資產,走資就有.
所以 人民幣 仆到乜時候,變陰司紙嘅時候,依家只係開始.當然變咗陰司紙後,都會民變四起,祝你好運.